PRIJEDLOG

Slika na kojoj se prikazuje simbol, emblem, crveno, logotip

Opis je automatski generiran

Ministarstvo rada, mirovinskoga sustava, obitelji i socijalne politike

**16. izvješće o primjeni Europske socijalne povelje u Republici Hrvatskoj**

**za razdoblje od 1. siječnja 2018. do 31. prosinca 2021. godine**

Kolovoz 2023.

***Sadržaj***

Zakonodavstvo Republike Hrvatske………………………………………………………….4

Popis kratica ..……………………………………………………………………………..….6

Članak 7. - Pravo djece i mladih na zaštitu…………………………………………………..7

Stavak 1. ……………………………………………………………………………………..7

Stavak 5. ……………………………………………………………………………………11

Stavak 10. …………………………………………………………………………………..13

Članak 8. - Pravo zaposlenih žena na zaštitu materinstva………………………………….19

Stavak 1. ……………………………………………………………………………………19

Stavak 2. ……………………………………………………………………………………22

Stavak 4. ……………………………………………………………………………………23

Stavak 5. ……………………………………………………………………………………25

Članak 16. - Pravo obitelji na socijalnu, pravnu i ekonomsku zaštitu ..………………...……26

Članak 17. - Pravo majke i djeteta na socijalnu pravnu i ekonomsku zaštitu .…............……..35

Stavak 1. (REV)…………………………………………………………………………….35

Stavak 2. (REV) ……………………………………………………………………………49

**IZVJEŠĆE O PRIMJENI EUROPSKE SOCIJALNE POVELJE**

*Izvješće koje podnosi Republika Hrvatska temeljem članka 21. Europske socijalne povelje, o mjerama koje se poduzimaju u svrhu primjene prihvaćenih odredaba Europske socijalne povelje čija je isprava o ratifikaciji ili odobrenju položena 26. veljače 2003. godine, obuhvaća**razdoblje od 1. siječnja 2018. do 31. prosinca 2021. godine i odnosi se na članke 7., 8., 16. i 17. Povelje.*

*U skladu sa člankom 23. Povelje, primjerci ovog izvješća dostavljeni su:*

* *Savezu samostalnih sindikata Hrvatske,*
* *Nezavisnim hrvatskim sindikatima,*
* *Matici hrvatskih sindikata,*
* *Hrvatskoj udruzi poslodavaca.*

***Zakonodavstvo Republike Hrvatske***

Pravo djece, obitelji i migranata u Republici Hrvatskoj regulirano je Ustavom Republike Hrvatske („Narodne novine“, broj 41/01 - pročišćeni tekst i 55/01 - ispravak pročišćenog teksta) te zakonskim i podzakonskim aktima.

***Zakoni***

* Ustav Republike Hrvatske („Narodne novine“, broj 85/10 - pročišćeni tekst i 5/14 - Odluka Ustavnog suda Republike Hrvatske)
* Kazneni zakon („Narodne novine“, broj 125/11, 144/12, 56/15, 61/15, 101/17, 118/18, 126/19 i 84/21)
* Zakon o kaznenom postupku („Narodne novine“, broj 152/08, 76/09, 80/11, 121/11, 91/12, 143/12, 56/13, 145/13, 152/14, 70/17, 126/19, 126/19 i 130/20)
* Zakon o radu („Narodne novine“, broj 93/14, 127/17 i 98/19)
* Obiteljski zakon („Narodne novine“, broj 103/15 i 98/19)
* Zakon o mirovinskom osiguranju („Narodne novine“, broj 157/13, 151/14, 33/15, 93/15, 120/16, 18/18, 62/18, 115/18 i 102/19)
* Zakon o obveznom zdravstvenom osiguranju („Narodne novine“, broj 80/13, 137/13 i 98/19)
* Zakon o zaštiti na radu („Narodne novine“, broj 71/14, 118/14, 94/18 i 96/18)
* Zakon o Državnom inspektoratu („Narodne novine“, broj 115/18 i 117/21)
* Zakon o zaštiti nasilja u obitelji („Narodne novine“, broj 70/17, 126/19 i 84/21)
* Zakon o stambenom zbrinjavanju na potpomognutim područjima („Narodne novine“, broj 106/18 i 98/19)
* Zakon o doplatku za djecu  („Narodne novine“, broj 94/01, 138/06, 107/07, 37/08, 61/11, 112/12, 82/15 i 58/18)
* Zakon o obveznom zdravstvenom osiguranju i zdravstvenoj zaštiti stranaca u Republici Hrvatskoj („Narodne novine“, broj 80/13, 15/18, 26/21)
* Zakon o državnim maticama („Narodne novine“, broj 96/93, 76/13 i 98/19)
* Zakon o međunarodnoj i privremenoj zaštiti („Narodne novine“, broj 70/15 i 127/17)
* Zakon o minimalnoj plaći („Narodne novine“, broj 118/18 i 120/21)
* Zakon o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20)
* Zakon o udomiteljstvu („Narodne novine“, broj 115/18)
* Zakon o znanstvenoj djelatnosti i visokom obrazovanju („Narodne novine“, broj 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15 i 131/17)
* Zakon o potvrđivanju Konvencije Vijeća Europe o sprječavanju i borbi protiv nasilja nad ženama i nasilja u obitelji („Narodne novine - Međunarodni ugovori“, broj 3/18)

***Podzakonski akti***

* Pravilnik o poslovima na kojima se ne smije zaposliti maloljetnik („Narodne novine“, broj 89/15, 94/16 i 109/19)
* Pravilnik o poslovima na kojima maloljetnik može raditi i o aktivnostima u kojima smije sudjelovati („Narodne novine“, broj 62/10)
* Pravilnik o obavljanju djelatnosti u svezi sa zapošljavanjem („Narodne novine“, broj 28/19)
* Pravilnik o postupku i načinu izdavanja dozvola (licencija) za izvođenje praktične nastave i vježbi naukovanja („Narodne novine“, broj 37/15)
* Pravilnik o postupku i načinu izdavanja dozvola (licencija) za izvođenje naukovanja („Narodne novine“, broj 107/20)
* Pravilnik o načinu provedbe pojedinačne procjene žrtve („Narodne novine“, broj 106/17)
* Pravilnik o standardima zdravstvene zaštite tražitelja međunarodne zaštite i stranaca pod privremenom zaštitom („Narodne novine“, broj 28/20)
* Pravilnik o minimalnim uvjetima za ugovore o naukovanju („Narodne novine“, broj 63/14 i 107/20)

***Ostalo***

* Naputak za provedbu Zakona o državnim maticama („Narodne novine“, broj 117/21)
* Konvencija o pravima djeteta („Narodne novine - Međunarodni ugovori“, broj 12/93 - na temelju notifikacije o sukcesiji)
* Konvencija broj 138. - o najnižoj dobi za zapošljavanje („Narodne novine - Međunarodni ugovori“, broj 3/02)
* Konvencija broj 182. - o zabrani i trenutnim djelovanjima za ukidanje najgorih oblika dječjeg rada („Narodne novine - Međunarodni ugovori“, broj 5/01)
* Direktiva 2011/93/EU Europskog parlamenta i Vijeća od 13.12.2011. godine o suzbijanju seksualnog zlostavljanja i seksualnog iskorištavanja djece i dječje pornografije te o zamjeni Okvirne odluke Vijeća 2004/68/PUP (SL L 335/1 od 17.12.2011.)
* Direktiva 2012/29/EU Europskog parlamenta i Vijeća o uspostavi minimalnih standarda za prava, potporu i zaštitu žrtava kaznenih djela te o zamjeni Okvirne odluke Vijeća 2001/220/PUP (SL L 315/57, od 14.11.2012.)
* Direktiva 94/33/EZ Europskog vijeća od 22.6.1994. o zaštiti mladih ljudi na radu (SL L 216/12, od 20.8.1994.)

***Popis kratica***

* **CEPOL** - Agency of EU dedicated to develop, implement and coordinate training for law inforcement officials (Agencija EU-a posvećena razvoju, provedbi i koordinaciji obuke za službenike policijskih tijela)
* **COVID-19** - infektivna bolest uzrokovana SARS-CoV-2 virusom
* **ECSR** - European Committe for Social Rights (Europski odbor za socijalna prava)
* **EMPACT CSA/CSE** - European Multidisciplinary Platform Against Criminal Threats CSA - child sexual abuse/ CSE - child sexual exsploitaton (Europska multidisciplinarna platforma protiv kriminalnih prijetnji CSA - seksualno zlostavljanje djece/ CSE - seksualno iskorištavanje djece)
* **EMPACT** - European Multidisciplinary Platform Against Criminal Threats (Europska multidisciplinarna platforma protiv kaznenih prijetnji)
* **ESF+** - Europski socijalni fond
* **EUROPOL -** European Union Agency for Law Enforcement Cooperation (Agencija Europske unije za suradnju u provedbi zakona)
* **HZJZ -** Hrvatski zavod za javno zdravstvo
* **HZZO -** Hrvatski zavod za zdravstveno osiguranje
* **ICSE data base** - International Child Sexual Exploitation data base (baza podataka o Međunarodnom seksualnom iskorištavanju djece)
* **maloljetnik** - osoba mlađa od petnaest godina ili osoba s petnaest i starija od petnaest, a mlađa od osamnaest godina koja pohađa obvezno osnovno obrazovanje
* **NEET - osobe u dobnoj skupini između 15 i 29 godina koje ne rade, nisu u sustavu redovitog obrazovanja te nisu u sustavu obrazovanja odraslih**
* **OZ** - Obiteljski zakon
* **UNHCR -** Ured Visokog povjerenika Ujedinjenih naroda za izbjeglice
* **UNICEF -** Agencija Ujedinjenih naroda koja skrbi o kvaliteti životnog standarda djece i omladine
* **ZMO -** Zakon o mirovinskom osiguranju
* **ZOR -** Zakon o radu
* **ZZO -** Zakon o obveznom zdravstvenom osiguranju

**ODREDBE EUROPSKE SOCIJALNE POVELJE 1961. GODINE**

**Pitanja o odredbama Grupe 4 - „Djeca, obitelji i migranti“**

**Zaključci 2023**

S obzirom na veličinu, implikacije i očekivane dugoročne posljedice pandemije COVID-19, Europski odbor za socijalna prava (*European Committee for Social Rights* - ECSR) posebnu je pozornost obratio na pitanja povezana s pandemijom.

**Članak 7. - Pravo djece i mladih na zaštitu**

Radi osiguranja učinkovitog ostvarivanja prava djece i mladih na zaštitu, ugovorne stranke se obvezuju:

**Stavak 1.** - Propisati da je 15 godina najniža dob za zapošljavanje, s tim da se i mlađa djeca iznimno mogu zaposliti na propisanim lakšim poslovima koji nisu šetni za njihovo zdravlje moral ili obrazovanje

***a) Navedite informacije o mjerama koje su poduzela nadležna tijela (npr. inspekcije rada i socijalne službe) za otkrivanje dječjeg rada, uključujući djecu koja rade u neformalnom gospodarstvu. U tom smislu, molimo da dostavite informacije o broju djece koja rade (bilo iz postojećih statistika o ovom pitanju ili iz anketa koje su se provele kako bi se dobili takvi podaci), kao i o mjerama poduzetim za identifikaciju i praćenje sektora u kojima postoji velika sumnja da djeca rade na crno (Opće pitanje, Zaključci 2019)***

U Republici Hrvatskoj Državni inspektorat tijelo je državne uprave u čijoj su nadležnosti prvenstveno inspekcijski poslovi i koje ima određene ovlasti u području zaštite djece i maloljetnih osoba, i to prvenstveno kroz suzbijanje različitih pojavnih oblika nezakonitog dječjeg rada.

Inspektori rada u području radnih odnosa imaju određene ovlasti u nadzoru provedbe propisa koji uređuju neke oblike rada i zapošljavanja maloljetnika. Tako je iznimno važno pitanje rada i zapošljavanja maloljetnika uređeno između ostalog i Konvencijama Međunarodne organizacije rada: broj 138. - Konvencija o najnižoj dobi za zapošljavanje („Narodne novine - Međunarodni ugovori“, broj 3/02) i Konvencijom broj 182. - Konvencija o zabrani i trenutnim djelovanjima za ukidanje najgorih oblika dječjeg rada („Narodne novine - Međunarodni ugovori“, broj 5/01), koje obvezuju i Republiku Hrvatsku (čije su odredbe više ili manje dosljedno ugrađene u naše nacionalno zakonodavstvo), Smjernicom Europskog vijeća 94/33/EZ o zaštiti mladih ljudi na radu, ali i nizom drugih propisa nacionalnog zakonodavstva.

Različiti su pravni temelji i pojavni oblici rada i zapošljavanja maloljetnika u Republici Hrvatskoj. Neki od tih pojavnih oblika uređeni su Zakonom o radu, točnije rad maloljetnika na temelju ugovora o radu odnosno rad maloljetnika u radnom odnosu. Tako Zakon o radu („Narodne novine“, broj 93/14, 127/17 i 98/19, dalje u tekstu: ZOR) sadrži odredbe o najnižoj dobi za zaposlenje, o poslovnoj sposobnosti maloljetnika za sklapanje ugovora o radu, o zabrani rada maloljetnika na određenim poslovima, o zabrani prekovremenog rada, noćnog rada i rada koji bi trajao duže od osam sati tijekom razdoblja od dvadeset četiri sata, zatim odredbe o najkraćem trajanju godišnjeg odmora za maloljetnike, o ovlaštenju inspektora rada zabraniti rad maloljetnika na određenim poslovima, zabraniti poslodavcu određivanje prekovremenog, rada dužeg od osam sati tijekom razdoblja od dvadeset četiri sata i noćnog rada maloljetnika, te prekršajne odredbe predviđene za postupanja protivna navedenim odredbama. Pravilnikom o poslovima na kojima se ne smije zaposliti maloljetnik („Narodne novine“, broj 89/15, 94/16 i 109/19), radi zaštite maloljetnika od posebnih opasnosti za njihovu sigurnost, zdravlje, ćudoređe ili razvoj, utvrđeni su poslovi na kojima se, zbog nedostatka iskustva prilikom obavljanja poslova, zbog nedostatka svijesti o postojećim ili mogućim opasnostima prilikom obavljanja poslova ili činjenice da još uvijek nije u potpunosti zreo, ne smije zaposliti maloljetnik. Nadalje, Pravilnik o poslovima na kojima maloljetnik može raditi i o aktivnostima u kojima smije sudjelovati („Narodne novine“, broj 62/10), radi zaštite zdravlja, sigurnosti i razvoja, utvrđuje poslove na kojima maloljetnik može raditi samo nakon prethodnog utvrđivanja zdravstvene sposobnosti za obavljanje tih poslova te način utvrđivanja zdravstvene sposobnosti, rokove u kojima se mora ponoviti utvrđivanje zdravstvene sposobnosti, sadržaj i način izdavanja svjedodžbe o zdravstvenoj sposobnosti i druga pitanja važna za utvrđivanje zdravstvene sposobnosti maloljetnika, kao i aktivnosti u kojima, uz prethodno odobrenje inspektora rada, smije uz naplatu sudjelovati osoba mlađa od petnaest godina ili osoba s petnaest i starija od petnaest, a mlađa od osamnaest godina koja pohađa obvezno osnovno obrazovanje.

U 2018. godini inspektori rada u području radnih odnosa svih područnih ureda Inspektorata rada (od 1.4.2019. godine Državnog inspektorata), postupajući u okviru svoje nadležnosti, obavili su ukupno 10.109 nadzora (tijekom 2019. godine - 10.100, tijekom 2020. godine - 8.101 i tijekom 2021. godine - 8.247) nad provedbom propisa iz područja rada i zapošljavanja. Od navedenog broja nadzora u 20 nadzora (tijekom 2019. godine - 8, tijekom 2020. godine - 8 i tijekom 2021. godine - 8) otkrivene su nezakonitosti počinjene u odnosu na 24 maloljetnika (tijekom 2019. godine - 9, tijekom 2020. godine - 8 i tijekom 2021. godine - 18), i to postojanje osnovane sumnje da je počinjeno ukupno 48 povreda (tijekom 2019. godine - 35, tijekom 2020. godine - 14 i tijekom 2021. godine - 22) prekršajno sankcioniranih odredaba ZOR-a, Zakona o mirovinskom osiguranju („Narodne novine“, broj 157/13, 151/14, 33/15, 93/15, 120/16, 18/18, 62/18, 115/18 i 102/19, dalje u tekstu: ZMO) i Zakona o obveznom zdravstvenom osiguranju („Narodne novine“, broj 80/13, 137/13 i 98/19 dalje u tekstu: ZZO), koje se odnose na rad i zapošljavanje maloljetnika. Najviše nezakonitosti počinjenih u odnosu na maloljetnike utvrđeno je u djelatnosti ugostiteljstva, no povrede propisa iz područja rada i zapošljavanja počinjene na štetu maloljetnika utvrđivane su i u drugim djelatnostima (trgovini, pekarstvu, građevinarstvu i ostalim uslužnim djelatnostima).

Vezano uz provedbu odredbi članka 7. Pravilnika o poslovima na kojima maloljetnik može raditi i o aktivnostima u kojima smije sudjelovati, kojima je utvrđeno da osoba mlađa od petnaest godina ili osoba s petnaest i starija od petnaest, a mlađa od osamnaest godina koja pohađa obvezno osnovno obrazovanje smije, uz prethodno odobrenje inspektora rada uz naplatu može sudjelovati u snimanju filmova, pripremanju i izvođenju umjetničkih, scenskih ili drugih sličnih djela, na način, u opsegu i na poslovima koji ne ugrožavaju njezino zdravlje, sigurnost, ćudoređe, školovanje ili razvoj. Zahtjev za odobrenje inspektoru rada podnosi zakonski zastupnik maloljetnika u roku petnaest dana prije početka sudjelovanja maloljetnika u navedenim aktivnostima. U 2018. godini inspektori rada zaprimili 260 zahtjeva (tijekom 2019. godine - 202, tijekom 2020. godine - 171 i tijekom 2021. godine - 167) zakonskih zastupnika maloljetnih osoba za sudjelovanje istih uz naplatu u izvođenju različitih umjetničkih djela, ali i snimanju video spotova, TV reklama, serijala i dr. Postupajući u okviru svoje nadležnosti po navedenim zahtjevima inspektori rada su dali odobrenje za sudjelovanje 260 maloljetnika (tijekom 2019. godine - 195, tijekom 2020. godine - 171 i tijekom 2021. godine - 167) u navedenim aktivnostima. U skladu s navedenom odredbom inspektori su primjerke odobrenja dostavljali i nadležnim centrima za socijalnu skrb. Napominjemo da je 1. studenoga 2015. godine stupio na snagu Obiteljski zakon („Narodne novine“, broj 103/15 i 98/19, dalje u tekstu: OZ), koji propisuje da će ministar nadležan za poslove socijalne skrbi, uz suglasnost ministra za kulturu te ministra nadležnog za zdravstvo, u roku od tri mjeseca od dana stupanja na snagu OZ-a, donijeti provedbeni propis iz članka 94. stavka 7. OZ-a, kojim će propisati način sudjelovanja djece u umjetničkim, audiovizualnim, promidžbenim, sportskim i sličnim aktivnostima, a koji još uvijek nije donesen pa je inspekcija rada Državnog inspektorata nastavila postupati povodom navedenih zahtjeva zakonskih zastupnika maloljetnika.

Vezano za provedbu odredbe članka 10. Pravilnika o obavljanju djelatnosti u svezi sa zapošljavanjem („Narodne novine“, broj 28/19) kojom je propisano da za posredovanje za rad maloljetnog redovitog učenika srednjoškolske ustanove moraju imati pisanu suglasnost njegovog zakonskog zastupnika ili skrbnika, a za učenika mlađeg od 15 godina i pisanu suglasnost nadležnog inspektora. Inspektori rada su u 2021. godini dali 3 pisane suglasnosti (rješenja) srednjoškolskim ustanovama za posredovanje za rad učenika mlađeg od 15 godina.

Neposrednim opažanjem, temeljem informacija dobivenih od zatečenih maloljetnika odnosno njihovih zakonskih zastupnika (roditelja), iskaza drugih radnika i poslodavaca, uvidom u radno-pravnu dokumentaciju maloljetnih radnika, evidencije o zaposlenim radnicima i drugu poslovnu dokumentaciju, inspektori su u obavljenim inspekcijskim nadzorima u 2018. godini utvrdili postojanje osnovane sumnje da su počinjene nezakonitosti te su protiv poslodavaca i odgovornih osoba poslodavaca nadležnim prekršajnim sudovima podnijeli 16 optužnih prijedloga (tijekom 2019. godine - 8, tijekom 2020. godine - 7 i tijekom 2021. godine - 7) i izdali 1 prekršajni nalog (tijekom 2021. godine - 1). Najčešće utvrđivani prekršaji u razdoblju na koje se odnosi izvješće odnosili su se na prekovremeni i noćni rad maloljetnika, rad duži od osam sati tijekom razdoblja od dvadeset četiri sata, neizdavanje pisane potvrde o sklopljenom ugovoru o radu prije početka rada u slučaju kada ugovor o radu nije sklopljen u pisanom obliku, sklapanje ugovora o radu bez pisane suglasnosti zakonskog zastupnika, neprijavljivanje na obvezno mirovinsko osiguranje te zapošljavanje osobe mlađe od petnaest godina ili osobe s petnaest i starije od petnaest, a mlađe od osamnaest godina koja pohađa obvezno osnovno obrazovanje.

Osim pokrenutih prekršajnih postupaka protiv poslodavaca i odgovornih osoba poslodavaca, inspektori rada u području radnih odnosa su u slučajevima kada je to materijalnim propisom propisano donosili i određene upravne mjere te su tijekom 2018. godine donijeli ukupno 10 upravnih mjera (tijekom 2019. godine - 9, tijekom 2020. godine - 6 i tijekom 2021. godine - 12). Najviše upravnih mjera u razdoblju na koje se odnosi izvješće odnosilo se na zabranu određivanja prekovremenog i noćnog rada maloljetnika, privremenu zabranu obavljanja djelatnosti zbog rada maloljetnika bez prijave na obvezno mirovinsko osiguranje prije početka rada, zabranu rada maloljetnika na poslovima na kojima može raditi samo nakon prethodnog utvrđivanja zdravstvene sposobnosti, zabranu rada osobi mlađoj od petnaest godina ili osobi s petnaest i starijoj od petnaest, a mlađoj od osamnaest godina koja pohađa obvezno osnovno obrazovanje i zabranu rada maloljetnog redovitog učenika protivno odredbama Pravilnika o obavljanju djelatnosti u svezi sa zapošljavanjem.

Inspektori rada koji nadziru primjenu propisa iz područja zaštite na radu imaju određene ovlasti u nadzoru provedbe odredbi Zakona o zaštiti na radu („Narodne novine“, broj 71/14, 118/14, 94/18 i 96/18).

Odredbama članka 37. Zakona o zaštiti na radu, propisano je da je poslodavac obvezan osigurati posebnu zaštitu na radu posebno osjetljivim skupinama, kao što su maloljetni radnici, trudne radnice, radnice koje su nedavno rodile, radnice koje doje, radnici oboljeli od profesionalne bolesti te radnici kod kojih je utvrđena smanjena i preostala radna sposobnost ili postoji neposredni rizik od smanjenja radne sposobnosti. Radi provedbe posebne zaštite na radu, poslodavac je obvezan u procjeni rizika naznačiti poslove koji su potencijalno rizični za posebno osjetljive skupine radnika.

Dalje, odredbama članka 38. Zakona o zaštiti na radu, propisano je da je poslodavac obvezan osigurati posebnu zaštitu na radu maloljetniku radi očuvanja njegovog nesmetanoga duševnog i tjelesnog razvoja. Maloljetnik ne smije obavljati poslove s posebnim uvjetima rada, osim maloljetnika koji je završio stručno srednjoškolsko obrazovanje za te poslove i koji ispunjava ostale propisane uvjete. Radi sigurnosti i zaštite zdravlja na radu maloljetnika, poslodavac je obvezan: prilagoditi uvjete i raspored radnog vremena radi uklanjanja rizika za sigurnost i zdravlje; osigurati druge odgovarajuće poslove, odnosno mjesto rada, ako prilagodbe nisu izvedive, odnosno opravdane, osigurati primjenu ostalih pravila zaštite na radu, u skladu s posebnim propisom.

Odredbom članka 91. stavka 3. podstavka 1. Zakona o zaštiti na radu, propisano je da će u provedbi inspekcijskog nadzora u području zaštite na radu nadležni inspektor usmenim rješenjem, na vrijeme dok se ne otkloni utvrđeni nedostatak, poslodavcu narediti udaljenje s mjesta rada radnika za kojeg ne može predočiti dokaze o ispunjavanju uvjeta koji su propisani ovim Zakonom i drugim propisima.

Inspektori rada u području zaštite na radu, postupajući u okviru svoje nadležnosti, obavili su u 2018. godini ukupno 7.120 nadzora nad provedbom propisa iz područja zaštite na radu (7.635 u 2019. godini, 6.355 u 2020. godini i 6.069 u 2021. godini). U inspekcijskim nadzorima, u 2018. godini zatečeno je ukupno 9 maloljetnika (sedam maloljetnika i dvije maloljetnice), u 2019. godini 17 maloljetnika (četrnaest maloljetnika i tri maloljetnice), u 2020. godini 5 maloljetnika i u 2021. godini 5 maloljetnika). Povodom ozljede maloljetnika obavljena su 4 inspekcijska nadzora u 2018. godini (4 u 2019. godini, 3 u 2020. godini i 1 u 2021. godini).

Ne temelju utvrđenih nepravilnosti inspektori rada donijeli su propisane inspekcijske mjere, i to 3 upravne mjere u 2018. godini (u 2019. godini 5, u 2020. godini 6 i u 2021. godini 2), na mjestu izvršenja prekršaja izrekli su 3 novčane kazne u 2019. godini i zbog osnovane sumnje u počinjenje kaznenih djela, nadležnim državnim odvjetništvima podnijeli su 2 kaznene prijave u 2019. godini. Jedna kaznena prijava podnesena je protiv poslodavca koji nije onemogućio pristup na skelu neovlaštenim osobama, zbog čega se jedan maloljetnik popeo na skelu i pao te smrtno stradao, a druga kaznena prijava je podnesena protiv poslodavca koji je suprotno propisima vozio maloljetnika na traktoru na šumskom radilištu, pri čemu se traktor prevrnuo i prikliještio maloljetnika te ga na taj način teško ozlijedio.

U cilju sveobuhvatne zaštite učenika za vrijeme izvođenja praktične nastave i vježbi naukovanja, postupajući u okviru svog djelokruga propisanog odredbama članka 24. Zakona o Državnom inspektoratu („Narodne novine“, broj 115/18 i 117/21), inspektori rada za područje zaštite na radu su tijekom 2021. godine obavili ukupno 634 nadzora kod poslodavaca obrtnika i trgovačkih društava na temelju zahtjeva Hrvatske obrtničke komore, a u vezi provođenja odredbe članka 8. Pravilnika o postupku i načinu izdavanja dozvola (licencija) za izvođenje naukovanja („Narodne novine“, broj 107/20). Nadzori na temelju zahtjeva Hrvatske obrtničke komore, u vezi zaštite učenika za vrijeme izvođenja praktične nastave i vježbi naukovanja, obavljani su od 2015. godine, u skladu s odredbom članka 9. tada važećeg Pravilnika o postupku i načinu izdavanja dozvola (licencija) za izvođenje praktične nastave i vježbi naukovanja („Narodne novine“, broj 37/15). Tijekom 2018. godine obavljeno je 367 takvih nadzora, u 2019. godini 372 nadzora te u 2020. godini 311 nadzora. U spomenutim nadzorima provjeravano je ispunjavaju li obrtnici i trgovačka društva propisane materijalne i kadrovske uvjete za izvođenje praktične nastave i vježbi naukovanja. Ako je tijekom nadzora utvrđena neka nepravilnost u provođenju zaštite na radu, suglasnost za izvođenje praktične nastave ili vježbi naukovanja izdana je nakon što su otklonjene sve utvrđene nepravilnosti.

**Stavak 5.** - Priznati mladim radnicima i naučnicima pravo na pravičnu plaću ili drugu odgovarajuću naknadu

**a) Molimo dostavite ažurirane informacije o neto minimalnim plaćama i naknadama koje se isplaćuju osobama mlađim od 18 godina. Navedite informacije o mjerama koje su poduzete kako bi se mladim radnicima zajamčila pravična naknada:**

**i) na netipičnim poslovima (rad na određeno vrijeme, povremeni i sezonski rad, samostalni djelatnici, samostalni radnici i domaći radnici),**

**ii) u gig ekonomiji ili platformskom radu i**

**iii) u slučajevima da imaju ugovore bez radnih sati**

Pravni sustav u Republici Hrvatskoj na jednak način tretira sve radnike, uključujući i mlađe od 18 godina kao i sve druge navedene kategorije kada je u pitanju pravo na minimalnu plaću i plaću općenito.

Također, minimalna plaća je propisana u mjesečnom bruto iznosu, iznos se određuje uredbom Vlade Republike Hrvatske na godišnjoj razini i trenutno iznosi 700 eura bruto.

Zakonom o minimalnoj plaći („Narodne novine“, broj 118/18 i 120/21) propisano je kako se minimalnom plaćom smatra i plaća iz proširenog kolektivnog ugovora i to prema razini složenosti poslova.

U Republici Hrvatskoj trenutno je proširena primjena kolektivnih ugovora za područje djelatnosti graditeljstva i ugostiteljstva.

Nadalje, sukladno članku 5. Ugovora o naukovanju iz Pravilnika o minimalnim uvjetima za ugovore o naukovanju („Narodne novine“, broj 63/14) osnovica za mjesečnu nagradu učeniku je:

* u prvoj godini 10%,
* u drugoj godini 20% te
* u trećoj godini 25% prosječne neto plaće ostvarene u prethodnoj godini u gospodarstvu Republike Hrvatske.

Prosječna mjesečna isplaćena neto plaća po zaposlenome u pravnim osobama Republike Hrvatske za 2017. godinu iznosila je 794,35 eura (5.985 kuna).

Prosječna mjesečna isplaćena neto plaća po zaposlenome u pravnim osobama Republike Hrvatske za 2018. godinu iznosila je 828,46 eura (6242 kuna).

Prosječna mjesečna isplaćena netoplaća po zaposlenome u pravnim osobama Republike Hrvatske za 2019. godinu iznosila je 857,00 eura (6.457 kuna).

Sukladno članku 5. Ugovora o naukovanju iz Pravilnika o minimalnim uvjetima za ugovore o naukovanju („Narodne novine“, broj 107/20) osnovica za mjesečnu nagradu učeniku je navedenim Pravilnikom ostala ista kao i u gore navedenom slučaju.

Prosječna neto plaća u Republici Hrvatskoj u 2020. godini je iznosila 897,60 eura (6.763,00 kuna).

Ugovori bez radnih sati (tzv. *Zero hours*) nisu dozvoljeni u Republici Hrvatskoj.

**b) Navedite informacije o mjerama koje su poduzete kako bi se osiguralo da se ovo pravo učinkovito provodi (npr. putem inspekcija rada i sličnih tijela za provedbu, sindikata)**

Ministarstvo unutarnjih poslova Republike Hrvatske sustavno provodi preventivni projekt ,,Zajedno“ koji za cilj ima senzibilizirati djecu i mlade o rizicima i opasnostima trgovanja ljudima kako ne bi postali žrtve ove vrste kaznenih djela. S obzirom da je radna eksploatacija jedan od najčešćih motiva počinjenja kaznenog djela trgovanja ljudima, mladima se putem navedenog projekta ukazuje i na problematiku nezakonitog zapošljavanja djece mlađe od 15 godina. Projekt je namijenjen učenicima završnih razreda osnovnih i srednjih škola. Svrha projekta je kroz zajedničku suradnju sa svim nadležnim institucijama i organizacijama, privatnim sektorom (izložena zanimanja), lokalnom zajednicom te udrugama civilnog društva i građanima podići svijest o prevenciji trgovine ljudima, odnosno potaknuti društvo na odgovornu reakciju kako bi pridonijeli smanjenju i sprječavanju trgovine ljudima. Kroz senzibilizaciju, informiranje, educiranje, proaktivni pristup multipliciranja znanja i identifikaciju potencijalnih kriminalnih žarišta sa svojim je fokusom, u smislu očekivanih rezultata, projekt usmjeren na smanjenje kriminaliteta trgovanja ljudima u svim njegovim fazama (vrbovanje, transport i eksploatacija).

**Stavak 10. -** Osigurati posebnu zaštitu od fizičkih i moralnih opasnosti kojima su djeca i mladež izložena, a posebno od onih koje izravno ili neizravno proizlaze iz njihova rada.

**a) Molimo dostavite ažurirane informacije o mjerama poduzetim za jačanje zaštite djece, uključujući djecu migranata, izbjeglica i prognanika, od seksualnog iskorištavanja i zlostavljanja (osobito kao odgovor na rizike koje predstavlja pandemija COVID-19) tijekom referentnog razdoblju, uključujući podatke o učestalosti takvog zlostavljanja i iskorištavanja**

Na sjednici održanoj 30. kolovoza 2018. godine Vlada Republike Hrvatska donijela je Protokol o postupanju prema djeci bez pratnje. Protokol je rezultat međuresorne suradnje i suradnje s nevladinim organizacijama te su u njegovoj izradi uz predstavnike Ministarstva unutarnjih poslova sudjelovali i predstavnici Ministarstva za demografiju, obitelj, mlade i socijalnu politiku, Ministarstva zdravstva, Ministarstva znanosti i obrazovanja, Ministarstva vanjskih i europskih poslova, Ureda za ljudska prava i prava nacionalnih manjina, Ureda Visokog povjerenika UNHCR-a, UNICEF-a i Centra za nestalu i zlostavljanu djecu.

Protokol je razvijen kako bi se uspostavio čvrst i učinkovit nacionalni sustav u postupanju prema djeci bez pratnje, a sve radi pravodobne i učinkovite zaštite dobrobiti odnosno najboljeg interesa djece bez pratnje.

Nadalje, u Republici Hrvatskoj tražiteljicama i tražiteljima međunarodne zaštite osiguran je pristup nacionalnom mehanizmu za prevenciju i postupanje u slučaju seksualnog i rodno uvjetovanog nasilja pri čemu se osobita pozornost posvećuje ranjivim skupinama među kojima su i djeca. Kako bi se osigurala i ojačala kvaliteta i brzina upućivanja osoba koje su preživjele rodno uvjetovano nasilje u nacionalni mehanizam, u 2021. godini donesen je Standardni operativni postupak za prevenciju i odgovor u slučaju seksualno i rodno uvjetovanog nasilja u prihvatilištima za tražitelje međunarodne zaštite. Rana identifikacija rodno i seksualno uvjetovanog nasilja od iznimne je važnosti i dužnost je svih koji su uključeni u provedbu Standardnog operativnog postupka - osoba koje su zadužene za prihvat i smještaj, inicijalni zdravstveni pregled, liječničko savjetovanje, psihosocijalno savjetovanje, saslušanje u postupku međunarodne zaštite, pružanje pravnih informacija i drugih društvenih aktivnosti.

**b) Molimo dostavite podatke o utjecaju pandemije COVID-19 na praćenje iskorištavanja i zlostavljanja djece, kao i poduzete mjere za jačanje mehanizama praćenja**

Ministarstvo zdravstva objedinjuje podatke zaprimljene od zdravstvenih ustanova o broju žrtava nasilja u obitelji kojima je pružena zdravstvena zaštita zbog tjelesnih ozljeda nastalih nasiljem u obitelji, broju žrtava upućenih na bolničko, odnosno ambulantno liječenje u psihijatrijsku ustanovu. Objedinjeni podaci prikupljaju se na standardiziranom obrascu propisanom Pravilnikom o načinu prikupljanja, obrade i dostave statističkih podataka i izvješća iz područja primjene Zakona o zaštiti nasilja u obitelji („Narodne novine“, broj 31/18) klasificirani po dobi (uključujući djecu od 0-18 godina) i spolu. Prema prijavama o ozljedama nanesenim djetetu od člana obitelji, koje je zaprimio Hrvatski zavod za zdravstveno osiguranje (u daljnjem tekstu: HZZO), u 2020. godini porastao je broj prijava u odnosu na prethodnu godinu za otprilike 50%, ali ta, 2019. godina imala je manji broj prijava od prethodne godine za otprilike 40%. U 2021. godini zabilježen je pad broja za otprilike 35% u odnosu na 2020. godinu što je u prosjeku prijavljenih slučajeva prije 2020. godine.

Broj djece žrtava i djece počinitelja obiteljskog nasilja upućenih na liječenje u psihijatrijsku ustanovu u 2020. godini bio je čak niži u odnosu na 2019. i 2021. godinu.

U sklopu preventivnih programa i zdravstvene zaštite mentalnog zdravlja, Hrvatski zavod za javno zdravstvo (u daljnjem tekstu: HZJZ) provodi edukacije za djecu i odrasle. Jedan od programa usmjeren je na unaprjeđivanje mentalno zdravstvene pismenosti odgojno-obrazovnih djelatnika u području mentalnog zdravlja djece i mladih s naglaskom na unaprjeđivanje prepoznavanja problema mentalnog zdravlja kod djece i mladih, kao i učenje vještine psihološke prve pomoći, posebno važne vještine u kriznim situacijama i stanjima koja mogu biti uzrokovana nasiljem u obitelji, sa ciljem kako bi se pravovremeno zaštitile žrtve nasilja i pružala im se i emocionalna prva pomoć. O tome su izrađena dva priručnika s popratnim edukativnim materijalima - priručnik za učitelje i nastavnike i priručnik za provedbu. Kreirana je online edukacijska platforma na CARNET MOOC sustavu i osigurani svi potrebni materijali zavodima za javno zdravstvo za provedbu trodnevnih radionica s odgojno-obrazovnim djelatnicima.

Nadalje, tijekom 2020. godine putem https://redbutton.gov.hr/online-priiava/7 hrvatska policija je zaprimila ukupno 515 *online* prijava različitih oblika zlostavljanja djece i nasilja u obitelji, što je povećanje od 262 % u odnosu na 2019. godine kada su zaprimljene 142 prijave.

Na službenim mrežnim stranicama Ministarstva unutarnjih poslova Republike Hrvatske objavljene su informacije usmjerene na osvještavanje i prevenciju mladih osoba rizičnih ponašanja, savjeti o načinima zaštite, gdje mogu potražiti pomoć u situacijama zlostavljanja putem interneta, nasilja u obitelji, nasilja nad mladima, spolnog iskorištavanja i zlostavljanja te drugih oblika nasilja ili ugrožavanja.

**Poveznica**: https://mup.gov.hr/online-prijave/zastita-djece-i-obitelji/281668

Viktimizacija djece uzrokovana spolnim zlostavljanjem/iskorištavanjem u Republici Hrvatskoj za razdoblje od 2018. do 2021. godine, prikazana je u tablici 1. Prikaz obuhvaća kriminalitet spolnih delikata počinjenih na štetu djece kojima su ostvarena obilježja kaznenih djela, kao težih oblika kažnjivih ponašanja pojedinaca, koja su svrstana u glave Kaznenog zakona („Narodne novine“, broj [125/11](https://www.zakon.hr/cms.htm?id=269), [144/12](https://www.zakon.hr/cms.htm?id=270), [56/15](https://www.zakon.hr/cms.htm?id=10636), [61/15](https://www.zakon.hr/cms.htm?id=11190), [101/17](https://www.zakon.hr/cms.htm?id=21861), [118/18](https://www.zakon.hr/cms.htm?id=35937), [126/19](https://www.zakon.hr/cms.htm?id=42207) i [84/21](https://www.zakon.hr/cms.htm?id=49486)) - Glava XVI. - Kaznena djela protiv spolne slobode i Glava XVII. - Kaznena djela spolnog zlostavljanja i iskorištavanja djeteta. Uz navedena, za potrebe cjelovitog prikaza ovog kriminaliteta, pridodano je i posebno izdvojeno kazneno djelo Iskorištavanja djece za pornografiju, opisano u članku 163. stavku 2. Kaznenog zakona, koje obuhvaća specifičan kriminalitet spolnog zlostavljanja djece počinjen putem suvremenih tehnologija (dječja pornografija).

Tablica 1. Broj kaznenih djela protiv spolnih sloboda spolnog zlostavljanja i iskorištavanja djece u Republici Hrvatskoj

|  |  |  |  |  |
| --- | --- | --- | --- | --- |
| **Godina/broj kaznenih djela** | **2018.** | **2019.** | **2020.** | **2021.** |
| Glava XVI. Kaznenog zakona | 81 | 113 | 99 | 133 |
| Glava XVII. Kaznenog zakona (bez kaznenog djela opisanog u članku 163. stavku 2. KZ-a) | 475 | 632 | 474 | 671 |
| Kaznena djela spolne zlouporabe djeteta putem suvremenih tehnologija (članak 163. stavku 2. KZ-a) | 55 | 98 | 142 | 261 |
| **UKUPNO:** | 611 | 843 | 715 | 1065 |

lzvor: Ministarstvo unutarnjih poslova Republike Hrvatske, Statistički pregled temeljnih sigurnosnih pokazatelja i rezultata rada od 2018. do 2021. godine

Policijski službenici su tijekom 2020. i 2021. godine poduzimali i intenzivna postupanja u cilju suzbijanja **prosjačenja djece**, osobito na područjima naseljenim marginaliziranim skupinama koje su zbog socio-ekonomskih razloga više izložene zloporabi djece u djelatnostima prosjačenja. Pojačano postupanje po problematici uličnog prosjačenja kao oblika radnog iskorištavanja, odnosno iskorištavanja za činjenje protupravnih radnji, imalo je za cilj pravovremeno otkrivanje kaznenih djela, identifikacije žrtava i procesuiranja počinitelja kaznenih djela ,,Trgovanje ljudima" sukladno članku 106. i ,,Povrede djetetovih prava" sukladno članku 177. Kaznenog zakona.

Nadalje, ističemo kako se kroz suradnju nadležnih policijskih uprava i drugih partnera na nacionalnoj, regionalnoj i lokalnoj razini sustavno provodi preventivni program **,,Sigurnost i zaštita djece na internetu i društvenim mrežama"**. Pod ovim zajedničkim nazivom provodi se niz preventivnih projekata i aktivnosti: edukativna predavanja, interaktivne radionice, informativne kampanje, javne tribine, panel diskusije, okrugli stolovi, javne manifestacije, izrađuju se multimedijalni sadržaji, edukativne i informativne publikacije, web stranice i aplikacije za mobilne uređaje. U tom kontekstu posebno ističemo suradnju s Ministarstvom znanosti i obrazovanja na novo uspostavljenom modelu preventivno-edukativnog rada putem takozvanih ,,virtualnih policajaca" koji u sklopu nastave (posebice za vrijeme online nastave) senzibiliziraju djecu o različitim temama iz područja sigurnosti na internetu. U sklopu ovog preventivnog programa od 2021. godine izvodi se predstava ,,(DIS)LIKE" koja govori o *cyberbullyingu* te je namijenjena učenicima od 5. do 8. razreda osnovne škole.

Rad po ovoj temi vidljiv je i kroz suradnju s Centrom za sigurniji internet. Ministarstvo unutarnjih poslova sudjeluje u izvedbi preventivnih programa **,,Web detektivi"** i **,,Abeceda interneta".** Cilj projekta ,,Web detektivi" je obrazovati i osposobiti djecu za usvajanje i razvijanje vještina prepoznavanja neprimjerenih i opasnih medijskih sadržaja na internetu. Nakon provedene edukacije učenici 5. do 8. razreda osnovne škole dobivaju diplome i web detektivske iskaznice pomoću kojih mogu prijaviti svaki neprimjereni sadržaj na internetu ili *cyberbullying* (nasilje preko interneta). Preventivni program ,,Abeceda interneta" sastoji se od predstave za učenike viših razreda osnovnih škola kojom se učenike želi osvijestiti o opasnostima i prednostima korištenja interneta te ih se potiče da o svojim iskustvima na internetu razgovaraju sa stručnim suradnicima škole te po potrebi potraže stručnu pomoć. Također, postoji i edukacija namijenjena roditeljima kako viših tako i nižih razreda osnovnih škola na temu zaštite djece od neželjenog sadržaja u *online* svijetu.

Tijekom 2021. godine unutar EMPACT aktivnosti i u suradnji sa EUROPOL-om intenzivirana je provedba kampanje ,,RECI NE" („Say No“) čiji je cilj pružanje informacija djeci koja već jesu ili mogu postati žrtve zlostavljanja, ali i ojačati mehanizme prijavljivanja ovakvih slučajeva, kao i potpore žrtvama u Republici Hrvatskoj. Ova se kampanja provodi od 2017. godine i usmjerena je na preventivne aktivnosti u sprječavanju kaznenih djela seksualnog zlostavljanja djece *online* kao odgovor na ovu sve rašireniju pojavu.

**c) Molimo navedite informacije o zaštiti djece od svih oblika nasilja, iskorištavanja i zlostavljanja u digitalnom okruženju, posebice seksualnog iskorištavanja i zlostavljanja te nagovaranja u seksualne svrhe (grooming)**

Zakonom o izmjenama i dopunama Kaznenog zakona („Narodne novine“, broj 118/18) pooštrena je zakonska kaznenopravna politika kažnjavanja u odnosu na kaznena djela spolnog zlostavljanja i iskorištavanja djeteta propisana u Glavi XVII. Kaznenog zakona. Cilj ovih izmjena usmjeren je na jače ostvarenje generalno preventivnih učinaka kažnjavanja spolnih delikata počinjenih na štetu djece. S tim u svezi, po izvršenoj analizi zakonske diferencijacije temeljnih i kvalificiranih oblika i stadija počinjenja kaznenih djela iz Glave XVII. Kaznenog zakona, predloženo je u odnosu na ista pooštravanje zakonskog odmjeravanja kazni.

Zakonom o izmjenama i dopunama Kaznenog zakona („Narodne novine“, broj 126/19) koje su stupile na snagu 1. siječnja 2020. godine izvršeno je daljnje usklađivanje nacionalnog kaznenog zakonodavstva s Direktivom 2011/93/EU Europskog parlamenta i Vijeća od 13.12. 2011. godine o suzbijanju seksualnog zlostavljanja i seksualnog iskorištavanja djece i dječje pornografije te o zamjeni Okvirne odluke Vijeća 2004/68/PUP (SL L 335, 17.12.2011.).

U članku 161. stavku 1. (mamljenje djece za zadovoljenje spolnih potreba) dopunjeno je biće kaznenog djela na način da namjera počinitelja ovog kaznenog djela može biti usmjerena i na počinjenje kaznenih djela iskorištavanje djece za pornografiju (članak 163. stavak 1. i 2. Kaznenog zakona) i iskorištavanje djece za pornografske predstave (članak 164. stavak 1. Kaznenog zakona).

Izmijenjena je definicija dječje pornografije iz članka 163. stavka 6. Kaznenog zakona na način da umjetnički, medicinski ili znanstveni značaj materijala ne može dovesti do isključenja protupravnosti za kazneno djelo iskorištavanja djece za pornografiju ako taj materijal prikazuje pravo dijete ili realno prikazano nepostojeće dijete ili osobu koja izgleda kao dijete u pravom ili simuliranom spolno eksplicitnom ponašanju.

Kazneno djelo iskorištavanje djece za pornografske predstave (članak 164. Kaznenog zakona), dopunjeno je definicijom pornografske predstave. Pornografska predstava je prikazivanje uživo ili putem komunikacijskih sredstava pravog djeteta ili realno prikazanog nepostojećeg djeteta ili osobe koja izgleda kao dijete u pravom ili simuliranom spolno eksplicitnom ponašanju ili spolnih organa pravog djeteta, realno prikazanog nepostojećeg djeteta ili osobe koja izgleda kao dijete u spolne svrhe.

Zakonom o izmjenama i dopunama Zakona o kaznenom postupku („Narodne novine“, broj 70/17) koji je stupio na snagu 1. siječnja 2018. godine, transponirana je u nacionalno zakonodavstvo Direktiva Europskog parlamenta i Vijeća od 29.10.2012. godine o uspostavi minimalnih standarda za prava, potporu i zaštitu žrtava kaznenih djela te o zamjeni Okvirne odluke Vijeća 2001/220/PUP (SL L 315/57 od 14.11.2012. godine).

Uvođenjem instituta pojedinačne procjene žrtve u kazneno procesno zakonodavstvo Republike Hrvatske osiguran je individualan pristup nadležnih tijela prema žrtvama. Cilj pojedinačne procjene žrtve je utvrditi postoji li rizik od sekundarne i ponovljene viktimizacije žrtve te rizik od zastrašivanja i odmazde tijekom kaznenog postupka, te ukoliko taj rizik postoji, koje bi se konkretne mjere trebale primijeniti (poseban način ispitivanja, uporaba komunikacijskih tehnologija radi izbjegavanja vizualnog kontakta s počiniteljem i druge mjere propisane zakonom).

S tim u svezi, ministar nadležan za poslove pravosuđa donio je i Pravilnik o načinu provedbe pojedinačne procjene žrtve („Narodne novine“, broj 106/17). Temeljem Pravilnika, procjenu potreba žrtve provode sva tijela prethodnog i kaznenog postupka (policijski službenici, državni odvjetnici i suci) koja dolaze u kontakt sa žrtvom počevši od izvida pa do pravomoćnog okončanja kaznenog postupka. Kada je žrtva dijete pretpostavit će se da postoji potreba za primjenom posebnih mjera zaštite (članak 2. stavak 2. Pravilnika).

Također, ranije spomenutim Zakonom o izmjenama i dopunama Zakona o kaznenom postupku („Narodne novine“, broj 126/19) koji je stupio na snagu 1. siječnja 2020. godine, osnažene su mjere opreza, propisivanjem nove mjera opreza - zabrane pristupa internetu.

Nadalje, želimo napomenuti da sprječavanje seksualnog zlostavljanja i iskorištavanje djece, kroz razotkrivanje tamne zone ovog kriminaliteta i iznimno grube viktimizacije djece te konačno, procesuiranje počinitelja, zauzima prioritetno mjesto u operativnim planovima Ministarstva unutarnjih poslova na godišnjoj razini. U razdoblju od 2018. do 2021. godine hrvatska policija je u ovom području posebno intenzivirala operativne i preventivne aktivnosti, prvotno temeljene na sigurnosnim spoznajama i pretpostavkama povezanim s migracijskom krizom, odnosno migrantskim kretanjima s područja Bliskog Istoka prema državama zapadne Europe, da bi se kasnije aktivnosti policije početkom 2020. godine fokusirale i na počinjenje ovih kaznenih djela uslijed zdravstvene krize uvjetovane širenjem korona virusa. Posebna pozornost posvećena je evidentiranju, analizi i praćenju seksualne viktimizacije djece i srodnih problematika/trendova u ovom području.

Veća fluktuacija stranih državljana, uključujući i djecu strance (migrante i dr.), kao i značajne promjene u načinu života uslijed uvođenja protuepidemijskih mjera uzrokovale su povećanje zlostavljanja ranjivih skupina, osobito djece.

Ministarstvo unutarnjih poslova prepoznalo je važnost suradnje i osiguravanja odgovarajućeg, kontinuiranog osposobljavanja/edukacije pripadnika tijela kaznenog progona, uključujući i policiju, radi učinkovite borbe protiv seksualnog zlostavljanja i iskorištavanja djece. Ova se suradnja ne odnosi samo na jedan sustav i jednu državu već zahtijeva multidisciplinarni pristup u zajedničkim istragama, ali i zajedničkoj edukaciji različitih sustava kaznenog progona i drugih tijela uključenih u tretman i zaštitu djece od seksualnog zlostavljanja. U tom smislu, tijekom 2020. i 2021. godine, Ministarstvo unutarnjih poslova aktivno je sudjelovalo u aktivnostima CEPOL-a, EUROPOL-a, INTERPOL-a kao i drugih agencija u međunarodnim edukativnim aktivnostima, a u smislu operativne suradnje, u razmjeni i korištenju zajedničkih alata te razmjeni informacija i iskustava čime su unaprjeđena policijska postupanja u zaštiti djece od seksualnog zlostavljanja. Republika Hrvatska također sudjeluje i snažno podržava EMPACT CSA/CSE aktivnosti kao i rad na ICSE data base koji omogućava bržu i efikasniju identifikaciju djece žrtava.

Republika Hrvatska je za vrijeme predsjedanja Vijećem EU u prvoj polovici 2020. godine kao jedan od prioriteta odredila borbu protiv seksualnog iskorištavanja i zlostavljanja djece. Nakon održane rasprave i prikupljenih doprinosa država članica izrađen je dokument ,,Follow-up Zaključaka Vijeća o suzbijanju seksualnog zlostavljanja djece - utvrđivanje prioritetnih radnji" (Follow-up to the Council conclusions on combating the sexual abuse of children - identifying Priority Actions), s pozivom državama članicama da identificirane nacionalne prioritetne akcije prilože kao doprinos pri izradi EU strategije za sprječavanje seksualnog iskorištavanja djece koju je pripremala Europska komisija.

Nadalje, Ministarstvo unutarnjih poslova Republike Hrvatske u 2020. godini iniciralo je formiranje međuresorne radne skupine koja je izradila plan prioritetnih aktivnosti implementacijom Zaključaka Vijeća Europske unije o borbi protiv seksualnog zlostavljanja djece (reguliranje područja odgovornosti pružatelja internetskih usluga, preventivni interventni programi i mjere, nadzor putujućih počinitelja kaznenih djela spolnog zlostavljanja i iskorištavanja djece, uspostava zajedničkih međuresornih/međunarodnih edukacija, uspostava nacionalne baza podataka materijala o spolnom zlostavljanju djece i dr.). Provedba aktivnosti u realizaciji postavljenih prioritetnih ciljeva je u tijeku.

U cilju senzibilizacije javnosti, građana, ali i samih žrtava, o dodatnim rizicima viktimizacije tijekom pandemije COVID-19 u području seksualnog zlostavljanja/iskorištavanja djece, kao i o drugim oblicima nasilja nad djecom i članovima obitelji, Ministarstvo unutarnjih poslova je uputilo priopćenja kojim se građane potiče da svoja saznanja o zlostavljanju djece i nasilju u obitelji osim pozivima prema broju 192 prijavljuju i putem informacijsko-komunikacijskih kanala, prije svega online aplikacije Red Button. Upravo su promocija i vidljivost online mehanizama prijave sumnji na zlostavljanje djece i nasilje u obitelji nužni u uvjetima smanjenih socijalnih kontakata vezano uz mjere suzbijanja pandemije.

**Članak 8. - Pravo zaposlenih žena na zaštitu materinstva**

Radi osiguranja učinkovitog ostvarivanja prava zaposlenih radnica na zaštitu, stranke se obvezuju:

**Stavak 1. -** Osigurati ženama odsutnost s rada prije i poslije poroda u trajanju od najmanje 12 tjedana i to kao plaćeni dopust ili odgovarajućim naknadama na temelju socijalnog osiguranja ili naknadama iz javnih fondova.

**a) Navedite informacije da li je kriza COVID-19 utjecala na pravo na plaćeni porodiljni dopust (osobito primaju li sve dotične zaposlene žene - u privatnom i javnom sektoru - i dalje najmanje 70% svoje plaće tijekom cijelog trajanja obveznog rodiljnog dopusta tijekom krize COVID-19)**

Kriza uzrokovana pandemijom COVID-19 nije utjecala na pravo na obvezni rodiljni dopust koji, sukladno Zakonu o rodiljnim i roditeljskim naknadama („Narodne novine“, broj 85/08, 110/08, 34/11, 54/13, 152/14 i 59/17), u Republici Hrvatskoj traje 98 dana neprekidno i to 28 dana prije dana očekivanog poroda i 70 dana nakon rođenja djeteta. Iznimno, ovisno o stanju trudnoće i zdravstvenom stanju trudnice, rodiljni dopust može započeti i 45 dana prije dana očekivanog poroda.

Rodiljni dopust

Članak 12.

(1) Zaposlena ili samozaposlena trudnica, odnosno zaposlena ili samozaposlena majka za vrijeme trudnoće, poroda i njege novorođenog djeteta, ima pravo na rodiljni dopust u trajanju od 28 dana prije dana očekivanog poroda do navršenih 6 mjeseci života djeteta, koji se sastoji od obveznog i dodatnog rodiljnog dopusta.

(2) Zaposlena ili samozaposlena trudnica, odnosno zaposlena ili samozaposlena majka pravo na obvezni rodiljni dopust koristi u neprekidnom trajanju od 98 dana, od kojih 28 dana prije dana očekivanog poroda te 70 dana nakon rođenja djeteta.

(3) Dan očekivanoga poroda utvrđuje izabrani doktor ginekolog iz obveznoga zdravstvenog osiguranja.

(4) Iznimno od stavka 2. ovoga članka, zaposlena ili samozaposlena trudnica, ovisno o stanju trudnoće i zdravstvenom stanju, može početi koristiti rodiljni dopust iz stavka 2. ovoga članka i 45 dana prije dana očekivanog poroda, što utvrđuje izabrani doktor ginekolog iz stavka 3. ovoga članka.

(5) Nakon proteka obveznog rodiljnog dopusta iz stavka 2. ovoga članka zaposlena ili samozaposlena majka ima pravo na dodatni rodiljni dopust do navršenih 6 mjeseci života djeteta, koji može svojom pisanom izjavom prenijeti na oca djeteta, uz njegovu prethodnu suglasnost, u cijelosti ili u vremenski ograničenom trajanju.

(6) Ako je dijete prerano rođeno, obvezni rodiljni dopust iz stavka 2. ovoga članka ili dodatni rodiljni dopust iz stavka 5. ovoga članka produžuje se za onoliko dana za koliko je dijete prerano rođeno.

(7) Pod prerano rođenim djetetom u smislu stavka 6. ovoga članka smatra se dijete rođeno prije navršenog 37. tjedna, odnosno 259. dana trudnoće, u skladu s ocjenom nadležnog tijela Zavoda na temelju vještačenja na osnovi medicinske dokumentacije.

Roditeljski dopust

Članak 13.

(1) Zaposleni ili samozaposleni roditelj, nakon navršenih 6 mjeseci života djeteta ili nakon proteka vremena iz članka 15. stavka 1. i 2. ovoga Zakona, ima pravo na roditeljski dopust.

(2) Zaposleni roditelj ili samozaposleni roditelj može koristiti roditeljski dopust do osme godine života djeteta na način i u trajanju propisanom člankom 14. ovoga Zakona.

(3) Pravo na roditeljski dopust osobno je pravo oba zaposlena roditelja ili samozaposlena roditelja i koriste ga, u jednakom dijelu, ako ovim Zakonom nije drugačije propisano.

Članak 14.

(1) Zaposleni ili samozaposleni roditelj ima pravo na roditeljski dopust u trajanju od 8 ili 30 mjeseci, ovisno o broju rođene djece i načinu njegova korištenja.

(2) Zaposleni roditelj ili samozaposleni roditelj ima pravo na roditeljski dopust u trajanju od: - 8 mjeseci, za prvo i drugo rođeno dijete - 30 mjeseci, za rođene blizance, treće i svako sljedeće dijete.

(3) Pravo na roditeljski dopust iz stavka 2. ovoga članka u pravilu koriste oba roditelja iz stavka 1. ovoga članka svaki u trajanju od 4 ili 15 mjeseci.

(4) Ako roditeljski dopust iz stavka 2. ovoga članka koristi samo jedan roditelj, sukladno dogovoru, isti se koristi u trajanju od 6 mjeseci za prvo i drugo rođeno dijete, odnosno 30 mjeseci za rođene blizance, treće i svako sljedeće dijete.

(5) Zaposleni roditelj ili samozaposleni roditelj može koristiti roditeljski dopust iz stavka 2. ovoga članka u cijelosti ili u njegovim dijelovima.

(6) Za slučaj da zaposleni ili samozaposleni roditelj roditeljski dopust iz stavka 2. ovoga članka koristi u dijelovima može ga koristiti najviše dva puta godišnje, svaki put u trajanju od najmanje 30 dana.

(7) U broj rođene djece iz stavka 2. ovoga članka uračunavaju se i mrtvorođena i umrla djeca, posvojena djeca, maloljetna djeca kojima je korisnik određen za skrbnika, maloljetna djeca kojima je korisnik određen za udomitelja, kao i djeca koja su odlukom nadležnog tijela povjerena korisniku na čuvanje ili odgoj.

Nadalje, odredbama Zakona o radu („Narodne novine“, broj 93/14, 127/17 i 98/19) regulirana zaštita trudnica odnosno žena koje su rodile ili koje doje dijete.

Zaštita trudnice, odnosno žene koja je rodila ili koja doji dijete

Članak 31.

(1) Trudnoj radnici, radnici koja je rodila ili radnici koja doji dijete u smislu posebnog propisa, a koja radi na poslovima koji ugrožavaju njezin život ili zdravlje, odnosno djetetov život ili zdravlje, poslodavac je dužan za vrijeme korištenja prava u skladu s posebnim propisom, ponuditi dodatak ugovora o radu kojim će se na određeno vrijeme ugovoriti obavljanje drugih odgovarajućih poslova.

(2) U sporu između poslodavca i radnice samo je doktor specijalist medicine rada nadležan ocijeniti jesu li poslovi na kojima radnica radi, odnosno drugi ponuđeni poslovi u slučaju iz stavka 1. ovoga članka odgovarajući.

(3) Ako poslodavac nije u mogućnosti postupiti na način propisan stavkom 1. ovoga članka, radnica ima pravo na dopust u skladu s posebnim propisom.

(4) Prestankom korištenja prava u skladu s posebnim propisom, prestaje dodatak iz stavka 1. ovoga članka te radnica nastavlja obavljati poslove na kojima je prethodno radila na temelju ugovora o radu.

(5) Dodatak ugovora o radu iz stavka 1. ovoga članka, ne smije imati za posljedicu smanjenje plaće radnice.

Vezano za pitanje naknada plaća za vrijeme roditeljskog dopusta i drugih rodiljnih i roditeljskih potpora u nastavku donosimo prikaz istih za period od 2018. do 2021. godine izraženih u milijunima eura a isplaćenih iz državnog proračuna.

|  |  |  |  |
| --- | --- | --- | --- |
| 2018. | 2019. | 2020. | 2021. |
| 194,56 | 201,53 | 222,35 | 234,22 |

Od navedenih iznosa samo za naknade plaća za vrijeme rodiljnog dopusta, u milijunima eura, isplaćeno je:

|  |  |  |  |
| --- | --- | --- | --- |
| 2018. | 2019. | 2020. | 2021. |
| 127,62 | 134,20 | 146,25 | 157,30 |

**Stavak 2. -** Smatrati nezakonitim otkaz koji bi poslodavac dao ženi tijekom njenog porodiljnog dopusta ili u slučaju kad bi otkazni rok istekao tijekom tog dopusta

**a) Molimo navedite podatke:**

**i) da li je COVID-19 kriza utjecala na mogućnost otpuštanja trudnica i radnica na rodiljnom dopustu te**

**ii) postoje li iznimke od zabrane otpuštanja tijekom trudnoće i rodiljnog dopusta tijekom pandemije**

Sukladno odredbi članka 34. ZOR-a poslodavac ne smije otkazati ugovor o radu trudnici i osobi koja se koristi nekim od tih prava. Nadalje, kao načini prestanka ugovora o radu, u istom članku, navedeni su smrt poslodavca, prestanak obrta po sili zakona ili brisanjem trgovca pojedinca iz registra.

Članak 34.

(1) Za vrijeme trudnoće, korištenja rodiljnog, roditeljskog, posvojiteljskog dopusta, rada s polovicom punog radnog vremena, rada s polovicom punog radnog vremena radi pojačane brige i njege djeteta, dopusta trudnice ili majke koja doji dijete, te dopusta ili rada s polovicom punog radnog vremena radi brige i njege djeteta s težim smetnjama u razvoju, odnosno u roku od petnaest dana od prestanka trudnoće ili prestanka korištenja tih prava, poslodavac ne smije otkazati ugovor o radu trudnici i osobi koja se koristi nekim od tih prava.

(2) Otkaz iz stavka 1. ovoga članka je ništetan, ako je na dan davanja otkaza poslodavcu bilo poznato postojanje okolnosti iz stavka 1. ovoga članka ili ako radnik u roku od petnaest dana od dostave otkaza obavijesti poslodavca o postojanju okolnosti iz stavka 1. ovoga članka te o tome dostavi odgovarajuću potvrdu ovlaštenog liječnika ili drugog ovlaštenog tijela.

(3) Ugovor o radu osobe iz stavka 1. ovoga članka, prestaje smrću poslodavca fizičke osobe, prestankom obrta po sili zakona ili brisanjem trgovca pojedinca iz registra.

(4) Ugovor o radu osobe iz stavka 1. ovoga članka, tijekom provedbe postupka likvidacije u skladu s posebnim propisom, može se otkazati zbog poslovno uvjetovanih razloga.

**Stavak 4. -** Urediti noćni rad žena u industriji

U Republici Hrvatskoj pitanje noćnog rada žena nije posebno regulirano, već je odredbama Zakona o radu regulirano pitanje noćnog rada te obveze poslodavca prema radnicima koji rade u smjenama te obavljaju noćni rad.

Noćni rad

Članak 69.

(1) Noćni rad je rad koji se obavlja u vremenu između dvadeset dva sata uvečer i šest sati ujutro idućega dana, a u poljoprivredi između dvadeset dva sata uvečer i pet sati ujutro idućega dana, ako za određeni slučaj, ovim ili drugim zakonom, drugim propisom, kolektivnim ugovorom ili sporazumom sklopljenim između poslodavca i radničkog vijeća nije drukčije određeno.

(2) Za maloljetnike zaposlene u industriji, rad u vremenu između devetnaest sati uvečer i sedam sati ujutro idućega dana, smatra se noćnim radom.

(3) Za maloljetnike zaposlene izvan industrije, rad u vremenu između dvadeset sati uvečer i šest sati ujutro idućega dana, smatra se noćnim radom.

(4) Ministar pravilnikom propisuje koje se djelatnosti u smislu stavka 2. ovoga članka smatraju industrijom.

(5) Noćni radnik je radnik koji prema svom dnevnom rasporedu radnog vremena redovito radi najmanje tri sata u vremenu noćnog rada, ili koji tijekom uzastopnih dvanaest mjeseci radi najmanje trećinu svoga radnog vremena u vremenu noćnoga rada.

(6) Noćni radnik ne smije tijekom razdoblja od četiri mjeseca u noćnom radu raditi duže od prosječnih osam sati tijekom svakih dvadeset četiri sata.

(7) Ako je temeljem procjene opasnosti izrađene u skladu s posebnim propisima o zaštiti na radu, noćni radnik na radu izložen osobitoj opasnosti ili teškom fizičkom ili mentalnom naporu, poslodavac je takvom radniku dužan utvrditi raspored radnog vremena tako da ne radi više od osam sati tijekom razdoblja od dvadeset četiri sata u kojem radi noću.

Obveze poslodavca prema noćnim i smjenskim radnicima

Članak 72.

(1) Poslodavac je pri organizaciji noćnog rada ili rada u smjeni dužan voditi osobitu brigu o organizaciji rada prilagođenoj radniku te o sigurnosnim i zdravstvenim uvjetima u skladu s naravi posla koji se obavlja noću ili u smjeni.

(2) Poslodavac je dužan noćnim i smjenskim radnicima osigurati sigurnost i zdravstvenu zaštitu u skladu s naravi posla koji se obavlja, kao i sredstva zaštite i prevencije koja odgovaraju i primjenjuju se na sve ostale radnike i dostupna su u svako doba.

(3) Noćnom radniku, poslodavac je dužan prije početka toga rada, kao i redovito tijekom trajanja rada noćnog radnika, omogućiti zdravstvene preglede u skladu s propisom iz stavka 8. ovoga članka.

(4) Iznimno od stavka 3. ovoga članka, noćni radnik koji radi na poslovima s posebnim uvjetima rada u skladu s propisima zaštite na radu, zdravstveni pregled obavlja u skladu s tim propisima.

(5) Troškove zdravstvenog pregleda iz stavka 3. ovoga članka snosi poslodavac.

(6) Ako se zdravstvenim pregledom iz stavka 3. ovoga članka utvrdi da noćni radnik zbog noćnog rada ima zdravstvenih problema, poslodavac mu je dužan rasporedom radnog vremena osigurati obavljanje istih poslova izvan noćnog rada.

(7) Ako poslodavac radniku iz stavka 6. ovoga članka ne može osigurati obavljanje poslova izvan noćnoga rada, dužan mu je ponuditi sklapanje ugovora o radu za obavljanje poslova izvan noćnoga rada za koje je sposoban, a koji, što je više moguće, moraju odgovarati poslovima na kojima je radnik prethodno radio.

(8) Ministar pravilnikom propisuje sadržaj, način i rokove zdravstvenih pregleda iz stavka 3. ovoga članka.

**a) Molimo dostavite ažurirane informacije kako biste potvrdili da promjena radnih uvjeta ili preraspodjela na drugo radno mjesto ne rezultira gubitkom plaće te da u slučaju izuzeća od rada povezanog s trudnoćom i rodiljnim dopustom, žena ima pravo na plaćeni dopust**

Sukladno odredbama ZOR-a regulirano je pravo povratka na prethodne ili odgovarajuće poslove nakon isteka rodiljnog ili roditeljskog dopusta.

Pravo povratka na prethodne ili odgovarajuće poslove

Članak 36.

(1) Nakon isteka rodiljnog, roditeljskog, posvojiteljskog dopusta, dopusta radi skrbi i njege djeteta s težim smetnjama u razvoju te mirovanja radnog odnosa do treće godine života djeteta u skladu s posebnim propisom, radnik koji je koristio neko od tih prava ima pravo povratka na poslove na kojima je radio prije korištenja toga prava, u roku od mjesec dana od dana kada je poslodavca obavijestio o prestanku korištenja toga prava.

(2) Ako je prestala potreba za obavljanjem poslova koje je radnik obavljao prije korištenja prava iz stavka 1. ovoga članka, poslodavac mu je dužan ponuditi sklapanje ugovora o radu za obavljanje drugih odgovarajućih poslova, čiji uvjeti rada ne smiju biti nepovoljniji od uvjeta rada poslova koje je obavljao prije korištenja toga prava.

(3) Radnik koji se koristio pravom iz stavka 1. ovoga članka, ima pravo na dodatno stručno osposobljavanje ako je došlo do promjene u tehnici ili načinu rada, kao i sve druge pogodnosti koje proizlaze iz poboljšanih uvjeta rada na koje bi imao pravo.

**Stavak 5. -** Zabraniti svaki rad žena u podzemnim rudnicima i, prema potrebi, na svim za njih neprikladnim poslovima koji su opasni, teški ili štetni za zdravlje

**a) Molimo dostavite ažurirane informacije kako biste potvrdili da promjena radnih uvjeta ili preraspodjela na drugo radno mjesto ne rezultira gubitkom plaće i da dotične žene zadržavaju pravo vratiti se na svoje prethodno zaposlenje na kraju zaštićenog razdoblja**

Nadzor primjene odredbi Zakona o radu koje se odnose na zaštitu trudnice odnosno žene koja je rodila ili koja doji dijete, inspektori rada su u navedenom razdoblju pokrenuli prekršajne postupke jer su u obavljenim inspekcijskim nadzorima utvrdili osnovanu sumnju u počinjenje sljedećih prekršaja koji se potencijalno odnose na predmetnu problematiku:

|  |  |  |  |  |  |
| --- | --- | --- | --- | --- | --- |
| **povrede propisa** | **2018.** | **2019.** | **2020.** | **2021.** | **ukupno** |
| članak 30. stavak 1. ZOR-a, kažnjivo po članku 229. točki 8. i stavku 2. ZOR-a  (članak. 30 stavak 1 - nejednako postupanje prema ženama koje su rodile, doje …) | - | 1 | - | - | 1 |
| članak 34. stavak 1. ZOR-a, kažnjivo po članku 229. točki 9. i stavku 2. ZOR-a  (članak 34. stavak 1 - zabrana otkaza) | 8 | 3 | 5 | 6 | 22 |
| članak. 30. stavak 2. ZOR-a, kažnjivo po članku 228. točki 5. i stavku 2. ZOR-a  (članku 30. stavku 2 - ne smije se tražiti bilo kakve podatke o trudnoći) | - | - | - | - | - |
| članku 36. stavku 1. i 2. ZOR-a, kažnjivo po članku 228. točki 6. i stavku 2. ZOR-a  (članku 36. stavku 1. i 2. - pravo povratka na prethodne ili odgovarajuće poslove) | 1 | - | 1 | - | 2 |

**Članak 16. - Pravo obitelji na socijalnu, pravnu i ekonomsku zaštitu**

Radi osiguranja uvjeta potrebnih za puni razvoj obitelji kao temeljne jedinice društva, ugovorne stranke obvezuju se promicati gospodarsku, pravnu i socijalnu zaštitu obiteljskoga života, posebice pomoću socijalnih i obiteljskih potpora, poreznih olakšica, poticanja stanogradnje prilagođenih potrebama obitelji, pomoći mladim obiteljima i drugim odgovarajućim mjerama

**a) Molimo dostavite ažurirane informacije o poduzetim mjerama za smanjenje svih oblika obiteljskog nasilja nad ženama, uključujući podatke o učestalosti i brojem osuđujućih presuda**

Zakonom o izmjenama i dopunama Kaznenog zakona („Narodne novine“, broj 126/19) koji je stupio na snagu 1. siječnja 2020. godine, pooštrena je zakonska kaznenopravna politika kažnjavanja za niz kaznenih djela u kojima je djelo počinjeno prema bliskoj osobi (članovi obitelji, bivši bračni ili izvanbračni drug, bivši životni partner ili neformalni životni partner, sadašnji ili bivši partner u intimnoj vezi, osobe koje imaju zajedničko dijete i osobe koje žive u zajedničkom kućanstvu) propisano kao kvalificirani oblik počinjenja te za kazneno djelo nasilja u obitelji. Opisana izmjena smanjila je prostor za izricanje alternativnih kazni (rada za opće dobro i uvjetne osude u odnosu na kaznena djela počinjena prema bliskoj osobi). Također kazneno djelo nasilja u obitelji je prošireno u svom zakonskom opisu i to na način da je kao nova posljedica počinjenja uvedeno stanje dugotrajne patnje.

Izmijenjena je koncepcija kaznenog djela silovanja iz članka 153. Kaznenog zakona, kojim se sada smatra i svaki nekonsenzualni spolni odnošaj ili s njim izjednačena spolna radnja, dakle i onda kad nema uporabe sile ili prijetnje na život i tijelo silovane ili druge osobe. Ovakva promjena koncepta kaznenog djela silovanja, posljedično je rezultirala brisanjem kaznenog djela spolnog odnošaja bez pristanka iz članka 152. Kaznenog zakona.

Zakonom o izmjenama i dopunama Kaznenog zakona („Narodne novine“, broj 84/21), koji je stupio na snagu 31. srpnja 2021. godine, prošireno je značenje izraza bliske osobe iz članka 87. stavka 9. Kaznenog zakona, tako da izraz bliska osoba, u smislu Kaznenog zakona, sada obuhvaća i sadašnjeg ili bivšeg partnera u intimnoj vezi. Predmetno proširenje je u odnosu na navedenu kategoriju osoba rezultiralo jačom kaznenopravnom zaštitom u vidu kaznenog progona počinitelja po službenoj dužnosti ili višom propisanom kaznom zatvora kada je počinjeno djelo prema bliskoj osobi propisan kao kvalificirani oblik kaznenog djela (npr. kod kaznenog djela tjelesne ozljede, teške tjelesne ozljede, prijetnje i sl.).

Ovim izmjenama i dopunama redefinirana je procesna pretpostavka progona za kazneno djelo spolnog uznemiravanja iz članka 156. stavka 3. Kaznenog zakona, a koja je rezultirala da se kazneno djelo spolnog uznemiravanja progoni po službenoj dužnosti za sve kategorije žrtava.

Zaključno, kao novo kazneno djelo propisana je zlouporaba snimke spolno eksplicitnog sadržaja u članku 144.a Kaznenog zakona. Počinitelj ovoga kaznenog djela bit će onaj tko zlouporabi odnos povjerenja i bez pristanka snimane osobe učini dostupnim trećoj osobi snimku spolno eksplicitnog sadržaja koja je snimljena uz pristanak te osobe za osobnu uporabu i na taj način povrijedi njenu privatnost (tzv. osvetnička pornografija), kao i onaj tko uporabom računalnog sustava ili na drugi način izradi novu ili preinači postojeću snimku spolno eksplicitnog sadržaja i tu snimku uporabi kao pravu te time povrijedi privatnost osobe na toj snimci (tzv. deep fake pornografija).

U kontekstu Zakona o kaznenom postupku vrijedi rečeno u odnosu na članak 7. stavak 10. oznaku c).

U odnosu na članak 16. pitanje pod oznakom a) dostavljamo prikaz zakonodavnih izmjena prekršajnog zakonodavstva kako slijedi.

Zakon o zaštiti od nasilja u obitelji stupio je na snagu 1.iječnja 2018. godine („Narodne novine“, broj 31/18, 126/19 i 84/21).

Pri izradi navedenog Zakona poštivani su standardi i obveze koje nameću međunarodni dokumenti kojima je regulirana materija zaštite od nasilja i to: Konvencija o sprječavanju i borbi protiv nasilja nad ženama i nasilja u obitelji, koja prepoznaje i osuđuje sve oblike nasilja nad ženama te naglašava imperativ stvaranja Europe bez nasilja nad ženama i obiteljskog nasilja te Direktive 2012/29/EV Europskog parlamenta i Vijeća o uspostavi minimalnih standarda za prava, potporu i zaštitu žrtava kaznenih djela te o zamjeni Okvirne odluke Vijeća 2001/220/PUP. Ovaj Zakon proširuje već postojeću definiciju nasilja u obitelji koja obuhvaća: tjelesno nasilje, tjelesno kažnjavanje ili drugi načini ponižavajućeg postupanja prema djeci, psihičko nasilje koje je kod žrtve prouzročilo povredu dostojanstva ili uznemirenost, spolno uznemiravanje, ekonomsko nasilje kao zabrana ili onemogućavanje korištenja zajedničke ili osobne imovine, raspolaganja osobnim prihodima ili imovine stečene osobnim radom ili nasljeđivanjem, onemogućavanje zapošljavanja, uskraćivanje sredstava za održavanje zajedničkog kućanstva i za skrb o djeci te zanemarivanje potreba osobe s invaliditetom ili osobe starije životne dobi koje dovodi do njezine uznemirenosti ili vrijeđa njezino dostojanstvo i time joj nanosi tjelesne ili duševne patnje.

Zakon o izmjenama i dopunama Zakona o zaštiti od nasilja u obitelji („Narodne novine“, broj 126/19) stupio je na snagu 1. siječnja 2020. godine. Njime su jasnije razgraničena nasilna ponašanja unutar obitelji koja pripadaju u sferu prekršajne odgovornosti od takvih ponašanja koja predstavljaju kazneno djelo, precizirano je tjelesno nasilje, kao fizička sila uslijed koje nije nastupila tjelesna ozljeda. Proširen je krug osoba na koja se Zakon primjenjuje, koji je sada istovjetan krugu osoba na koji se primjenjuje te je isti istovjetan krugu osoba kojima kao članovima obitelji ili bliskim osobama Kazneni zakon pruža dodatnu zaštitu u slučaju počinjenja kaznenih djela vezanih uz nasilje u obitelji. Uz navedeno, a u cilju jačeg ostvarenje generalno preventivnih učinaka kažnjavanja prekršaja iz sfere nasilja u obitelji, pooštreno je za prekršaje iz sfere nasilja u obitelji zakonsko odmjeravanja kazni, kako novčanih, tako i zatvorskih.

Zakonom o dopuni Zakona o zaštiti od nasilja u obitelji („Narodne novine“, broj 84/21), koja je stupila na snagu 31.7.2021. godine, proširen je krug osoba na koje se Zakon primjenjuje na sadašnjeg ili bivšeg partnera u intimnoj vezi, te je na taj način postignuto usklađenje sa Zakonom o izmjenama i dopunama Kaznenog zakona („Narodne novine“, br.: 84/21) kojim je prošireno značenja izraza „bliske osobe“.

Nadalje, od 1999. godine hrvatska policija intenzivno radi na unaprjeđenjima preventivno-represivnih mehanizama i operativno-taktičkih pristupa suzbijanju nasilničkih ponašanja u obitelji i srodnih problematika koje ugrožavaju opstojnost i funkcionalnost obitelji. Kod ovih se problematika policijska reakcija u osnovi temelji na nastojanju samog prekida nasilnog čina; promptnim odvajanjem počinitelja (nasilnika) od žrtve/žrtava te pružanjem i/ili iniciranjem pružanja pomoći žrtvi/žrtvama nasilja što podrazumijeva i čestu potrebu uključivanja predstavnika srodnih institucija i službi drugih resora (socijalna skrb, zdravstvo i dr.). Uz navedeno, u okviru obveza tzv. postupanja po službenoj dužnosti policija podnosi prijavne akte (kaznene prijave, optužne prijedloge) pravosudnim tijelima (Državna odvjetništva, Prekršajni odjeli Općinskih sudova). Nadalje, hrvatska policija provodi/nadzire provedbu određenih sudskih odluka, prije svega odluka vezanih za nadzor provođenja mjera kojima je cilj spriječiti recidivizam nasilničkog ponašanja (zaštitne mjere, mjere opreza, sigurnosne mjere) te istovremeno evidentira i prati ova postupanja. Važan segment policijskog rada u području suzbijanja nasilja u obitelji počiva na praćenju i analizi podataka o kažnjivim radnjama počinjenim nasiljem u obitelji (prekršajna i kaznena djela). U promatranom četverogodišnjem razdoblju, dinamiku nasilja u obitelji moguće je sagledati kroz evidentirani broj počinitelja/žrtava prekršajnog djela nasilja u obitelji, kao najučestalijeg protupravnog ponašanja u ovom području narušenih međuljudskih odnosa (tablica 2.). Analizom prikazanih podataka evidentno je smanjenje broja žrtava i počinitelja ovih kažnjivih radnji kao i dominacija osoba ženskog spola u kategoriji žrtava odnosno osoba muškog spola u kategoriji počinitelja prekršaja nasilja u obitelji.

**Tablica 2.** Prikaz broja počinitelja/oštećenih osoba prekršajnim djelima nasilja u obitelji u Republici Hrvatskoj prema Zakonu o zaštiti od nasilja u obitelji

|  |  |  |  |  |  |  |
| --- | --- | --- | --- | --- | --- | --- |
| godina | počinitelji | | | oštećeni | | |
| M | Ž | UKUPNO | M | Ž | UKUPNO |
| 2018. | 7.983 | 2.289 | 10.272 | 3.986 | 7.284 | 11.270 |
| 2019. | 7.503 | 2.123 | 9.626 | 3.745 | 6.929 | 10.674 |
| 2020. | 6.601 | 1.938 | 8.539 | 3.618 | 6.270 | 9.888 |
| 2021. | 6.402 | 1.966 | 8.368 | 3.442 | 6.122 | 9.564 |

Viktimizaciju žena u razdoblju od 2018. do 2021. godine u Hrvatskoj prezentiraju podaci o teškim zlostavljanjima žena sa smrtnim posljedicama (ubojstva), koji su prikazani u tablici 3. Unatrag četiri godine bilježi se ujednačen trend smrtnog stradavanja žena kao posljedice počinjenih kaznenih djela ubojstava i teških ubojstava. Udio ubijenih žena u ukupno evidentiranom broju ubojstava kao i žena žrtava ubojstava počinjenih od strane njima bliskih osoba u razdoblju od 2018. do 2021. godine gotovo je ujednačen dok je u 2021. godini, u odnosu na prethodne godine, evidentiran značajno manji udio počinjenih kaznenih djela ubojstava žena koja su počinjena od strane njihovih intimnih partnera.

**Tablica 3.** Prikaz broja kaznenih djela s fatalnim posljedicama (ubojstva) u Republici Hrvatskoj kod kojih su žrtve žene s naznakom međusobnog odnosa žrtve i počinitelja

|  |  |  |  |  |  |  |
| --- | --- | --- | --- | --- | --- | --- |
| godina | ukupno  ubojstava | ukupno  ubojstava žena | ukupno ubojstava među bliskim osobama | ukupno ubojstava žena od strane bliskih osoba | ukupno ubojstava žena od strane intimnih partnera | udio ubojstava žena od strane intimnih partnera u odnosu na ukupan broj ubojstava žena |
| 2018. | 22 | 8 | 13 | 5 | 4 | 50% |
| 2019. | 31 | 13 | 12 | 7 | 6 | 46,2% |
| 2020. | 36 | 19 | 16 | 14 | 9 | 47,4% |
| 2021. | 30 | 14 | 18 | 11 | 4 | 28,6% |

Dinamiku najtežih oblika nasilništva i policijski angažman u detektiranju i procesuiranju ovih kažnjivih radnji moguće je sagledati kroz najteža kaznena djela počinjena među bliskim osobama (tablica 4.), koja većim dijelom podrazumijevaju kriminalitet počinjen među osobama vezanim odnosom ,,člana obitelji". Usporedbom prezentiranih podataka za četverogodišnje vremensko razdoblje evidentno je da se kontinuirano bilježi veća otkrivenost i procesuiranje kriminaliteta nasilja u obitelji kroz kategorije kaznenih djela, kao težih kažnjivih radnji u odnosu na procesuiranja ovih kažnjivih ponašanja kroz prekršajna djela (tablica 2), koja u istom razdoblju bilježe smanjenje procesuiranja/prijavljivanja. Ovakav pristup proizlazi iz strateškog preusmjeravanja Ministarstva unutarnjih poslova Republike Hrvatske i policije kao njegove operativne sastavnice u području suzbijanja nasilja u obitelji, gdje je nakon zakonodavnih izmjena u razdoblju 2018. do 2021. godine upravo intencija da se nasilnička ponašanja u obitelji procesuiraju kroz teže kažnjive radnje tj. kaznena djela.

**Tablica 4.** Najučestalija nasilna kaznena djela počinjena na štetu bliskih osoba

|  |  |  |  |  |
| --- | --- | --- | --- | --- |
| Najučestalija kaznena djela s elementima nasilja među bliskim osobama | 2018. | 2019. | 2020. | 2021. |
| Ubojstvo | 13 | 12 | 16 | 18 |
| Tjelesna ozljeda | 485 | 605 | 1.055 | 1.142 |
| Teška tjelesna ozljeda | 91 | 111 | 135 | 154 |
| Prijetnje | 1.832 | 2.371 | 2.740 | 3.088 |
| Nasilje u obitelji | 623 | 1.134 | 1.578 | 1.661 |

U cilju prevencije svih oblika obiteljskog nasilja nad ženama Ministarstvo unutarnjih poslova u suradnji s nadležnim policijskim upravama te drugim relevantnim tijelima od lipnja 2019. godine sustavno provodi preventivnu kampanju **,,Lily"** čiji cilj je umrežavanje svih nadležnih državnih tijela, organizacija civilnog društva, pravnih osoba i drugih društveno odgovorih subjekata, kako bi koordinirano iznašli zajednički odgovor u sprječavanju svih oblika nasilja nad ženama. Ovaj preventivni projekt kroz svoje komponente sadržava i aktivnosti namijenjene osobama muškog spola s ciljem njihove senzibilizacije na temu ravnopravnosti spolova kao isključivanja svih oblika nasilnog ponašanja.

Nadalje, kao jedna od komponenti projekta ,,Lily" izvodi i se predstava **,,Abused"** koja govori o nasilju prema ženama te potiče gledatelje na adekvatnu reakciju na ovu vrstu nasilja, au cilju izgradnje našeg društva s nultom stopom tolerancije na nasilje, kao i predstava **,,Iza vrata"** na temu obiteljskog nasilja.

U suradnji s drugim relevantnim dionicima u cilju sprječavanja svih oblika nasilja nad ženama, nasilja u obitelji, nasilja među mladima te s ciljem izgradnje kulture nenasilja i tolerancije provodi se i nacionalni preventivni projekt **,,Živim život bez nasilja".**

Kroz organizaciju različitih tematskih dogradanja, stručnih predavanja, tematskih radionica, javnih kampanja, okruglih stolova i drugih sličnih aktivnosti policije svake godine se obilježava Nacionalni dan borbe protiv nasilja nad ženama (22. rujna) kao i Međunarodni dan borbe protiv nasilja nad ženama (25. studenoga).

Nadalje, zakonodavni okvir iz područja zaštite od nasilja u obitelji uređen je donošenjem Zakona o stambenom zbrinjavanju na potpomognutim područjima („Narodne novine“, broj 106/18 i 98/19) kojim je propisano rješavanje stambenih problema za žrtve nasilja u obitelji (Poglavlje XI. „Žrtve nasilja u obitelji“, stavka članka 45. Zakona). U 2019. godini, podzakonskim propisom Uredbom o kriterijima za bodovanje prijava za stambeno zbrinjavanje propisano je „da prijava u kojoj je naveden član kućanstva koji ima utvrđen status žrtve nasilja u obitelji ostvaruje jednokratno 40 bodova“. Stambenim zbrinjavanjem žrtava nasilja u obitelji Središnji državni ured za obnovu i stambeno zbrinjavanje daje doprinos primjerenoj zaštiti majki i djece, neovisno o bračnom stanju i obiteljskim odnosima. Osiguravanje smještaja žrtvama nasilja u obitelji na području Republike Hrvatske, kojima je utvrđen status žrtve nasilje u obitelji, privremenog je karaktera u trajanju najduže do dvije godine od uvođenja korisnika u stambenu jedinicu.

Statistički po županijama u razdoblju od 1.1.2019. godine zaključno sa 31.12.2021. godine ukupno je zaprimljeno 48 rješenja:

* Vukovarsko - srijemska županija - 16
* Osječko - baranjska županija - 9
* Virovitičko - podravska županija - 1
* Ličko - senjska županija - 1
* Brodsko - posavska županija - 1
* Dubrovačko - neretvanska županija - 1
* Primorsko - goranska županija - 2
* Karlovačka županija -1
* Sisačko - moslavačka županija - 4
* Grad Zagreb - 4
* Šibensko - kninska županija - 5
* Zadarska županija - 3

Od ukupno zaprimljenih 48 rješenja stambeno su zbrinute 43 korisnice (od toga pet trajno), tri korisnice su odustale od zbrinjavanja, a za dvije korisnice se traži stambena jedinica.

Središnji državni ured za obnovu i stambeno zbrinjavanje podmiruje režijske troškove i troškove mjesečnog najma u privatnim stanovima, a u državnim stanovima korisnicama se podmiruju režijski troškovi i oslobođene su plaćanja mjesečne najamnine.

Izdvajamo da Središnji državni ured za obnovu i stambeno zbrinjavanje ne vodi evidenciju korisnika po spolu, nego vodi evidenciju zaprimljenih, pozitivnih rješenja, a broj ukupno podnesenih zahtjeva za stambeno zbrinjavanje sa osnove statusa žrtava nasilja u obitelji, koji su u postupku, vodi zasebno svako upravno tijelo u županijama ili nadležno upravno tijelo Grada Zagreba. Izvješća o stambeno zbrinutim žrtvama nasilja u obitelji prosljeđuju se na polugodišnjoj i godišnjoj razini.

**b) Za države stranke koje nisu prihvatile članak 31., molimo dostavite ažurirane informacije o dostupnosti odgovarajućeg pristupačnog smještaja za obitelji**

Od početka provedbe Programa društveno poticane stanogradnje (dalje: Program POS-a) do danas, Agencija za pravni promet i posredovanje nekretninama (dalje u tekstu: APN), Javna ustanova gradski stanovi Varaždin, Agencija za društveno poticanu stanogradnju Grada Rijeke, Agencija za društveno poticanu stanogradnju Grada Dubrovnika i APOS-a Grada Koprivnice izgrađeno je ukupno 8.356 stana u 260 objekata. Ukupna investicijska vrijednost za 8.356 stana iznosi 574.689.760 eura (4.330.000.000,00 kuna), a za što je Republika Hrvatska putem poticajnih sredstava uložila 149.776.362 eura (1.128.490.000,00 kuna).

**c) Podliježu li obiteljski ili dječji doplatci provjeri imovinskog stanja? Ako je tako, koliki je postotak obuhvaćenih obitelji?**

Doplatak za djecu na nacionalnoj razini koristi 70,79% Roma, pri čemu najčešće u Sjevernoj Hrvatskoj (84,88%) i Međimurju (81,65%), zatim u Slavoniji (69,91%), slijedi Istra i Primorje (63,48%), a potom Zagreb i okolica (54,49%) te Središnja Hrvatska (46,02%).

**d) Molimo navedite podatke o iznosima isplaćenim za dječji/obiteljski doplatak kao i medijan ekvivalentnog dohotka za referentno razdoblje (od 1.1.2018. do 31.12.2021. godine)**

U nastavku dostavljamo tablicu s podacima doplatka za djecu temeljenog na provjeri materijalnog stanja, izraženog u milijunima eura:

|  |  |  |  |
| --- | --- | --- | --- |
| 2018. | 2019. | 2020. | 2021. |
| 148,84 | 153,90 | 144,73 | 138,71 |

U nastavku dostavljamo tablicu s podacima doplatka za djecu bez provjere materijalnog stanja izraženog u milijunima eura:

|  |  |  |  |
| --- | --- | --- | --- |
| 2018. | 2019. | 2020. | 2021. |
| 24,55 | 24,86 | 26,13 | 27,48 |

Prosjek raspoloživog dohotka po kućanstvu iznosio je 12.989 eura u 2018. godini, dok je prosjek ekvivalentnoga raspoloživog dohotka iznosio 7.302 eura.

Prosjek raspoloživog dohotka po kućanstvu iznosio je 14.059 eura u 2019. godini, dok je prosjek ekvivalentnoga raspoloživog dohotka iznosio 7.964 eura.

Prosjek raspoloživog dohotka po kućanstvu iznosio je 15.066 eura u 2020. godini, dok je prosjek ekvivalentnoga raspoloživog dohotka iznosio 8.509 eura.

Prosjek raspoloživog dohotka po kućanstvu iznosio je 15.573 eura u 2021. godini, dok je prosjek ekvivalentnoga raspoloživog dohotka iznosio 8.864 eura.

**e) Postoji li uvjet u pogledu duljine boravka koji se nameće stranim državljanima koji zakonito borave u vašoj zemlji za pravo na dječji/obiteljski dodatak?**

U Zakonu o doplatku za djecu  („Narodne novine“, broj [94/01](https://www.zakon.hr/cms.htm?id=137), [138/06](https://www.zakon.hr/cms.htm?id=138), [107/07](https://www.zakon.hr/cms.htm?id=139), [37/08](https://www.zakon.hr/cms.htm?id=140), [61/11](https://www.zakon.hr/cms.htm?id=141),

[112/12](https://www.zakon.hr/cms.htm?id=142), [82/15](https://www.zakon.hr/cms.htm?id=12075), [58/18](https://www.zakon.hr/cms.htm?id=31003)) određeni su sljedeći uvjeti za stjecanje prava na doplatak za djecu:

* da podnositelj zahtjeva ima hrvatsko državljanstvo ili status stranca s odobrenim stalnim boravkom te da ima prebivalište u Republici Hrvatskoj najmanje  tri (3) godine prije podnošenja zahtjeva,
* da ima status azilanta, stranca pod supsidijarnom zaštitom ili status člana njihove obitelji prema propisima o azilu, bez uvjeta državljanstva i duljine prebivališta, odnosno stalnog boravka na području Republike Hrvatske,
* da ukupni dohodak ostvaren u prethodnoj kalendarskoj godini po članu kućanstva  mjesečno ne prelazi 70%  proračunske osnovice,
* da podnositelj zahtjeva živi u kućanstvu  s djetetom i
* da podnositelj zahtjeva uzdržava dijete.

**f) Koje su mjere poduzete kako bi se osiguralo da ranjive obitelji mogu zadovoljiti svoje potrebe za energijom, kako bi se osiguralo njihovo pravo na odgovarajuće stanovanje (što uključuje pristup osnovnim uslugama)?**

Više od polovine Roma (53,7%) u Republici Hrvatskoj prima zajamčenu minimalnu naknadu, 43,3% ostvaruje pravo na pokrivanje troškova ogrijeva i 22,1% koristi naknade za troškove stanovanja. Regionalno promatrano, zajamčenu minimalnu naknadu i naknadu za stanovanje značajno češće koriste pripadnici romske nacionalne manjine na području Slavonije, dok se pravo na naknadu troškova ogrijeva najčešće konzumira u Sjevernoj Hrvatskoj. Prema prosječnom broju korištenih oblika socijalne pomoći također se izdvaja područje Slavonije, dok socijalnu pomoći ukupno najmanje konzumiraju Romi koji žive na području grada Zagreba, Istre i Primorja.

Vlada Republike Hrvatske na sjednici održanoj 23.12.2021. godine donijela je Program suzbijanja energetskog siromaštva koji uključuje korištenje obnovljivih izvora energije u stambenim zgradama na potpomognutim područjima i područjima posebne državne skrbi za razdoblje do 2025. godine.

Središnji državni ured za obnovu i stambeno zbrinjavanje poduzeo je aktivnosti kroz čiju realizaciju bi se osiguralo da obitelji s djecom u riziku od siromaštva mogu zadovoljiti svoje potrebe za energijom, kako bi se osiguralo njihovo pravo na odgovarajuće stanovanje.

**g) Ako su poduzete posebne privremene mjere za financijsku potporu ranjivim obiteljima tijekom pandemije COVID-19, da li će one biti produljene ili se očekuje da će biti produljene ili obustavljene? Ako su obustavljene, kakav se učinak očekuje na ranjive obitelji?**

Pandemija bolesti COVID-19, iako nije predstavljala ozbiljnu zdravstvenu ugrozu za djecu, značajno je utjecala na promjene u životu djece, poremetila je svakodnevicu djeteta, a u nekim slučajevima i društvenu podršku. Djeca predškolske dobi nisu kontinuirano mogla pohađati dječji vrtić, a djeca školske dobi dio trajanja pandemije su nastavu pratila putem interneta ili televizijskog programa. Dodatno su, zbog izolacije, djeca više vremena provodila na internetu, što je moglo dovesti do veće izloženosti opasnostima na internetu i onoga što nosi dulji boravak na internetu. Djeca su također bila izolirana od bliskih osoba iz šire obitelji te vršnjaka i prijatelja, bila su onemogućena u kontinuiranom bavljenju sportskim, rekreativnim, umjetničkim i kulturnim aktivnostima. Morala su se naviknuti na provođenje više vremena u krugu obitelji, što je za neku djecu, koja odrastaju u narušenim obiteljskim odnosima, moglo značiti i da su bila izložena nasilju ili su trpjela nasilje. U slučajevima kada roditelji žive odvojeno, dio djece nije imao redovne kontakte s roditeljem s kojim ne stanuje, kako zbog novonastalih okolnosti zatvaranja - propisanih mjera socijalnog distanciranja, tako i zbog zloupotreba od strane roditelja s kojim stanuju, a koji je situaciju iskoristio/la za onemogućavanje kontakata djeteta i drugog roditelja.

Sama pandemija utjecala je i na neke situacije u kojima su se i prije nalazila djeca i obitelji inače ranjivi zbog socio-ekonomske isključenosti, te na one koji stanuju u lošijim uvjetima i spadaju u posebno rizične skupine. U dokumentu „Zaštita djece tijekom pandemije COVID-19 virusa“[[1]](#footnote-1) stoji kako pandemija COVID-19 ima društveno-ekološki utjecaj na život djece i to na sljedeće načine: otežan ili ograničen pristup osnovnim uslugama; ograničen pristup uslugama podrške u zajednici, obrazovanju i prostorima za igru; razdvajanje članova obitelji; smanjen pristup društvenoj podršci; problemi s kojima se susreću njegovatelji; povećan rizik od nasilja u obitelji; povećan rizik od nasilja nad djecom, zanemarivanja, zlostavljanja, psihološkog zanemarivanja, kao negativni učinci na razvoj djeteta; utjecaj na svakodnevni život u vidu otežanog održavanja obiteljskih veza i podrške te straha od obolijevanja; stigmatiziranje određenih etničkih skupina. Također su djeca iz alternativne skrbi imala za vrijeme pandemije smanjene kontakte s roditeljima ili su im kontakti bili u potpunosti onemogućeni na neko vrijeme. Sve navedeno utjecalo je na mentalno zdravlje djece. Istraživanja su pokazala visoku razinu zabrinutosti djece koja ukazuju na rizik za razvoj anksioznosti, depresivnosti i agresivnosti. U navedenom dokumentu se navodi kako djeca pokazuju uznemirenost zbog smrti, bolesti, odvajanja od voljenih članova obitelji ili straha od obolijevanja, dok mjere karantene mogu stvoriti strah i paniku u zajednici, što utječe i na djecu koja ne razumiju u potpunosti što se događa. Svi pokazatelji subjektivne dobrobiti još su nepovoljniji kod učenika koji su dodatno pretrpjeli i stres i štetu zbog potresa.

**Članak 17. - Pravo djece i mladih na socijalnu, pravnu i ekonomsku zaštitu**

Radi osiguranja učinkovitog ostvarivanja prava majke i djeteta na ekonomsku i socijalnu zaštitu, ugovorne stranke obvezuju se poduzeti sve potrebne i odgovarajuće mjere radi ostvarivanja toga cilja, uključujući i osnivanje ili održavanje odgovarajućih institucija ili službi:

**Stavak 1. (REV):**

a) osigurati da djeca i mladi, uzimajući u obzir prava i dužnosti svojih roditelja, imaju skrb, pomoć, obrazovanje i osposobljavanje koje im je potrebno, posebno osiguravanjem uspostave ili održavanja ustanova i usluga koje su dovoljne i prikladne za tu svrhu;

b) zaštititi djecu i mlade od nemara, nasilja ili iskorištavanja;

Sva djeca do navršene osamnaeste godine života s prebivalištem, odnosno odobrenim stalnim boravkom u Republici Hrvatskoj osiguravaju se prema Zakonu o obveznom zdravstvenom osiguranju („Narodne novine“, broj 80/13, 137/13 i 98/19) neovisno o statusu obveznog zdravstvenog osiguranja svojih roditelja.

Prava iz obveznog zdravstvenog osiguranja obuhvaćaju pravo na zdravstvenu zaštitu i pravo na novčane naknade.

Pravo na zdravstvenu zaštitu obuhvaća pravo na primarnu zdravstvenu zaštitu, specijalističko- konzilijarnu zdravstvenu zaštitu, bolničku zdravstvenu zaštitu, pravo na lijekove koji su utvrđeni osnovnom i dopunskom listom lijekova HZZO-a, dentalna pomagala koja su utvrđena osnovnom i dodatnom listom dentalnih pomagala HZZO-a, ortopedska i druga pomagala koja su utvrđena osnovnom i dodatnom listom ortopedskih i drugih pomagala HZZO-a te pravo na zdravstvenu zaštitu u drugim državama članicama i trećim državama.

Pravo na novčane naknade koje se mogu koristiti za djecu obuhvaća:

* pravo na naknadu plaće tijekom privremene spriječenosti za rad radi njege djeteta,
* pravo na naknadu za troškove prijevoza u vezi s korištenjem zdravstvene zaštite iz obveznog zdravstvenog osiguranja,
* pravo na naknadu za troškove smještaja jednom od roditelja ili osobi koja skrbi o djetetu za vrijeme bolničkog liječenja djeteta oboljelog od maligne ili srodne bolesti koja neposredno ugrožava život.

Zakonom o obveznom zdravstvenom osiguranju i zdravstvenoj zaštiti stranaca u Republici Hrvatskoj („Narodne novine“, broj 80/13, 15/18 i 26/21) također su propisana prava na zdravstvenu zaštitu stranaca. Članak 17. Zakona propisuje koji stranci u Republici Hrvatskoj ostvaruju pravo na zdravstvenu zaštitu, dok članak 19. taksativno navodi kategorije stranaca kojima Republika Hrvatska osigurava sredstva za zdravstvenu zaštitu u Državnom proračunu.

Člancima 20. - 24.a istog Zakona propisan je opseg prava za tražitelje međunarodne zaštite, azilante, stranca pod supsidijarnom zaštitom i stranca pod privremenom zaštitom, dijete bez pratnje, stranac koji boravi u Republici Hrvatskoj na poziv tijela državne vlasti ili tijela jedinica lokalne ili područne (regionalne) samouprave, stranac koji nezakonito boravi u Republici Hrvatskoj, stranac-žrtva trgovanja ljudima. Dijete bez pratnje, sukladno Zakonu, ostvaruje pravo na zdravstvenu zaštitu u istom opsegu utvrđenom za osigurane osobe u obveznom zdravstvenom osiguranju.

S obzirom da navedene kategorije stranaca pripadaju ranjivoj skupini, Pravilnikom o standardima zdravstvene zaštite tražitelje međunarodne zaštite i stranaca pod privremenom zaštitom („Narodne novine“, broj 28/20) propisan je opseg zdravstvene zaštite te način ostvarivanja prava na zdravstvenu zaštitu ranjivih skupina. Naime, djeci do osamnaeste godine života osigurava se pravo na cjelokupnu zdravstvenu zaštitu sukladno propisu koji uređuje pravo na zdravstvenu zaštitu iz obveznog zdravstvenog osiguranja.

HZJZ nositelj je javnozdravstvenih baza i registara čije je podatke moguće uspoređivati putem osobnog identifikacijskog broja (OIB-a) s podacima iz drugih baza i registara, a u svrhu boljeg proširenog praćenja zdravstvenog stanja i socijalnih determinanti zdravlja populacije za izradu budućih strateških okvira za unaprjeđenje zdravlja i promicanje jednakih mogućnosti među populacijom. Na temelju sustavnih podataka iz više izvora moguće je pratiti sliku zdravlja u realnom vremenu te kreiranje kvalitetnih javnozdravstvenih politika usmjerenih na ranjive skupine.

c) pružanje zaštite i posebne pomoći države djeci i mladima koji su privremeno ili trajno lišeni uzdržavanja obitelji;

**a) Molimo dostavite informacije o mjerama koje je država poduzela za:**

**i) smanjiti apatridnost (npr. osigurati identifikaciju svakog djeteta migranta bez državljanstva, pojednostaviti postupke za osiguranje stjecanja državljanstva i poduzimanje mjera za identifikaciju djece koja nisu upisana u matične knjige rođenih)**

Hrvatsko državljanstvo ima preko 98% romske populacije, dok je 1,8% Roma u Republici Hrvatskoj bez hrvatskog državljanstva, od čega su identificirane 23 osobe bez državljanstva ijedne države (Rašić, N., Lucić, D., Galić, B., Karajić, N. (2020.): Uključivanje Roma u hrvatsko društvo: identitet, socijalna distanca i iskustvo diskriminacije, Ured za ljudska prava i prava nacionalnih manjina Vlade Republike Hrvatske, Zagreb, str. 154-158).

**ii) olakšati registraciju rođenja, posebno za ranjive skupine, kao što su Romi, tražitelji azila i djeca u neregularnom položaju. (Opće pitanje postavljeno u Zaključcima 2019.)**

Prema podacima kojima raspolaže Ured za ljudska prava i prava nacionalnih manjina kao tijelo zaduženo za koordinaciju izrade, praćenje provedbe i izvještavanje o nacionalnom strateškom okviru usmjerenom integraciji pripadnika romske nacionalne manjine - većina Romkinja djecu rađa u bolnicama, što implicitno dovodi do zaključka da se i registracija rođenja događa u okviru redovne procedure.

U Republici Hrvatskoj upis činjenice rođenja u maticu rođenih propisan je Zakonom o državnim maticama („Narodne novine“, broj 96/93, 76/13 i 98/19). Navedeni Zakon ne razlikuje upis činjenice rođenja po nacionalnoj osnovi, a ne postoji niti poseban propis samo za nacionalne manjine vezano uz upis u državne matice. Za sve osobe rođene u Republici Hrvatskoj pravila su ista. Prema članku 10. navedenog Zakona, upis rođenja djeteta u maticu rođenih obavlja se na temelju usmene ili pisane prijave matičaru onog matičnog područja kojem pripada mjesto gdje se dijete rodilo. Rođenje djeteta u prometnom sredstvu prijavljuje se matičaru matičnog područja mjesta gdje se putovanje završilo.

Člankom 11. navedenog Zakona propisano je da je rođenje djeteta u zdravstvenoj ustanovi dužna prijaviti zdravstvena ustanova u roku 15 dana od dana rođenja djeteta. Rođenje djeteta izvan zdravstvene ustanove dužan je prijaviti otac djeteta, odnosno osoba u čijem je stanu dijete rođeno ili majka kad za to bude sposobna ili babica, ili liječnik koji je sudjelovao pri porodu. Kad tih osoba nema, ili kad ne mogu prijaviti rođenje, dužna je to učiniti osoba koja je saznala za rođenje djeteta. Osobe koje prijavljuju rođenje djeteta rođenog izvan zdravstvene ustanove prilikom prijave matičaru predočuju medicinsku dokumentaciju o porodu ili dokaz o majčinstvu. Bez ovih isprava matičar ne može izvršiti upis novorođenog djeteta u maticu rođenih.

Roditelji su dužni prijaviti nadležnom matičaru osobno ime djeteta najkasnije u roku 30 dana od dana rođenja djeteta, sukladno članku 13. Zakona o državnim maticama. Ako roditelji nisu u roku od 30 dana odredili osobno ime djetetu, matičar upisuje dijete u maticu rođenih bez podatka o osobnom imenu te o tome obavještava centar za socijalnu skrb u svrhu određivanje osobnog imena. Nakon što centar odredi osobno ime djetetu, isto se upisuje u maticu rođenih.

Postoji mogućnost prijave činjenice rođenja djeteta matičaru nakon isteka zakonskog roka. U tom slučaju matičar ne smije sam upisati rođenje osobe u maticu rođenih već mu je za upis potrebno rješenje nadležnog upravnog tijela.

Prilikom upisa činjenice rođenja djeteta, identitet roditelja utvrđuje se na temelju važećih identifikacijskih isprava. Ako roditelji nemaju identifikacijske isprave odnosno njihov identitet prethodno nije utvrđen, dijete će se u maticu rođenih upisati samo s podacima iz bolničke prijave ili temeljem medicinske dokumentacije o porodu. Podaci koji se u maticu rođenih upisuju na temelju izjave roditelja (primjerice osobno ime, nacionalnost i dr.) u tom slučaju se ne popunjavaju. Također, matičar će prije upisa po službenoj dužnosti provjeriti podatke o roditeljima u evidencijama koje neposredno vodi, odnosno o kojima javnopravna tijela u Republici Hrvatskoj vode službenu evidenciju, sukladno članku 10. Naputka za provedbu Zakona o državnim maticama („Narodne novine“, broj 117/21). Zakon o državnim maticama omogućava dopunu podataka koji nisu upisani, no dopunu matičar može upisati samo na temelju rješenja nadležnog tijela.

**b) Molimo dostavite informacije o poduzetim mjerama za:**

**i) suzbijanje siromaštva djece (uključujući nenovčane mjere kao što je osiguranje pristupa kvalitetnim i pristupačnim uslugama u područjima zdravstva, obrazovanja, stanovanja itd.)**

U financijskoj perspektivi 2014. - 2020. započela je provedba projekta u okviru Programa integrirane fizičke, gospodarske i socijalne regeneracije malih gradova na ratom pogođenim područjima na području Općine Darda. Radovi na izgradnji kuća (87 stambenih objekata za 87 obitelji) i igrališta (dječjeg i sportskog) su u tijeku. U 2020. godini izgrađeno je 30 stambenih jedinica za koje je izdana uporabna dozvola te su iste predane u posjed i u njih je useljeno 30 obitelji, dok je sportsko igralište za rukomet, mali nogomet i košarku izgrađeno u 2019. godini.

Od 2019. godine provodi se Godišnji program stambenog zbrinjavanja i poboljšanja uvjeta življenja pripadnika romske nacionalne manjine, kojim se darovanjem kućanskih aparata i namještaja te građevinskog materijala za obnovu, odnosno izgradnju obiteljskih kuća doprinosi poboljšanju stambenih uvjeta pripadnika romske nacionalne manjine. Tijekom 2019. i 2020. godine ukupno je darovano 1.583 aparata bijele tehnike ili predmeta kućanstva obiteljima pripadnika romske nacionalne manjine, za što je utrošeno oko 428.429,22 eura (3.228.000,00 kuna), od čega je u 2019. godini utrošeno 217.752,28 eura (1.640.654,56 kuna), a u 2020. godini 210.702,37 eura (1.587.537,04 kuna). Tijekom 2021. godine Godišnji je program uključivao dva modela - opremanje kupaonica/sanitarnih čvorova i isporuka aparata bijele tehnike te je odobrena ukupno 381 prijava, od čega 235 za dodjelu kućanskih aparata i 146 za dodjelu materijala za opremanje kupaonice ili sanitarnog čvora.

PLANIRANE AKTIVNOSTI:

Od 2023. godine Ured za ljudska prava i prava nacionalnih manjina planira sljedeće aktivnosti s ciljem osiguravanja dostupnosti kvalitetnih usluga za pripadnike romske nacionalne manjine:

1. Pilot projekt Centara za rad u zajednici pod nazivom Jednakost, uključivanje, participacija i integracija Roma (tzv. JUPI PILOT, vrijeme provedbe 06/2023-06/2030) ima potencijal indirektnog djelovanja na sve gore prepoznate izazove.

Projektom je planirana uspostava Centara s timom stručnjaka koji svakodnevno radi s romskim stanovništvom na izabranim lokalitetima Međimurske županije.

Aktivnosti stručnog tima utemeljene su na postulatima socijalnog rada u zajednici (*community social work*), uključuju stjecanje povjerenja zajednice te zajednički rad tima i lokalnog romskog stanovništva na rješavanju prioritetnih problema lokaliteta. Uobičajeno se kreće od problema koji su jednostavniji i koje je moguće riješiti zajedničkom intervencijom stanovništva (tzv. male socijalne akcije poput uređenja nekog dijela naselja ili slično) da bi se s vremenom rad proširio na probleme koje uključuju i duže vrijeme provedbe i traže uključenost drugih dionika u zajednici. Pri tome, stručni tim obavlja ulogu medijatora između lokalnog romskog stanovništva i drugih dionika (gradskih vlasti, škole, ustanova socijalne skrbi i sl.).

Pored rada u zajednici, stručni tim biti će zadužen i za koordiniranje provedbom aktivnosti/praksi uspostavljenih tijekom „Faze III: Testiranja Jamstva za svako dijete u RH“, a koje su se proteklih godina razvijale i koje se provode integrirano, kako za djecu pripadnike romske nacionalne manjine tako i drugu djecu u riziku od siromaštva ili socijalne isključenosti na području Međimurske županije.

1. Projektom JUPI O (Jednakost, uključivanje, participacija i integracija Roma putem obrazovanja, vrijeme provedbe 03/2023-03/2026) nastaviti će se provedba nacionalne kampanje „Pokreni kotač znanja“ kao i promocija pozitivnih „role model“-a (poput ranije snimljenog dokumentarnog filma „Svoje“) te provoditi radionice za:
2. roditelje - kako bi se utjecalo na stavove roditelja vezano uz pohađanje predškolskog odgoja i obrazovanja te nastavak srednjoškolskog i visokoškolskog školovanja;
3. djecu i mlade - s ciljem povećanja završnosti osnovne škole, smanjivanja srednjoškolskog „*drop-out*“a.
4. Projektom JUPI ZA (Jednakost, uključivanje, participacija i integracija Roma putem zapošljavanja, vrijeme provedbe 03/2024-03/2028) Ured planira aktivnosti s ciljem uključivanja mladih iz NEET skupine na tržište rada putem osposobljavanja na radnom mjestu. Aktivnosti uključuju razvoj programa osposobljavanja na radnom mjestu s odabranim poslodavcima, *outreach* rad u naseljima s ciljem identificiranja mladih u naseljima te upoznavanja s programom osposobljavanja, zatim testiranje motiviranosti i odabir mladih koji ulaze u program te provedbu programa uz osiguravanje mentorske podrške i povratne informacije tijekom osposobljavanja, kao i evaluaciju učinka cjelokupne intervencije.
5. U okviru projekta JUPI ZDRAV Ured planira adresirati pitanja maloljetničkih brakova i to organizirajući radionice na temu reproduktivnog zdravlja žena namijenjene kako ženama tako i muškarcima u zajednici i prilagođene dobi. Namjera je pokušati osvijestiti rizičnost maloljetničkih trudnoća kako u odnosu na životne ishode mladih roditelja tako i djece rođene u maloljetničkim kohabitacijama.

Također, u okviru istog projekta planirani su i preventivni zdravstveni pregledi za 1.500 predstavnika romske nacionalne manjine, od kojih je 750 djece. Po obradi podataka dobivenih zdravstvenim pregledom planirano je zdravstveno savjetovanje sa sudionicima istraživanja tijekom kojeg će osim opće informacije o svom zdravlju, sudionici biti upućeni i na daljnje pretrage ako se pokaže potrebnim.

Pored navedenog, u okviru otvorenog poziva (projekt JUPI I) usmjerenog organizacijama civilnog društva, jedinicama lokalne samouprave i javnim ustanovama - Ured će financijski podržati provedbu aktivnosti koje doprinose obrazovnim ishodima djece, a istovremeno podržavaju socijalnu integraciju (poput provedbe kreativnih, sportskih i edukativnih aktivnosti - uključujući i aktivnosti jačanja osobnih vještina npr. učenja stranih jezika, informatičke, financijske, građanske pismenosti i sl.), opremu, materijal i ljudske resurse potrebne za provedbu navedenih aktivnosti uz uvjet da se iste provode u integriranim odraslim i/ili dječjim skupinama, aktivnosti kao što su zimski i ljetni integrirani kampovi za djecu, aktivnosti podrške romskim učenicima.

**ii) za borbu protiv diskriminacije i promicanje jednakih mogućnosti za djecu iz osobito ranjivih skupina kao što su nacionalne manjine, romska djeca, djeca s teškoćama u razvoju i djeca pod skrbništvom**

Općim odredbama Kaznenog zakona (koja se primjenjuju na sva kaznena djela iz kataloga inkriminacija propisanih Posebnim dijelom Kaznenog zakona) dana je definicija zločina iz mržnje. Tako se člankom 87. stavkom 21. definira zločin iz mržnje kao kazneno djelo počinjeno zbog rasne pripadnosti, boje kože, vjeroispovijesti, nacionalnog ili etničkog podrijetla, jezika, invaliditeta, spola, spolnog opredjeljenja ili rodnog identiteta druge osobe. Takvo postupanje sud mora uzeti kao otegotnu okolnost ako Kaznenim zakonom nije izričito propisano teže kažnjavanje.

U kontekstu zločina iz mržnje, skrećemo pozornost na činjenicu kako Kazneni zakon u svom Posebnom dijelu sadrži niz kaznenih djela s elementom mržnje u kojima je učin djela propisan kao kvalifikatorna okolnost kod pojedinih kaznenih djela s težom sankcijom, primjerice: kod kaznenog djela tjelesne ozljede (članak 117. Kaznenog zakona), teške tjelesne ozljede (članak 118. Kaznenog zakona), osobito teške tjelesne ozljede (članak 119. Kaznenog zakona), teškog ubojstva (članak 11. Kaznenog zakona), prijetnje (članak 139. Kaznenog zakona), teškog kaznenog djela protiv spolne slobode (članak 154. Kaznenog zakona).

U ostalim slučajevima da je kazneno djelo počinjeno iz mržnje sud treba uzeti kao otegotnu okolnost pri odmjeravanju kazne. Razlog težeg kažnjavanja, upravo je diskriminatoran motiv koji se manifestira u nasilju prema pripadniku određene grupe, a koje može imati teške društvene posljedice.

Kazneni zakon u Glavi (XI.) Kaznena djela protiv ljudskih prava i temeljnih sloboda kroz kazneno djelo iz članka 125. (povreda ravnopravnosti) pruža kaznenopravnu zaštitu prava na jednakost. Predmetnim se kaznenim djelom sankcionira onoga tko na temelju različitih diskriminatornih motiva (rasa, etnička pripadnost, boja kože, spol, jezik, vjera, političko ili drugo uvjerenje, nacionalno ili socijalno podrijetlo, imovina, rođenje, naobrazba, društveni položaj, bračni ili obiteljski status, dob, zdravstveno stanje, invaliditet, rodni identitet, spolno opredjeljenje ili druge osobine) uskrati, ograniči ili uvjetuje drugome pravo na stjecanje dobara ili primanje usluga, pravo na obavljanje djelatnosti, pravo na zapošljavanje i napredovanje ili tko na temelju te razlike drugome daje povlastice ili pogodnosti glede navedenih prava.

Kazneno djelo javnog poticanja na nasilje i mržnju u članku 325. Kaznenog zakona inkriminira javno poticanje na nasilje i mržnju.

U odnosu na članak 17. - Pravo djece i mladih na socijalnu, pravnu i ekonomsku zaštitu u odnosu na stavak 2. (REV)a), a vezano uz mjere poduzete za uvođenje politika protiv vršnjačkog nasilja u školama, tj. mjere koje se odnose na podizanje svijesti, prevenciju i intervenciju dodajemo da Kazneni zakon propisuje čitav niz kaznenih djela protiv života i tijela, a među kojim su: kaznena djela tjelesne ozljede, teške tjelesne ozljede, osobito teške tjelesne ozljede kao i teške tjelesne ozljede s posljedicom smrti.

U cilju osnaživanja socijalne uključenosti manjinskih društvenih skupina u zajednicu, s naglaskom na poštivanje kulture tolerancije, nenasilja, nediskriminacije te jačanja ravnopravnosti spolova kao i sprječavanja svih oblika mržnje sustavno se provodi preventivni projekt ,,Imam izbor". Kroz ovaj projekt hrvatska je policija uspostavila kvalitetnu suradnju s romskim udrugama, organizacijama civilnog društva i odgojno obrazovnim ustanovama s ciljem provedbe zajedničkih aktivnosti. Ciljana skupina u projektu su djeca u dobi od 10 i 11 godina, od kojih je dio romske nacionalnosti.

Nadalje, u cilju sprječavanja sklapanja ranih brakova, prevencije prostitucije i trgovanja ljudima, policija u suradnji s odgojno-obrazovnim institucijama provodi rad s učenicima viših razreda osnovnih škola, prikazujući edukativno-preventivni video materijal ,,Udaj se kada si spremna" koji govori o problematici ranog sklapanja brakova među pripadnicima romske zajednice.

Od 1. siječnja 2018. godine, od kada su poslovi osiguravanja smještaja osobama s odobrenom međunarodnom zaštitom u nadležnosti Središnjeg državnog ureda za obnovu i stambeno zbrinjavanje, do 31. prosinca 2021. godine, stambeno je zbrinuto više od 800 osoba s odobrenom međunarodnom zaštitom. Uz rješavanje prihvata i pomoći izbjeglicama prednost se daje i razumijevanju važnosti izgradnje društva koje poštuje ljudska prava.

Također, kroz pomoć u kućanskim aparatima (bijela tehnika) i predmetima kućanstva (namještaj) poboljšani su uvjeti življenja za pripadnike romske nacionalne manjine. Tako je prema službenim podacima Središnjeg državnog ureda za obnovu i stambeno zbrinjavanje u razdoblju od 1.1.2019. godine do 31.12.2021. godine isporučeno: 1.672 komada bijele tehnike (2019. godine 777 komada bijele tehnike, 2020. godine 660 komada bijele tehnike i 2021. god 235 komada bijele tehnike), 148 kuhinja i dijelova namještaja (2019. godine 96 kuhinja i dijelova namještaja, 2020. godine 52 kuhinje i dijelovi namještaja), i opremljene su 133 kupaonice (2021. godine). Istodobno je 11 korisnika uključeno za dodjelu građevnog materijala za poboljšanje uvjeta života.

Ured za ljudska prava i prava nacionalnih manjina je u okviru ESF projekta „**Uključivanje Roma - Ispunjavanje preduvjeta za učinkovitu provedbu politika usmjerenih na nacionalne manjine“ pokrenuo nacionalnu kampanju pod nazivom „Pokreni kotač obrazovanja“. Kampanja je imala dvostruke ciljeve: senzibilizirati opću i stručnu javnost o specifičnosti položaja djece pripadnika romske nacionalne manjine te osvijestiti roditelje pripadnike romske nacionalne manjine o važnosti predškolskog odgoja i obrazovanja kao i završavanja srednjeg i višeg obrazovanja. Kampanja (2020. - 2022.) je uključivala kako medijske aktivnosti (*billboardi*, *YouTube*, radijske postaje, nacionalna i komercijalne televizije) kao i edukativne aktivnosti (nacionalna konferencija i 6 regionalnih okruglih stolova na kojima su raspravljani prioriteti u području obrazovanja djece Roma na regionalnoj razini). Rasprave na regionalnim okruglim stolovima istovremeno su činile i dio konzultativnih procesa za izradu novog nacionalnog strateškog okvira za integraciju pripadnika romske nacionalne manjine.**

**Također, kao dio kampanje izrađen je i promoviran (u vidu izložbe) video-materijal na temu jednog dana u životu djece i mladih Roma. Izložba pod nazivom** „Moj dan - život djece i mladih Roma“ **prikazivana je tijekom 2020. i 2021. godine u Osijeku (Kulturni centar), Varaždinu (Gradski muzej) i Zagrebu (Galerija Forum, Kulturno informativni centar).**

**Pored navedenog, izrađen je i promoviran dokumentarni film pod nazivom „Svoje“** koji prati priče tri uspješne mlade Romkinje. Film izrađen s ciljem kako upoznavanja javnosti s deprivilegiranim položajem Romkinja (koje se susreću s višestrukom diskriminacijom - kao žene i kao pripadnice romske manjine) tako i radi osnaživanja Romkinja **premijerno je prikazan 30.5.2020. godine na Prvom programu Hrvatske radiotelevizije u emisiji Prizma.**

Također, tijekom 2021. godine Ured za ljudska prava i prava nacionalnih manjina izradio je informativnu video-grafiku sa svrhom promicanja obrazovanja, namijenjenu romskim učenicama i učenicima koji pohađaju završne razrede osnovne škole. Cilj video-grafike je informirati romsku djecu o njihovim pravima u sustavu obrazovanja te ih potaknuti na upisivanje i završavanje srednje škole kao preduvjeta za stjecanje zvanja ili upis fakulteta. Dostupno na poveznici: <https://www.youtube.com/watch?v=BNULolNtcD4>

Iz perspektive Ureda za ljudska prava i prava nacionalnih manjina kao koordinativnog tijela u postupku uključivanja u društvo azilanata i stranaca pod supsidijarnom zaštitom, sukladno članku 76. Zakona o međunarodnoj i privremenoj zaštiti („Narodne novine“, broj 70/15 i 127/17), u nastavku navodimo provedene aktivnosti koje bi mogle doprinijeti izvještavanju vezano uz navedeno pitanje.

U okviru projekta *Podrška integraciji državljana trećih zemalja kojima je potrebna međunarodna zaštita* sufinanciranog sredstvima iz Fonda za azil, migracije i integraciju, tijekom 2018. godine provedene su edukacijske i senzibilizacijske aktivnosti s ciljem poticanja i olakšavanja uključivanja djece kojima je potrebna ili odobrena međunarodna zaštita u odgojno-obrazovni sustav te školsko i neposredno okruženje. S tim u vezi osmišljene su i provedene aktivnosti usmjerene jačanju kapaciteta stručnjaka zaposlenih u javnim ustanovama iz ključnih resora integracije: socijalne skrbi, zdravstvene zaštite, učenja jezika i obrazovanja te zapošljavanja, a koji pružaju, ili bi u budućnosti mogli pružati, zakonom zajamčene usluge osobama kojima je potrebna međunarodna zaštita te neposredno pridonijeti njihovoj integraciji u društvo. Regionalnim tribinama održanim s ovim ciljem nazočili su i nastavnici, odnosno predstavnici stručnih službi škola, koji su stekli znanja o propisanim procedurama postupanja u sustavu odgoja i obrazovanja kad je o ovoj ranjivoj skupini riječ, o najčešćim izazovima u praksi i načinima njihovog prevladavanja, upoznati su s primjerima dobre prakse, preporukama za rad te, općenito, s ulogom odgojno-obrazovnih ustanova u integraciji djece kojima je potrebna međunarodna zaštita (statistika: tribine su provedene su u Sisku, Slavonskom Brodu, Zadru, Karlovcu, Varaždinu i Rijeci. Na tribinama je sudjelovalo ukupno 235 sudionika iz svih resora).

U okviru navedenog projekta provedena su javna događanja usmjerena prema djeci i mladima. Riječ je o edukacijskim i senzibilizacijskim radionicama za djecu i mlade nižih i viših razreda osnovnih škola te srednjih škola na temu prihvaćanja djece i mladih kojima je potrebna međunarodna zaštita. Radionice su za cilj imale doprinijeti promicanju inkluzivnog odgoja i obrazovanja te pripremiti učenike na susret s novim školskim kolegama kojima je potrebno olakšati prilagodbu na novu školsku sredinu. Za provedbu navedenih radionica angažirane su voditeljice s višegodišnjim iskustvom u temi izbjeglištva (radionice su održane u Zadru, Slavonskom Brodu, Sisku i Karlovcu, a njima je obuhvaćeno ukupno 963 djece i mladih).

Kao rezultat provedenih radionica tiskana je i senzibilizacijska brošura „Dječja pitanja o izbjeglištvu - i kako na njih odgovoriti“. Brošurom se nastojalo odgovoriti na prisutne izazove u komunikaciji s djecom i mladima na temu izbjeglištva, multikulturalnosti i stvaranja pozitivnog kontakta s osobama koje govore druge jezike te potječu iz drugačijih sredina. U šest tematskih područja, ova brošura nudi odgovore na najčešća pitanja djece i mladih o izbjeglištvu te pomaže roditeljima, skrbnicima i svima onima koji rade na ovim temama u davanju dobno primjerenih i poticajnih odgovora.

U sklopu aktivnosti senzibilizacije djece i mladih, u Muzeju suvremene umjetnosti u Zagrebu izloženi su crteži djece tražitelja međunarodne zaštite iz prihvatnih centara u Zagrebu i Kutini, na temu njihove prošlosti, sadašnjosti i budućnosti. Radovi su nastali u okviru projekta *Colors of a Journey*, koji u Hrvatskoj provodi Udruga Balkon, a bili su izloženi u Dječjoj galeriji od 4. do 20. lipnja 2018. godine. Izložbu je, u sklopu javnih događanja za djecu i mlade, organizirano posjetilo 144 učenika zagrebačkih škola.

Dana 19. lipnja 2018. godine u Muzeju suvremene umjetnosti održana je panel rasprava pod nazivom „Uključivanje djece tražitelja i nositelja međunarodne zaštite u odgojno-obrazovni sustav: Analize politika i primjeri dobre prakse“. Cilj panela bio je predstaviti napretke u razvoju politika u odgojno-obrazovnoj integraciji, izazove i mogućnosti za njihov daljnji razvoj kao i podijeliti primjere dobre prakse. Na panelu su predstavljene recentne teme i projekti vezani uz odgojno-obrazovni sustav za ukupno 48 sudionika, predstavnika tijela državne uprave, jedinica lokalne samouprave, odgojno-obrazovnih institucija te organizacija civilnog društva.

Nadalje, tijekom 2018. godine provedena je ATL medijska kampanja s ciljem jačanja spremnosti državljana Republike Hrvatske za prihvat državljana trećih zemalja kojima je potrebna međunarodna zaštita. Očekivani rezultat ove kampanje bio je doprinos stvaranju „društva dobrodošlice“, koje će razumjeti važnost prihvaćanja i integracije državljana trećih zemalja kojima je odobrena međunarodna zaštita te i samo prihvaćati i cijeniti doprinos postmigracijskih tokova, napredovati stvaranjem inkluzivnog društva te se aktivno suprotstavljati netoleranciji, diskriminaciji i ksenofobiji. Medijska kampanja obuhvaćala je *indoor i outdoor* oglašavanje, internet, tv i radio oglašavanje, a tematski je bila fokusirana na uključivanje u školsko okruženje djevojčice kojoj je odobrena međunarodna zaštita, a kojoj je potrebna podrška njezinih vršnjaka kako bi ravnopravno participirala u školskom okruženju i stvarala odnose koji će doprinijeti njezinom snalaženju u novoj sredini. Dio promidžbenih materijala iz spomenute kampanje namijenjen djeci osnovnoškolskog uzrasta distribuiran je u Osnovnoj školi Gustava Krkleca u Zagrebu, koju pohađaju djeca državljani trećih zemalja koji su tražitelji međunarodne zaštite ili im je ista odobrena.

Ured za ljudska prava i prava nacionalnih manjina je, u okviru projekta koji aktualno provodi naziva *INCLuDE - Međuresorna suradnja o osnaživanju državljana trećih zemalja*, tijekom 2021. godine proveo edukacije namijenjene nastavnicima i drugim predstavnicima stručnih službi škola vezano uz najbolje prakse integracije osoba kojima je odobrena međunarodna zaštita, suzbijanje diskriminacije te moguću ulogu i djelovanje odgojno-obrazovnih ustanova u poticanju socijalnog uključivanja osoba kojima je odobrena međunarodna zaštita i drugih državljana trećih zemalja. Edukacija je održana kroz dva povezana modula za 25 predstavnika 18 škola iz gradova diljem Republike Hrvatske u kojima su smještene osobe pod međunarodnom zaštitom, ili je izvjesno da bi u iste mogle biti smještene. Za potrebe provedbe navedene edukacije izrađen je i objavljen priručnik za edukatore naziva *Osnaživanje školskih suradnika i nastavnika za kvalitetniju integraciju učenika izbjeglica putem socijalne akcije u zajednici.*

Sukladno rezultatima Studije izvedivosti provedene u 2018. godini, u razdoblju od 1. srpnja do 1. prosinca 2019. godine provedeno je istraživanje „Zlouporaba sredstava ovisnosti kod romskih zajednica u Međimurskoj županiji“. Glavni cilj ovog istraživanja bio je istražiti potrebe i socijalne rizike kod djece i mladih Roma u Međimurskoj županiji, s naglaskom na uporabu sredstava ovisnosti, te na temelju toga dati preporuke/smjernice za izradu odgovarajućih i socio-kulturološki prilagođenih prevencijskih intervencija. Metode provedbe istraživanja bile su kvalitativne (fokusne grupe i intervju te kvalitativno opažanje), dok je jedan manji dio istraživanja proveden kvantitativnom metodom putem anketnog upitnika. Za provedbu kvalitativnog dijela istraživanja odabrane su dvije romske zajednice (Parag i Kuršanec) te Učenički dom Graditeljske škole u Čakovcu. Održano je ukupno pet fokusnih grupa s djecom i mladima u dobi od 14. do 21. godine života te dva strukturirana intervjua s vođama/predstavnicima romskih zajednica. U okviru metode kvalitativnog opažanja korištene su spoznaje iz popratnih aktivnosti istraživanja, kao što je obilazak zajednice u Kuršancu, posjet dječjem vrtiću Cipelica te razgovor s djelatnicima centra za socijalnu skrb, policijskim službenicima i romskim pomagačima. Uzimajući u obzir ciljeve istraživanja, od kojih je jedan od važnijih bio istražiti rizične i zaštitne čimbenike na razini pojedinca, obitelji, škole i šire zajednice kod školske djece u dobi od 10 do 12 godina te izvršiti usporedbe s neromskom populacijom djece, jedan dio ovog istraživanja proveden je kvantitativnom metodom putem anketnog upitnika koji je posebno kreiran u svrhu ovog istraživanja. Upitnikom je obuhvaćeno 146 djece od kojih je njih 98 (67,1%) iz osnovne škole u Macincu koju pretežito pohađaju romska djeca, a 48 (32,9%) učenika bilo je iz osnovne škole u Štrigovi koju mahom pohađaju djeca Hrvati. Temeljem analize rezultata ovog istraživanja može se izdvojiti nekoliko ključnih rizika i potreba djece i mladih te rizičnih i zaštitnih čimbenika na razini uže i šire zajednice, obitelji, škole, vršnjačkih skupina te njih kao pojedinaca od kojih treba polaziti pri kreiranju preventivnih programa i intervencija. Iz analize rezultata anketnog upitnika vidljivo je postojanje velikog broja zaštitnih čimbenika u obitelji te većina djece u visokom postotku procjenjuje svoju obitelj pozitivnom. Kod rizičnih čimbenika najčešće je procijenjeno da se roditelji često i/ili vrlo često svađaju sa svojom djecom (8,9 %) i da ne brinu o svojoj djeci (8,3 %). Prema rezultatima kvalitativnog dijela istraživanja rizičnim čimbenicima pokazali su se prije svega problemi koji su zastupljeni na razini romske zajednice i romskih obitelji kao što su: nesigurnost u zajednici zbog velike prisutnosti droge, alkohola, krađa i drugog kriminala, učestalo konzumiranje droga, osobito galaxyija, svađe i nasilje u zajednici među susjedima i stanovnicima zajednice, alkoholizam i nasilje u obitelji, gubitak sredstava za život zbog droge, kockanja i alkohola te kamatarenja, nedostatak sadržaja za provođenje slobodnog vremena mladih, neuređenost mjesta (smeće, kuće, ceste, nepostojanje infrastrukture za sve stanovnike u naselju), nedovoljno zapošljavanje i nedovoljno uključivanje mladih u srednjoškolsko obrazovanje, kao i nedovoljno uključivanje mladih u život zajednice i donošenja odluka bitnih za zajednicu. Na razini šire zajednice postoji izražena percepcija kako kod djece i mladih tako i kod predstavnika romskih zajednica o netrpeljivosti od strane većinskog stanovišta u Međimurju, zbog čega se djeca i mladi osjećaju diskriminirano u svakodnevnom životu, osobito u pogledu dostupnosti sadržaja za mlade kao što su kafići, sportski klubovi, kulturni sadržaji i slično. Ključan problem u romskim zajednicama, prema percepciji svih sudionika istraživanja, predstavlja nedovoljan rad represivnog sustava na suzbijanju kriminaliteta u romskim naseljima, osobito u suzbijanju svih oblika kriminaliteta u svezi s nedozvoljenim supstancama. Od pozitivnih stvari u romskoj zajednici najčešće se ističu povezanost zajednice koja ima jasnu neformalnu strukturu upravljanja te emocionalnu povezanost djece i roditelja u romskim obiteljima kao i činjenicu da se romska obitelj često opisuje kao izvor podrške i sigurnosti. Također, vrlo velika prednost je što djeca i mladi pozitivnim doživljavaju školu te školsko okruženje doživljavaju poticajnim, sigurnim i iznimno važnim za svoju budućnost kao i da imaju u velikoj mjeri razvijenu svijest o štetnosti sredstava ovisnosti, osobito legalnih sredstava ovisnosti: alkohol i duhan. Provedbu učinkovitih preventivnih programa s ciljem prevencije ovisnosti među djecom i mladima ali i jačanje resursa za poboljšanje kvalitete života svoj djeci i mladima a osobito Romima, HZJZ planira ostvariti tijekom narednog razdoblja u suradnji s Međimurskom županijom i relevantnim ustanovama iz županije.[[2]](#footnote-2)

Na temelju rezultata istraživanja, tijekom 2020. godine u koordinaciji Hrvatskog zavoda za javno zdravstvo, projektni tim izradio je Pilot projekt prevencije ovisnosti usmjerenog djeci i mladim Romima u Međimurskoj županiji. HZJZ je tijekom 2021. godine u suradnji sa Međimurskom županijom započeo provedbu Pilot projekta prevencije ovisnosti usmjerenog djeci i mladim Romima u Međimurskoj županiji. Glavni cilj ovog Pilot projekta je smanjiti korištenje sredstava ovisnosti među djecom i mladim Romima, osnaživanjem vještina djece i mladih, njihovih roditelja i lokalne zajednice te stvaranje prilika za društveno prihvatljivo uključivanje u život šire zajednice. Provedba planiranih aktivnosti privremeno je bila odgođena s obzirom na epidemiološku situaciju uslijed COVID-19 te se projekt nastavio u drugoj polovici 2022. godine. Planirane aktivnosti usmjerene su na povećanje znanja o štetnosti korištenja sredstava ovisnosti, razvijanje vještina kritičkog razmišljanja o normativnim vjerovanjima i socijalnim utjecajima te odolijevanju pritiska vršnjaka, zatim na unapređenje kompetencija roditelja učenika o prevenciji ovisnosti i rizičnih ponašanja, na povećanje prilika za sudjelovanjem djece i mladih u aktivnostima u zajednici te na osnaživanje mladih u riziku radi donošenja zdravih životnih odluka. Provedbom tematskih radionica, treninga i savjetovanja, zajednica dobit će osnažene roditelje i mlade u riziku koji će se uspješno nositi sa izazovima u zajednici.

**iii) Države bi također trebale razjasniti do koje mjere je osigurano sudjelovanje djece u radu usmjerenom na borbu protiv siromaštva i socijalne isključenosti djece**

Djeca imaju pravo na mišljenje te ih se treba uključivati u proces donošenja prijedloga odluka koje su bitne za njih same, čime se pokazuje da ih se smatra aktivnim dionicima društvenih procesa. Dječja participacija bitan je vid raznih aktivnosti sudjelovanja djece u društvenim procesima te izražavanja mišljenja djece, dječje dobrobiti i aktivnog građanstva. Konvencija o pravima djeteta („Narodne novine - Međunarodni ugovori“, broj 12/93 - na temelju notifikacije o sukcesiji) u članku 12. govori kako dijete ima pravo na slobodno izražavanje svog mišljenja o svim pitanjima koja se na njega odnose. Dječja participacija se sagledava kao dio građanske participacije i razvoja građanskih prava, te je osnovno ljudsko (građansko), pa tako i dječje pravo te sredstvo ostvarivanja drugih prava.

U sustavu socijalne skrbi djeluju vijeća korisnika kod pružatelja usluga smještaja, uređenih statutom ustanove i provedbenim propisom koji uređuje vođenje evidencije i dokumentacije. Zakon o udomiteljstvu („Narodne novine“, broj 115/18), propisuje mogućnost da centar za socijalnu skrb može za korisnike smještene na području njegove mjesne nadležnosti, organizirati Vijeće udomljene djece i mladih, koje promiče njihove interese, pravo na obiteljski život i uključivanje u zajednicu.

Zadaće Vijeća su praćenje ostvarivanja ciljeva nacionalnog dokumenta koji se odnosi na prava i zaštitu djece te koordinacija i usklađivanje rada državnih i ostalih tijela pri ostvarivanju planiranih mjera i aktivnosti; praćenje primjene Konvencije o pravima djeteta i drugih međunarodnih dokumenata koji se odnose na područje zaštite i promicanja prava djece; praćenje primjene postojećih propisa koji se odnose na djecu i predlaganje Vladi Republike Hrvatske mjera za unapređenje rada u tijelima koja u svojoj nadležnosti imaju poslove u vezi zaštite djece i ostvarivanja njihovih prava, kao i za unapređenje zakonske regulative u području zaštite djece i ostvarivanju njihovih prava; predlaganje Vladi Republike Hrvatske i drugim ovlaštenim tijelima financiranje pojedinih programa značajnih za djecu, iz državnog proračuna i drugih izvora; praćenje provođenja nacionalnih programa za djecu u drugim državama članicama Europske unije; praćenje rada Nacionalnog etičkog povjerenstva za istraživanja s djecom, kao savjetodavnog tijela Vijeća, s ciljem promicanja i praćenja provođenja te tumačenja odrednica Etičkog kodeksa za istraživanja s djecom  na području Republike Hrvatske u spornim slučajevima.

**c) Molimo dostavite podatke o svim mjerama koje su usvojene za zaštitu i pomoć djeci u kriznim i hitnim situacijama.**

Program Hrvatskog zavoda za javno zdravstvo „PoMoZi Da - promicanje mentalnog zdravlja djece“:

U okviru projektnih aktivnosti Nacionalnog programa „Živjeti zdravo“ sufinanciranih sredstvima Europskog socijalnog fonda, za zaštitu i pomoć djeci u smislu ranog prepoznavanja i intervencije u području mentalnog zdravlja osmišljen je program PoMoZi Da - promicanje mentalnog zdravlja djece. PoMoZi Da je prvi hrvatski edukativni program opismenjavanja odgojno - obrazovnih djelatnika u području mentalnog zdravlja djece i mladih. PoMoZi Da program ima za cilj odgojno-obrazovnim djelatnicima pružiti skup znanja i vještina koje olakšavaju prepoznavanje problema mentalnog zdravlja. Posebno važan dio programa napredne razine je usvajanje vještine psihološke prve pomoći s ciljem olakšavanja primjerenog pristupanja i pružanja potrebne podrške učenicima koji pokazuju znakove psihičkih teškoća te potaknuti na traženje stručne pomoći. Za potrebe provedbe ovog programa izrađena su dva priručnika s popratnim edukativnim materijalima: 1) Priručnik PoMoZi Da za učitelje i nastavnike i 2) Priručnik za provedbu za edukatore - stručnjake iz županijskih zavoda za javno zdravstvo. Do sad je provedena edukacija 45 stručnjaka za mentalno zdravlje djece i  mladih iz županijskih zavoda za javno zdravstvo, a 2.350 odgojno-obrazovnih djelatnika uspješno je završilo e-kolegij osnovne razine mentalno zdravstvene pismenosti te je provedeno 26 trodnevnih edukacija na kojima je educirano 478 odgojno-obrazovnih djelatnika.

Probir rizika u mentalnom zdravlju na sistemskom pregledu učenika koji provode školski liječnici:

Prema Svjetskoj zdravstvenoj organizaciji teškoće u mentalnom zdravlju djece i mladih predstavljaju 16% opterećenja bolesti, svaka peta mlada osoba pati zbog ovih teškoća, više od 50% mentalnih bolesti i poremećaja počinje prije 14 godina, a ako se ne liječe protežu se u odraslu dob te ometaju akademski napredak kao i radnu sposobnost. Procjenjuje se da se ove teškoće diljem svijeta pa tako i u Hrvatskoj pravovremeno otkrivaju kod svega 20% djece i mladih. Potreba ranog (pravovremenog) otkrivanja rizika u mentalnom zdravlju putem probira naglašena je u preporukama Twinning projekta „Osiguravanje optimalne zdravstvene skrbi za osobe s poremećajima mentalnog zdravlja“ Cro MHD.

Probir rizika u mentalnom zdravlju učenika pripremljen je kao pilot projekt krajem 2019. godine. U promatranom razdoblju su razvijeni ključni strateški preduvjeti za provedbu probira: probir je uvršten u Program mjere zdravstvene zaštite što daje zakonsku osnovu za provedbu probira u okviru sistematskih pregleda te je probir uvršten u računalnu aplikaciju školske medicine što će omogućiti praćenje i evaluaciju.

Zaključkom Vlade Republike Hrvatske od 4. siječnja 2021. godine Središnji državni ured za obnovu i stambeno zbrinjavanje provodi i aktivnosti osiguravanja privremenog smještaja osobama koje su ostale bez stambenih objekata na područjima pogođenim potresom, a koje nemaju mogućnost neovisno o drugima osigurati odgovarajući smještaj. Središnji državni ured za obnovu i stambeno zbrinjavanje u razdoblju od 4.1.2021. godine do 31.12.2021. godine na potresom pogođenim područjima skrbio je za 96 obitelji (275 osoba) koje su ostvarile pravo na privremeni smještaj u državnim stanovima. Za vrijeme trajanja privremenog smještaja korisnici su oslobođeni svih troškova vezanih za smještaj (plaćanje najamnine i režijskih troškova).

U 2.477 mobilne stambene jedinice smješteno je 5.206 osoba/korisnika, od kojih se 4.653 osoba/korisnika odnosi na obitelji koje su smještene neposredno uz svoj oštećeni stambeni objekt u 1.842 mobilne jedinice, 553 osobe/korisnika smješteno je u 362 mobilne jedinice u kontejnerskim naseljima a 273 pravne osobe smještene su također u mobilnim jedinicama. Za održavanje stambenih jedinica u kontejnerskim naseljima nadležne su jedinice lokalne samouprave, dok Središnji državni ured za obnovu i stambeno zbrinjavanje održava mobilne stambene jedinice koje su dodijeljene izvan kontejnerskih naselja, u što ulaze električarski, vodoinstalaterski, komunalni radovi (priključci na vodu, komunalnu uslugu i električnu energiju) i radovi montaže, demontaže i održavanja klima uređaja.

Slijedom zakonodavnog okvira vezano za izvanredno stambeno zbrinjavanje (Poglavlje XII. „Izvanredno stambeno zbrinjavanje“, članak 46. Zakona o stambenom zbrinjavanju na potpomognutim područjima („Narodne novine“, broj 106/18 i 98/19), propisano je osiguranje stambenog zbrinjavanja u pojedinačnim slučajevima kada zbog izvanrednih okolnosti poplave, požara, klizišta, potresa, eksplozije i drugih sličnih okolnosti pojedinac ili obitelj ostane bez jedine stambene jedinice uvjetne za stanovanje u kojoj prebiva. Prema službenim podacima Središnjeg državnog ureda za obnovu i stambeno zbrinjavanje u razdoblju od kada su poslovi izvanrednog stambenog zbrinjavanja u nadležnosti Ureda, od 1.1.2019. godine do 31.12.2021. godine, zaprimljeno je 105 zahtjeva za stambeno zbrinjavanje, od kojih je njih 11 riješeno pozitivno, 72 negativno, dok su 22 zahtjeva bila bez tražene dokumentacije.

Statistički izdvojeno prema godinama: u 2019. godini zaprimljena su 54 zahtjeva za izvanredno stambeno zbrinjavanje (četiri riješena pozitivno, 33 negativno, a za 17 zahtjeva nije dostavljena tražena dokumentacija), u 2020. godini ukupno je zaprimljeno 29 zahtjeva za izvanredno stambeno zbrinjavanje (tri riješena pozitivno, 25 negativno, a za jedan nije dostavljena tražena dokumentacija), dok je u 2021. godini zaprimljeno 22 zahtjeva za izvanredno stambeno zbrinjavanje (četiri riješena pozitivno, 14 negativno, a za četiri nije dostavljena tražena dokumentacija).

**Stavak 2. (REV)** - Omogućiti djeci i mladima besplatno osnovno i srednje obrazovanje te poticati redovito pohađanje škole.

**a) Koje su mjere poduzete za uvođenje politika protiv vršnjačkog nasilja u školama, tj. mjere koje se odnose na podizanje svijesti, prevenciju i intervenciju? (Opće pitanje, Zaključci 2019.)**

O HBSC istraživanju:

Istraživanje o zdravstvenom ponašanju učenika (*Health Behaviour in School-aged Children, HBSC*) je međunarodno istraživanje koje se provodi u suradnji sa Svjetskom zdravstvenom organizacijom - Regionalnim uredom za Europu u 50 zemalja i regija Europe i Sjeverne Amerike, uključujući Hrvatsku.

Istraživanje je započelo još 1982. godine u tri zemlje - Finskoj, Norveškoj i Engleskoj, a njegovo iznimno značenje i vrijednost su prepoznale i brojne druge zemlje koje su se već priključile ili se tek nastoje priključiti. Istraživanje se provodi svake četiri godine, u Hrvatskoj od 2002. godine. HZJZ nositelj je istraživanja za Hrvatsku uz suglasnost Ministarstva znanosti i obrazovanja te podršku Ministarstva zdravstva.

Istraživanje je posljednji put provedeno [2018. godine u 45 zemalja](https://www.hzjz.hr/wp-content/uploads/2020/05/HBSC_member_countries.jpg)kada je globalno anketirano 227.441 učenika, a od toga 5.169 učenika i učenica iz Hrvatske. Uključeni su učenici u dobi od 11, 13 i 15 godina.

Velika je važnost ovog istraživanja što nam pokazuje gdje smo u odnosu na druge zemlje pa je potrebno posebnu pozornost usmjeriti na pokazatelje po kojima je Hrvatska u odnosu na druge zemlje pri vrhu ili pri dnu. To su pokazatelji s kojima trebamo biti zadovoljni te na njima graditi strategije zaštite i unaprjeđenja zdravlja djece i mladih ili pak područja života i zdravlja djece i mladih koja zahtijevaju povećani oprez i skrb društva u cjelini. Kako je anketiranje učenika provedeno 2018. godine predstavljat će temelj u odnosu na koji će se moći mjeriti utjecaj epidemije COVID-19 na živote mladih ljudi.

HZJZ od 2002. godine svake četiri godine provodi Istraživanje o zdravstvenom ponašanju učenika (*Health Behaviour in School-aged Children, HBSC*). To je međunarodno istraživanje koje se provodi u suradnji sa Svjetskom zdravstvenom organizacijom - Regionalnim uredom za Europu u 50 zemalja i regija Europe i Sjeverne Amerike, uključujući Hrvatsku. U promatranom razdoblju istraživanje je provedeno 2018. godine dok je 2021. i 2022. godine pripreman novi val istraživanja. Kroz ovo istraživanje prikupljaju se podaci o širokom spektru zdravstvenih ponašanja učenika uključujući vršnjačko nasilje. U cilju podizanja svijesti, na proljeće 2020. godine HZJZ je objavio nacionalnu publikaciju o rezultatima istraživanja te rezultate prikazao i objavio javno uz podršku medija. O javnoj prezentaciji rezultata HBSC istraživanja 19.5.2020. godine može se pronaći na poveznici - <https://www.hzjz.hr/aktualnosti/medunarodno-istrazivanje-o-zdravstvenom-ponasanju-ucenika-hbsc-2017-2018/>.

Dana 19. svibnja 2020. godine objavljena je Međunarodna publikacija uz podršku Svjetske zdravstvene organizacije koja po prvi put prikazuje cjelovite podatke za 2018. godinu za sve zemlje uključene u istraživanje te nacionalna publikacija s podacima za Hrvatsku od 2002. do 2018. godine komparativnim pristupom s drugim zemljama.

Međunarodna situacija

Na međunarodnoj razini zamijećeni su sljedeći trendovi:

* porast rizika mentalnog zdravlja,
* porast opterećenja u vezi sa školom te smanjenje udjela učenika koji jako vole školu,
* porast upotrebe digitalne tehnologije i nasilja vezanog uz digitalne tehnologije,
* rizična ponašanja, nepravilna prehrana i tjelesna neaktivnosti još uvijek su vodeći izazovi,
* pušenje i pijenje alkohola i dalje se smanjuje, ali je udio petnaestogodišnjaka koji puše i piju alkohol ostao visok, dok je alkohol najčešće zloupotrebljavano sredstvo te
* prekomjerna tjelesna masa i pretilost, koji su u porastu.

Situacija u Republici Hrvatskoj

Pokazatelji za Hrvatsku s kojima možemo biti zadovoljni:

Obitelj je osnovna društvena jedinica. Republika Hrvatska je peta zemlja od 45 zemalja uključenih u istraživanje s najvećim udjelom učenika koji žive s oba roditelja.

Republika Hrvatska se 2014. godine po zadovoljstvu životom smjestila oko sredine ljestvice zemalja uključenih u istraživanje. Prema podacima iz 2018. godine, Republika Hrvatska je deseta zemlja kod učenika u dobi od 11 godina, deveta kod učenika u dobi od 13 godina te osma kod učenika u dobi od 15 godina.

Republika Hrvatska je i sedma zemlja po redu kod učenika u dobi od 11 i 15 godina te šesta kod učenika u dobi od 13 godina sa procjenom odličnog zdravlja.

Što se tiče tjelesne mase, postoji samo pet zemalja s nižim udjelom učenika s premalom tjelesnom masom u dobi od 11 godina, tri zemlje u dobi od 13 godina te četiri zemlje u dobi od 15 godina.

Na skali zemalja sudionica, 2014. godine Republika Hrvatska je bila na pretposljednjem mjestu prema broju petnaestogodišnjaka koji su imali spolni odnos. Prema podacima iz 2018. godine, u devet zemalja je bilo manje učenika koji su odgovorili da su imali spolne odnose nego u Hrvatskoj.

Vezano uz zlouporabu alkohola i duhana situacija je zabrinjavajuća, ali ipak bolja nego 2014. godine.

U 2018. godini Republika Hrvatska je i dalje iznad prosjeka HBSC-a u pogledu konzumiranja alkohola, ali više nije u samom vrhu među vodećim zemljama. Ipak, postoje zabrinjavajući rezultati. Učenici u dobi od 13 godina su jedanaesti po konzumiranju alkohola tijekom života, a dvanaesti po konzumiranju alkohola u posljednjih 30 dana. Učenici u sve tri dobne skupine su trinaesti ili četrnaesti po odgovorima kako su bili pijani dva ili više puta u životu, a učenici u dobi od 15 godina su dvanaesti po odgovorima kako su bili pijani u posljednjih 30 dana.

Pušenje je i dalje vrlo često među učenicima, ali Republika Hrvatska više nije toliko visoko na ljestvici kao u prethodnom istraživanju. Prema podacima o pušenja cigareta u posljednjih 30 dana, Republika Hrvatska je na devetom mjestu kod učenika u dobi od 13 godina te na iznimno visokom četvrtom mjestu kod učenika u dobi od 15 godina. Što se tiče pušenja tijekom života, naša zemlja je na dvanaestom mjestu kod učenika u dobi od 11 godina, deveta kod učenika u dobi od 13 godina te sedma kod učenika u dobi od 15 godina.

Pokazatelji nad kojima se trebamo zamisliti:

Zabrinjavajući su podaci kako je kod učenika u dobi od 13 godina, 2014. godine Republika Hrvatska  bila na pretposljednjem mjestu, a 2018. godine je na posljednjem mjestu s najnižim udjelom učenika koji su odgovorili kako jako vole školu.

Republika Hrvatska je deseta zemlja po redu kod učenika u dobi od 13 godina prema udjelu učenika koji su prijavili maltretiranje drugih barem dva ili tri puta u posljednjih nekoliko mjeseci.

U dobi od 13 godina, naša zemlja je osma zemlja s najvećim udjelom učenika koji su barem jednom u posljednjih nekoliko mjeseci slali zlobne instant-poruke, objave, *e-mailove* ili tekstualne poruke.

Republika Hrvatska je trinaesta zemlja s problematičnom upotrebom društvenih medija kod učenika u dobi od 11 godina, petnaesta kod učenika u dobi od 13 godina te jedanaesta kod učenika u dobi od 15 godina.

Doručak kao prvi obrok u danu ima iznimno važnu ulogu za djecu u pružanju energije za provođenje njihovih aktivnosti, ali u dobi od 11 godina Republika Hrvatska je deveta zemlja s najmanjim udjelom učenika koji doručkuju svaki radni dan. U dobi od 15 godina naši su učenici među deset zemalja s najmanjom dnevnom konzumacijom voća. Također postoje loši rezultati vezani za konzumiranje povrća: šesti smo po redu s najmanjom dnevnom konzumacijom povrća u dobi od 11 godina, deveti u dobi od 13 godina, a najgori na ljestvici u dobi od 15 godina. Prema podacima o konzumiranju obroka s obitelji, Republika Hrvatska je također nisko na ljestvici kod učenika u dobi od 11 i 15 godina. Postoji samo oko deset zemalja gdje ima manje učenika koji ne jedu obrok sa svojom obitelji svaki dan. Također, važno je naglasiti kako je naša zemlja osma po redu kod učenika u dobi od 13 godina koji imaju prekomjernu tjelesnu masu i debljinu.

Republika Hrvatska je pri dnu ljestvice po podacima o korištenju prezervativa i kontracepcijskih pilula. U sedam zemalja manji je udio učenika koji su prijavili da su oni ili njihovi partneri koristili kondom prilikom posljednjeg seksualnog odnosa, a u osam zemalja manji udio učenika koji su prijavili da su oni ili njihovi partneri koristili kontracepcijske pilule.

Zaključno, u nekim smo pokazateljima čak među 10-ak zemalja s najpovoljnijom situacijom kao što je život s oba roditelja, zadovoljstvo životom, subjektivna procjena odličnog zdravlja, nizak udio učenika s premalom tjelesnom masom te nizak udio spolno aktivnih petnaestogodišnjaka. Nasuprot tome, važno je naglasiti kako su trinaestogodišnjaci na zadnjem mjestu zbog niskog udjela učenika koji voli školu, kako imamo nepovoljnu situaciju u prehrambenim navikama u sve tri dobne skupine s visokim udjelom trinaestogodišnjaka s prekomjernom tjelesnom masom te smo vrlo visoko po problematičnoj upotrebi društvenih medija. Podaci o rizičnim ponašanjima - pušenju i pijenju alkohola pokazuju zabrinjavajuću situaciju, ali ipak bolju nego 2014. godine.

Poveznice i preuzimanja:

Međunarodno istraživanje o zdravstvenom ponašanju učenika u pdf obliku možete preuzeti [OVDJE](https://www.hzjz.hr/wp-content/uploads/2020/05/HBSC_2018_Priopcenje-1.pdf).

Publikacija s podacima za Hrvatsku “Istraživanje o zdravstvenom ponašanju učenika - Health Behaviour in School-aged Children - HBSC 2017/2018“ [OVDJE](https://www.hzjz.hr/wp-content/uploads/2020/05/HBSC_2018_HR.pdf)

Međunarodna publikacija vezana uz ovo istraživanje može se naći na ovim poveznicama: [Vol 1](http://www.euro.who.int/en/hbsc-spotlight-vol1), [Vol 2](http://www.euro.who.int/en/hbsc-spotlight-vol2).

Karta s obilježenim zemljama sudionicama ovog istraživanja ([jpg](https://www.hzjz.hr/wp-content/uploads/2020/05/HBSC_member_countries.jpg)).

O  međunarodnom istraživanju [na stranici WHO](http://www.euro.who.int/en/health-topics/Life-stages/child-and-adolescent-health/health-behaviour-in-school-aged-children-hbsc/hbsc-2020)-a.

U suradnji s drugim relevantnim dionicima Ministarstvo unutarnjih poslova već dugi niz godina provodi preventivni projekt ,,Živim život bez nasilja" koji je usmjeren na sprječavanje nasilja među mladima te na izgradnju kulture nenasilja i tolerancije. Projekt je namijenjen učenicima šestih i sedmih razreda osnovnih škola. Projekt je od Europske mreže za prevenciju kriminaliteta - EUCPN ocijenjen kao najbolji projekt primarne prevencije u zemljama EU.

U sklopu ovog projekta, između ostalog se svake godine održava edukativno-preventivni program pod nazivom ,,Živim život bez nasilja - In memoriam: Miroslav Tunjić". Navedeni se program organizira u spomen na tragično preminulog Miroslava Tunjića, žrtvu vršnjačkog nasilja 2010. godine kao i u spomen na sve ostale žrtve vršnjačkog nasilja, kako bi se mladi potaknuli na osobni angažman u promicanju kulture nenasilja. U središtu pozornosti su učenici osnovnih škola, koji su u svojim školama prepoznati od strane svojih vršnjaka kao osobe koje su svojim ponašanjem aktivno promicale kulturu dijaloga, rješavanja konflikata na nenasilan način, poticali vršnjake na slogu i pomaganje učenicima koji imaju određenih poteškoća u učenju, ponašanju kao i prihvaćanju odgovornosti.

Kako bi se uz sudjelovanje društveno angažiranih osoba iz javnog života te drugih istaknutih članova društva javno putem medija uputilo prigodne poruke s ciljem sprječavanja svih oblika govora mržnje uz promicanje pozitivnih stilova života, nenasilja, međusobne tolerancije i kulture dijaloga te sprječavanja nasilja u obitelji i nasilja nad ženama u kontinuitetu se provodi i preventivni projekt ,,Zajedno protiv govora mržnje“. Navedeni projekt kroz svoje multi module uključuje i komponentu ,,Prevencija huliganizma“ koji je namijenjen učenicima prvih razreda srednjih škola, a njime se mlade potiče na razvijanje zdravih stilova života koji isključuju nasilje i kojima se potiče *fair-play* sportsku kulturu navijanja.

U sklopu projekta izrađen je paket preventivno-edukativnih alata koji se sastoji od 2 videospota ,,Budi tolerantan", u kojima *influenceri* učenicima osnovnih i srednjih škola prenose edukativne poruke o važnosti tolerancije, međusobnog uvažavanja, kulture različitosti i dijaloga te sprječavanja govora mržnje. Paket uključuje i test kojim učenici ali i njihovi roditelji mogu provjeriti koliko su tolerantni. Navedeni spotovi su uz odobrenje i potporu Ministarstva znanosti i obrazovanja te Agencije za odgoj i obrazovanje prikazani u osnovnim i srednjim školama na području cijele Republike Hrvatske te je na taj način unatoč pandemiji COVID-19 provedena edukacija velikog broja učenika.

,,Zajedno više možemo" - preventivni je program ciljano usmjeren na prevenciju zlouporabe sredstava ovisnosti, posebice zlouporabe droga, prevenciju vandalizma, vršnjačkog nasilja i svih ostalih oblika rizičnog ponašanja djece. Namijenjen je učenicima 4., 5. i 6. razreda osnovnih škola uključujući i roditelje djece. Program provodi policija kroz suradnju s odgojno obrazovnim ustanovama te ostalim društveno odgovorim subjektima.

Povodom održavanja Sportskih igara mladih u vremenskom razdoblju od 2019. do 2021. godine Ministarstvo unutarnjih poslova je zajedno s Organizacijskim odborom Sportskih igara mladih i u suradnji s partnerima provelo preventivne aktivnosti te animacijska događanja ciljano usmjerena na promicanje zdravih stilova života u duhu sporta, kao i promicanje pozitivne kulture navijanja koja isključuje svaki oblik huliganizma, nasilja, diskriminacije i govora mržnje te poziva na *fair-play* igru, toleranciju i korektno navijanje. Pripremljenim paketom preventivnih aktivnosti poticalo se usvajanje zdravih navika te ujedno razvoj uvjeta za sigurno odrastanje djece i mladih (život bez droge, alkohola, kocke i dr.), kao i otklanjanje potencijalnih rizičnih čimbenika.

Dodatno, Ministarstvo unutarnjih poslova je u suradnji s partnerima održalo preventivni projekt pod nazivom ,,Budi navijač, a ne razbijač". Cilj projekta je educirati mlade kako izgraditi društvenu klimu temeljenu na toleranciji, prihvaćanju različitosti, kulturi dijaloga, poštivanju drugih kao i *fair-play* navijanju na sportskim natjecanjima.

Nadalje, s ciljem uspostavljanja i održavanja povoljnog stanja sigurnosti, posebice u odnosu na vršnjačko nasilje, vandalizam i huliganizam, rizično i društveno neprihvatljivo ponašanje mladih, zlouporabu droga i ostalih sredstava ovisnosti, s posebnim naglaskom na dijalog i poštivanje kulturoloških sličnosti i različitosti kroz kulturu tolerancije, nenasilja i nediskriminacije te poticanje mladih na stvaranje pozitivnih stavova koji su u skladu s pozitivnim vrijednostima društva u kojem žive, podizanja svijesti na potrebu prijavljivanja nasilja u obitelji i nasilja nad ženama, Ministarstvo unutarnjih poslova je u suradnji s nadležnim policijskim upravama osmislilo i provodilo Programe preventivnih i proaktivnih aktivnosti:

* Program preventivnih i proaktivnih aktivnosti policije i partnera usmjerenih na poboljšanje stanja sigurnosti na području grada Vukovara i Vukovarsko-srijemske županije;
* Program preventivnih i proaktivnih aktivnosti policije usmjerenih na poboljšanje stanja sigurnosti na području Međimurske županije;
* Plan preventivnih i proaktivnih aktivnosti policije usmjerenih na smanjenje negativne percepcije stanja sigurnosti u gradu Splitu.

Nastavno na navedeno, tijekom 2021. godine Ministarstvo unutarnjih poslova je temeljem Programa preventivnih i proaktivnih aktivnosti policije i partnera usmjerenih na poboljšanje stanja sigurnosti na području grada Vukovara i Vukovarsko-srijemske županije, uz podršku Ministarstva znanosti i obrazovanja, kao i Vijeća za prevenciju, u sklopu multimodularnog preventivnog projekta ,,Zajedno protiv govora mržnje“ održalo niz preventivnih aktivnosti u kojima su aktivno sudjelovali učenici viših razreda Srednje tehničke škole ,,Nikola Tesla“. Navedene aktivnosti su održane s ciljem promicanja pozitivnih stilova života, nenasilja, međusobne tolerancije i nediskriminacije te sprječavanja svih oblika govora mržnje na sportskim natjecanjima.

**b) Koje mjere je poduzela država kako bi olakšala sudjelovanje djeteta u širokom rasponu donošenja odluka i aktivnosti povezanih s obrazovanjem (uključujući u kontekstu posebnih okruženja za učenje djece)? (Opće pitanje, Zaključci 2019.)**

U obrazovnom se pogledu dječji razvoj sagledava kroz cjelovit pristup, a ne samo akademska postignuća, uzimajući u obzir individualnost i identitet svakog djeteta, kako bi djeca postala odgovorni građani društva. U publikaciji „Participacija djece u školi“ prikazano je istraživanje na temu participacije djece u sustavu odgoja i obrazovanja, te je sudjelovalo 2.720 učenika i učenica, tijekom kojeg je zaključeno kako je pojam participacija relativno nerazumljiv i nepoznat djeci osnovnoškolske dobi, dok se srednjoškolcima, kako se ističe u zaključcima istraživanja, pojam participacije čini jednako bitan kao i ocjene, te participacija predstavlja pravo i odgovornost. Zaključuje se kako bi djecu na veće sudjelovanje u školi trebali potaknuti bolji odnosi s odraslima, odnosno s nastavnicima i profesorima. U procesu unaprjeđivanja zdravstvenog sustava prilagođenog djeci, ističe se javna politika osiguranja kvalitetne zdravstvene skrbi djece, njihovog uključivanja u proces donošenja odluka, zaštite od zaraznih i nezaraznih bolesti te radu na prevenciji i edukaciji. U okviru sustava socijalne skrbi, štiti se pravo i mogućnosti participacije djece vezano za postupanje Centara za socijalnu skrb, ali i drugih ustanova, kao što je primjerice participacija djeteta u donošenju odluke o odabiru oblika smještaja u situacijama izdvajanja djeteta iz obitelji, oko pripreme za izlazak iz skrbi i sl.

U sustavu odgoja i obrazovanja osnovana su vijeća učenika, čije je djelovanje uređeno Zakonom o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 i 64/20). Jedinice područne (regionalne) samouprave osnivaju vijeća učenika, a na nacionalnoj razini djeluje Nacionalno vijeće učenika kojeg osniva ministarstvo nadležno za znanost i obrazovanje.

**c) Koje su mjere poduzete za rješavanje učinaka pandemije COVID-19 na obrazovanje djece (uključujući posebno djecu s invaliditetom, djecu Roma i putnika, djecu sa zdravstvenim problemima i drugu ranjivu djecu)?**

Ured za ljudska prava i prava nacionalnih manjina ne raspolaže objektivnim sveobuhvatnim podacima o učincima pandemije COVID-19 na obrazovanje djece pripadnika romske nacionalne manjine. Stoga je 2023. godine u okviru ESF+ projekta planirana provedba znanstvenog istraživanja koje bi trebalo dati odgovor na ovo pitanje, kao i prijedloge djelovanja temeljem znanstvene podloge.

Tijekom 2021. godine Ured za ljudska prava i prava nacionalnih manjina opremio je pet postojećih igraonica, društvenih domova ili prostora namijenjenih za druženje djece u romskim naseljima opremom potrebnom za praćenje nastave na daljinu (televizori i tableti sa slušalicama) te pedagoškim i didaktičkim materijalima koji su omogućili provedbu predškolskih aktivnosti u okolnostima kada djeca ne mogu pohađati predškolske ustanove izvan naselja (Kuršanec, Nedelišće, Slavonski Brod, Beli Manastir i Jagodnjak).

Kako bi se načelno smanjio utjecaj pandemije na pripadnike romske nacionalne manjine, u okviru projekta PRO HEALTH FOR ROMA koji se od studenog 2019. godine provodi u Međimurskoj županiji razvijena je dobra praksa informiranja, savjetovanja i pružanja podrške u ostvarivanju prava i usluga zdravstvene zaštite. Romski suradnici zaposleni na projektu su u suradnji s Hrvatskim zavodom za javno zdravstvo Međimurske županije, Međimurskom županijom i Gradskim društvom Crvenog križa Čakovec, sudjelovali u prijevodu edukativnih letaka o održavanju higijene i smanjivanju širenja virusa, kao i ostalih bitnih informacija, na romski jezik. Kroz projekt je nabavljeno i vozilo za mobilni ured i obilazak romskih naselja te provedbu edukativno-informativnih aktivnosti. Od stupanja na snagu prvih epidemioloških mjera propisanih u svrhu sprječavanja i suzbijanja epidemije, predstavnici Hrvatskog zavoda za javno zdravstvo Međimurske županije u redovitom su kontaktu s predstavnicima romskih zajednica. U suradnji s liječnicima obiteljske medicine pripremljen je pisani materijal o postupanju u slučaju pojave zdravstvenih problema te kontaktima zdravstvenih službi kojima se mogu obratiti. Isti je preveden na bajaški rumunjski jezik i podijeljen u svim naseljima. Romskoj su zajednici prilagođeni i distribuirani i drugi materijali vezani uz pravilno pranje ruku kao i upute za provođenje samoizolacije. Svim stanovnicima Međimurske županije na raspolaganje je stavljena linija za pružanje psihosocijalne podrške, u okviru Djelatnosti za zaštitu mentalnog zdravlja. Također, telefonsku liniju za pružanje psihosocijalne podrške osiguralo je Gradsko društvo Crvenog križa Čakovec.

Napomena: za više informacija iz područja ostvarivanja prava romske nacionalne manjine, molimo konzultirati mrežne stranice Ureda za ljudska prava i prava nacionalnih manjina: <https://ljudskaprava.gov.hr/ostvarivanje-prava-romske-nacionalne-manjine/584>

<https://ljudskaprava.gov.hr/izrada-nacionalnog-plana-za-ukljucivanje-roma-2021-2027/973>

Za više informacija iz područja integracije osoba kojima je odobrena međunarodna zaštita, molimo konzultirati sljedeće mrežne poveznice:

<https://ljudskaprava.gov.hr/projekti/fond-za-azil-migracije-i-integraciju-amif/include-medjuresorna-suradnja-u-osnazivanju-drzavljana-trecih-zemalja/938>

<https://ljudskaprava.gov.hr/projekti/fond-za-azil-migracije-i-integraciju-amif/podrska-integraciji-drzavljana-trecih-zemalja-kojima-je-potrebna-medjunarodna-zastita/939>

Nadalje, poduzete mjere za rješavanje učeničke pandemije COVID-19 na obrazovanje djece (uključujući posebno djecu s invaliditetom, djecu Rome i putnike, djecu sa zdravstvenim problemima i drugu ranjivu djecu):

HZJZ je zajedno s Ministarstvom znanosti i obrazovanja od početaka pandemije objavljivao preporuke i upute za odgojno-obrazovne ustanove prilagođene aktualnoj epidemiološkoj situaciji. Cilj je omogućiti boravak u učionicama odnosno u vrtićima i održavanje svih odgojnih, obrazovnih, rehabilitacijskih, zdravstvenih, sportskih, prehrambenih i drugih aktivnosti za djecu koliko je god moguće uzimajući u obzira aktualnu epidemiološku situaciju.

Od početka pandemije do 31.12.2021. godine objavljene su sljedeće upute za suzbijanje pandemije u odgojno-obrazovnim ustanovama s ciljem održavanja nastave i boravka djece u odgojno-obrazovnim ustanovama u što većoj mjeri uz najveću moguću razinu sigurnosti, uz konstantnu prilagodbu aktualnoj epidemiološkoj situaciji:

* [Upute za sprječavanje i suzbijanje epidemije bolesti COVID-19 vezano uz rad predškolskih ustanova, osnovnih i srednjih škola u školskoj godini 2021./2022.](https://www.hzjz.hr/wp-content/uploads/2021/11/Upute-za-sprje%C4%8Davanje-i-suzbijanje-epidemije-bolesti-COVID-19-vezano-uz-rad-pred%C5%A1kolskih-ustanova-osnovnih-i-srednjih-%C5%A1kola-u-%C5%A1kolskoj-godini-2021.-2022.-1.pdf) (15/11/2021)
* [Upute za sprječavanje i suzbijanje epidemije bolesti COVID-19 vezano uz rad predškolskih ustanova, osnovnih i srednjih škola u školskoj godini 2021./2022.](https://www.hzjz.hr/wp-content/uploads/2021/11/Upute-za-sprje%C4%8Davanje-i-suzbijanje-epidemije-bolesti-COVID-19-vezano-uz-rad-pred%C5%A1kolskih-ustanova-osnovnih-i-srednjih-%C5%A1kola-u-%C5%A1kolskoj-godini-2021.-2022..pdf) (5/11/2021)
* [Preporuke za održavanje nastave na visokim učilištima u razdoblju pandemije bolesti COVID-19 uz primjenu protuepidemijskih mjera za akademsku godinu 2021./2022.](https://www.hzjz.hr/wp-content/uploads/2020/03/Preporuke-za-odr%C5%BEavanje-nastave-na-visokim-u%C4%8Dili%C5%A1tima-u-razdoblju-pandemije-bolesti-COVID-19-uz-primjenu-protuepidemijskih-mjera-za-akademsku-godinu-2021.-2022.-1.pdf) (7/10/2021)
* [Postupak kod jednog učenika oboljelog od COVID-19 koji je bio na nastavi u vrijeme zaraznosti](https://www.hzjz.hr/wp-content/uploads/2020/03/Postupak-kod-jednog-u%C4%8Denika-oboljelog-od-COVID-19-koji-je-bio-na-nastavi-u-vrijeme-zaraznosti.pdf) (25/09/2021)
* [Upute za sprječavanje i suzbijanje epidemije COVID-19 u učeničkim domovima s obzirom na epidemiju COVID-19 u školskoj godini 2021.-2022.](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-COVID-19-u-u%C4%8Deni%C4%8Dkim-domovima-s-obzirom-na-epidemiju-COVID-19-u-%C5%A1kolskoj-godini-2021.-2022..pdf) (23/09/2021)
* [Postupanje s bliskim kontaktima u odgojno-obrazovnim ustanovama – Mjera zdravstvenog nadzora u samoizolaciji](https://www.hzjz.hr/wp-content/uploads/2020/03/Postupanje-s-bliskim-kontaktima-u-odgojno-obrazovnim-ustanovama-Mjera-zdravstvenog-nadzora-u-samoizolaciji.pdf) (07/09/2021)
* [Preporuke za održavanje nastave na visokim učilištima u razdoblju pandemije bolesti COVID-19 uz primjenu protuepidemijskih mjera za akademsku godinu 2021.-2022.](https://www.hzjz.hr/wp-content/uploads/2020/03/Preporuke-za-odr%C5%BEavanje-nastave-na-visokim-u%C4%8Dili%C5%A1tima-u-razdoblju-pandemije-bolesti-COVID-19-uz-primjenu-protuepidemijskih-mjera-za-akademsku-godinu-2021.-2022..pdf) (02/09/2021)
* [Upute za sprječavanje i suzbijanje epidemije bolesti COVID-19 vezano uz rad predškolskih ustanova, osnovnih i srednjih škola u školskoj godini 2021.-2022.](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-bolesti-COVID-19-vezano-uz-rad-pred%C5%A1kolskih-ustanova-osnovnih-i-srednjih-%C5%A1kola-u-%C5%A1kolskoj-godini-2021.-2022.-1.pdf) (26/08/2021)
* [Upute za sprječavanje i suzbijanje epidemije COVID-19 vezano za rad predškolskih ustanova, osnovnih i srednjih škola u školskoj godini 2020./2021.](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-COVID-19-vezano-za-rad-pred%C5%A1kolskih-ustanova-osnovnih-i-srednjih-%C5%A1kola-u-%C5%A1kolskoj-godini-2020.-2021..pdf) (18/06/2021)
* [Mogućnosti izvođenja izvanučioničke nastave vezano uz pandemiju COVID-19](https://www.hzjz.hr/wp-content/uploads/2020/03/Mogu%C4%87nosti-izvo%C4%91enja-izvanu%C4%8Dioni%C4%8Dke-nastave-vezano-uz-pandemiju-COVID-19-2.pdf) (02/06/2021)
* [Preporuke za održavanje nastave na visokim učilištima u razdoblju pandemije bolesti COVID-19 uz primjenu protuepidemijskih mjera](https://www.hzjz.hr/wp-content/uploads/2020/03/Preporuke-za-odr%C5%BEavanje-nastave-na-visokim-u%C4%8Dili%C5%A1tima-u-razdoblju-pandemije-bolesti-COVID-19-uz-primjenu-protuepidemijskih-mjera.pdf) (28/05/2021)
* [Upute za provedbu državne mature tijekom epidemije koronavirusa (COVID-19)](https://www.hzjz.hr/wp-content/uploads/2020/03/Upute-za-provedbu-dr%C5%BEavne-mature-tijekom-epidemije-koronavirusa-COVID-19-1.pdf) (03/05/2021)
* [Posebni uvjeti za učenike s izrečenom mjerom samoizolacije tijekom polaganja ispita državne mature](https://www.hzjz.hr/wp-content/uploads/2020/03/Posebni-uvjeti-za-u%C4%8Denike-s-izre%C4%8Denom-mjerom-samoizolacije-tijekom-polaganja-ispita-dr%C5%BEavne-mature.pdf) (03/05/2021)
* [Preporuke za rad škola stranih jezika i drugih sličnih oblika edukacije tijekom epidemije koronavirusa (COVID-19)](https://www.hzjz.hr/wp-content/uploads/2020/03/Preporuke-za-rad-%C5%A1kola-stranih-jezika-i-drugih-sli%C4%8Dnih-oblika-edukacije-tijekom-epidemije-koronavirusa-COVID-19.pdf) (15/02/2021)
* [Preporuke za proizvođače maski od tekstila namijenjenih za škole – Verzija 2.](https://www.hzjz.hr/wp-content/uploads/2020/03/Preporuke_za_proizvodjace_tekstilnih_maski_za_%C5%A1kole_09_12_2020_.pdf) (09/12/2020)
* [Preporuke za održavanje nastave na visokim učilištima u razdoblju pandemije bolesti COVID-19 uz primjenu protuepidemijskih mjera](https://www.hzjz.hr/wp-content/uploads/2020/03/nadopuna_uputa_visoka_ucilista_27_11_2020.pdf) (PDF, 52.9 KB) - nadopuna preporuka od 31. kolovoza 2020 (27/11/2020)
* [Upute za rad studentskih domova s obzirom na epidemiju COVID-19 u školskoj godini 2020./2021.](https://www.hzjz.hr/wp-content/uploads/2020/03/Studentski_domovi_30_10_nadopunjeno.pdf) - nadopunjeno (30/10/2020)
* [Uvjeti korištenja školskih sportskih dvorana od strane vanjskih korisnika](https://www.hzjz.hr/wp-content/uploads/2020/03/Skolske_sportske_dvorane_22_09_20.pdf) (22/09/2020)
* [Upute za rad studentskih domova s obzirom na epidemiju COVID-19 u školskoj godini 2020./2021.](https://www.hzjz.hr/wp-content/uploads/2020/09/Studentski_domovi_15_09_2020.pdf) (24/09/2020)
* [Upute za sprječavanje i suzbijanje epidemije COVID-19 u učeničkim domovima s obzirom na epidemiju COVID-19 u školskoj godini 2020./2021.](https://www.hzjz.hr/wp-content/uploads/2020/09/Ucenicki_domovi_15_09_2020.pdf) (24/09/2020)
* [Viziri ne mogu zamijeniti maske osim kada je prisutan učenik/osoba oštećenog sluha](https://www.hzjz.hr/wp-content/uploads/2020/03/Viziri_i_maske_12_09_2020.pdf) – Rad predškolskih ustanova, osnovnih i srednjih škola u školskoj godini 2020./2021. - dodatna pojašnjenja (12/09/2020)
* [Organizacija odmora i prehrane – *Rad predškolskih ustanova, osnovnih i srednjih škola u školskoj godini 2020./2021.*](https://www.hzjz.hr/wp-content/uploads/2020/03/Organizacija_odmora_i_prehrane_07_09_2020.pdf) - dodatna pojašnjenja (07/09/2020)
* [Preporuke za održavanje nastave na visokim učilištima u razdoblju pandemije bolesti COVID-19 uz primjenu protuepidemijskih mjera](https://www.hzjz.hr/wp-content/uploads/2020/09/PREPORUKE_visoka_ucilista_31_08_2020.pdf) (02/09/2020)
* [Izabrana zdravstveno-organizacijska pitanja vezana uz rad predškolskih ustanova, osnovnih i srednjih škola u školskoj godini 2020./2021.](https://www.hzjz.hr/wp-content/uploads/2020/03/Izabrana_pitanja_skole_02_09_2020_.pdf) (02/09/2020)
* [Preporuke za rad umjetničkih škola tijekom epidemije koronavirusa (COVID-19)](https://www.hzjz.hr/wp-content/uploads/2020/03/Umjetnicke_skole_30_08_2020_HZJZ.pdf) (29/08/2020)
* [Upute za sprječavanje i suzbijanje epidemije COVID-19 u učeničkim domovima s obzirom na epidemiju COVID-19 u školskoj godini 2020./2021.](https://www.hzjz.hr/wp-content/uploads/2020/03/Ucenicki_domovi_27_08_20.pdf) (27/08/2020)
* [Preporuke za rad plesnih škola tijekom epidemije koronavirusa (COVID-19)](https://www.hzjz.hr/wp-content/uploads/2020/03/Plesne_skole_27_08_20.pdf) (27/08/2020)
* [Upute za sprječavanje i suzbijanje epidemije COVID-19 vezano za rad predškolskih ustanova, osnovnih i srednjih škola u školskoj godini 2020./2021.](https://www.hzjz.hr/wp-content/uploads/2020/03/Upute_vrtici_i_skole_24_08_2020_HZJZ-1.pdf) (24/08/2020)
* [Mogućnosti izvođenja izvanučioničke nastave vezano uz pandemiju COVID-19](https://www.hzjz.hr/wp-content/uploads/2020/03/Mogu%C4%87nosti-izvo%C4%91enja-izvanu%C4%8Dioni%C4%8Dke-nastave-vezano-uz-pandemiju-COVID-19.pdf) (21/08/2020)
* [Upute za provedbu državne mature tijekom epidemije koronavirusa (COVID-19) jesenski rok – kolovoz i rujan 2020. godine](https://www.hzjz.hr/wp-content/uploads/2020/03/DM_upute_HZJZ_NCVVO_MZO_12_08.pdf) (12/08/2020)
* [Upute za sprječavanje i suzbijanje epidemije COVID-19 vezano za rad škola radi  ispravljanja negativnih ocjena i “produžne” nastave](https://www.hzjz.hr/wp-content/uploads/2020/03/Upute_produzena_nastava_i_popravni_10_06.pdf) (10/06/2020)
* [Izmjena i dopuna uputa te dodatne preporuke za dječje vrtiće i škole](https://www.hzjz.hr/wp-content/uploads/2020/03/Dodatne_upute_vrtice_i_skole_05_06.pdf) (05/06/2020)
* [Upute za sprječavanje i suzbijanje epidemije COVID-19 vezano za rad predškolskih ustanova i razrednu nastavu od 1. do 4. razreda te posebne razredne odjele i rad s djecom s teškoćama koja imaju pomoćnika u nastavi – dodatno pojašnjenje](https://www.hzjz.hr/wp-content/uploads/2020/03/Pojasnjenje_uputa_djeca_s_teskocama_29_05.pdf) (29/05/2020)
* [Upute za provedbu državne mature tijekom epidemije koronavirusa (COVID-19) ljetni rok – lipanj 2020. godine](https://www.hzjz.hr/wp-content/uploads/2020/03/Drzavna_matura_upute_27_05.pdf) (27/05/2020)
* [Upute za provedbu praktičnih vježbi, dopunske nastave, popravnih i razlikovnih ispita u srednjim školama te obrana završnog rada u srednjim strukovnim školama svibanj/lipanj 2020.  – *Izmjene*](https://www.hzjz.hr/wp-content/uploads/2020/03/Srednje_skole_26_05.pdf) (26/05/2020)
* [Savjeti za roditelje – vezano uz rad vrtića i škola od 25. 05. 2020.](https://www.hzjz.hr/wp-content/uploads/2020/03/Savjeti_za_roditelje_22_05_2020.pdf) (22/05/2020)
* [Dodatne preporuke za uprave vrtića i škola](https://www.hzjz.hr/wp-content/uploads/2020/03/Dodatne_preporuke_za_vrtice_i_skole_22_05_2020.pdf) (22/05/2020)
* [Preporuke za preddiplomsku, diplomsku i poslijediplomsku nastavu  na visokim učilištima (sveučilišta, veleučilišta i visoke škole) s obzirom na epidemiju COVID-19](https://www.hzjz.hr/wp-content/uploads/2020/03/Preporuke_COVID_19_sveucilista_20_05-1.pdf) (20/05/2020)
* [Upute za sprječavanje i suzbijanje epidemije COVID-19 vezano za rad predškolskih ustanova i razrednu nastavu od 1. do 4. razreda te posebne razredne odjele i rad s djecom s teškoćama koja imaju pomoćnika u nastavi](https://www.hzjz.hr/wp-content/uploads/2020/03/Upute_vrtici_skole.pdf) (20/05/2020)
* [Preporuke za rad glazbenih škola tijekom epidemije koronavirusa (COVID-19)](https://www.hzjz.hr/wp-content/uploads/2020/03/Preporuka_za_rad_glazbenih_skola.pdf) (19/05/2020)
* [Preporuke za rad škola stranih jezika i drugih sličnih oblika edukacije tijekom epidemije koronavirusa (COVID-19)](https://www.hzjz.hr/wp-content/uploads/2020/03/Preporuka_za_rad_skola_stranih_jezika_i_dr-1.pdf) (20/05/2020)
* [Upute za sprječavanje i suzbijanje epidemije COVID-19 u učeničkim domovima za vrijeme trajanja strukovnih ispita i državne mature s obzirom na epidemiju COVID-19](https://www.hzjz.hr/wp-content/uploads/2020/03/Ucenicki_domovi_18_05.pdf) (18/05/2020)
* [Upute za provedbu praktičnih vježbi, dopunske nastave, popravnih i razlikovnih ispita u srednjim školama te obrana završnog rada u srednjim strukovnim školama svibanj/lipanj 2020.](https://www.hzjz.hr/wp-content/uploads/2020/03/Srednje_skole_13_05-1.pdf) (13/05/2020)

U uputama za odgojno obrazovne ustanove ([Upute za sprječavanje i suzbijanje epidemije bolesti COVID-19 vezano uz rad predškolskih ustanova, osnovnih i srednjih škola u školskoj godini 2021. - 2022.](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-bolesti-COVID-19-vezano-uz-rad-pred%C5%A1kolskih-ustanova-osnovnih-i-srednjih-%C5%A1kola-u-%C5%A1kolskoj-godini-2021.-2022.-1.pdf) (26/08/2021) posebno poglavlje se odnosi na djecu s teškoćama u razvoju i ono glasi:

Djeca i mladi s teškoćama u razvoju

Za djecu i mlade u primjerenom programu odgoja i obrazovanja nastavljaju se svi odgojno-obrazovni, rehabilitacijski i terapijski programi, uz poticanje cijepljenja djece u dobi od 12 i više godina koja imaju povećani rizik od zaraze i težih posljedica od koronavirusa te svih osoba koje za njih skrbe, i uz pridržavanje ovih uputa:

Za djecu/učenike/korisnike koji koriste usluge smještaja te ostale usluge iz sustava socijalne skrbi u predškolskoj i školskoj ustanovi primjenjuju se sljedeće upute:

* Upute za sprječavanje i suzbijanje epidemije COVID-19 za pružatelje izvan-institucijskih socijalnih usluga u sustavu socijalne skrbi (26/07/2021)
* Upute za sprječavanje i suzbijanje epidemije COVID-19 za pružatelje usluge smještaja djece bez odgovarajuće roditeljske skrbi, s problemima u ponašanju, teškoćama u razvoju, žrtvama nasilja u obitelji ili trgovanja ljudima i bez pratnje te odraslih osoba - trudnica ili roditelja s djetetom do godine dana života, beskućnika, žrtava nasilja u obitelji ili trgovanja ljudi i ovisnika u sustavu socijalne skrbi (26/07/2021).

Preporučuje se da se odvoje djeca koja su na smještaju od djece koja dnevno ili povremeno dolaze u ustanove. Preporučuje se, ako je moguće, da se za djecu koja dnevno ili povremeno dolaze u ustanove osnuju barem donekle nepromijenjene skupine.

Potpora za djecu/učenike s teškoćama u razvoju

Treći odgajatelj u predškolskoj ustanovi, pomoćni djelatnik za njegu i skrb djeteta rane i predškolske dobi, pomoćnik u nastavi, stručni komunikacijski posrednik ubrajaju se u ukupan broj osoba u odgojno-obrazovnoj skupini/razrednom odjelu. U odnosu na drugu djecu/učenike i odrasle osobe u ustanovi, dužne su:

- pridržavati se svih pravila fizičke udaljenosti,

- dosljedno provoditi pojačanu osobnu higijenu,

- poticati na pojačanu higijenu i fizički razmak sve djece/učenika.

Navedene osobe ne mogu održavati distancu između djeteta/učenika s obzirom na prirodu posla te su dužni nositi masku dok stručni komunikacijski posrednik nosi vizir, a posebno se potiče njihovo cijepljenje. Prilikom pomaganja djetetu/učeniku pri održavanju osobne higijene koriste se jednokratne rukavice. Za učenike s teškoćama u razvoju u posebnim razrednim odjelima i/ili odgojno-obrazovnim skupinama nastava se održava u školi. Za učenike s teškoćama u razvoju koji imaju osigurane pomoćnike u nastavi ili stručne komunikacijske posrednike nastava se održava u školi. Odgojno-obrazovni rad za učenike s teškoćama u razvoju koji su uključeni u posebne programe po modelu djelomične integracije sukladno rješenju o primjerenom programu obrazovanja, održava se dijelom u redovitom razrednom odjelu, a dijelom u posebnom, uz pridržavanje propisanih epidemioloških mjera.

HZJZ zajedno s Ministarstvom rada, mirovinskog sustava, obitelji i socijalne politike i Nastavanim zavodom za javno zdravstvo dr. Andrija Štampar, tijekom cijele pandemije objavljuje posebne upute za pružatelje usluge smještaja za djecu s ciljem što intenzivnijeg održavanja svih edukacijskih, rehabilitacijskih i zdravstvenih programa i usluga, usluga smještaja i boravka uz što manje ograničenja. Od početka pandemije do 31.12.2021. godine objavljene su sljedeće upute:

* [Upute za sprječavanje i suzbijanje epidemije COVID-19 za pružatelje usluge smještaja djece – bez odgovarajuće roditeljske skrbi, s problemima u ponašanju, teškoćama u razvoju, žrtvama nasilja u obitelji ili trgovanja ljudima i bez pratnje te odraslih osoba – trudnica ili roditelja s djetetom do godine dana života, beskućnika, žrtava nasilja u obitelji ili trgovanja ljudi i ovisnika u sustavu socijalne skrbi](https://www.hzjz.hr/wp-content/uploads/2021/11/Upute-za-sprje%C4%8Davanje-i-suzbijanje-epidemije-COVID-19-za-pru%C5%BEatelje-usluge-smje%C5%A1taja-djece-bez-odgovaraju%C4%87e-roditeljske-skrbi-s-problemima-u-pona%C5%A1anju-te%C5%A1ko%C4%87ama-u-razvoju-%C5%BErtvama-nasilja-u-obitelji.pdf) (17/11/2021)
* [Upute za sprječavanje i suzbijanje epidemije COVID-19 za pružatelje usluge smještaja djece – bez odgovarajuće roditeljske skrbi, s problemima u ponašanju, teškoćama u razvoju, žrtvama nasilja u obitelji ili trgovanja ljudima i bez pratnje te odraslih osoba – trudnica ili roditelja s djetetom do godine dana života, beskućnika, žrtava nasilja u obitelji ili trgovanja ljudi i ovisnika u sustavu socijalne skrbi](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-COVID-19-za-pru%C5%BEatelje-usluge-smje%C5%A1taja-djece.pdf) (7/10/2021)
* [Upute za sprječavanje i suzbijanje epidemije COVID-19 za pružatelje usluge smještaja djece bez odgovarajuće roditeljske skrbi, s problemima u ponašanju, teškoćama u razvoju, žrtvama nasilja u obitelji ili trgovanja ljudima i bez pratnje te odraslih osoba, trudnica ili roditelja s djetetom do godine dana života, beskućnika, žrtava nasilja u obitelji ili trgovanja ljudi i ovisnika u sustavu socijalne skrbi](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-COVID-19-za-pru%C5%BEatelje-usluge-smje%C5%A1taja-djece-bez-odgovaraju%C4%87e-roditeljske-skrbi.pdf) (29/09/2021)
* [Upute za sprječavanje i suzbijanje epidemije covid-19 za pružatelje usluge smještaja djece – bez odgovarajuće roditeljske skrbi, s problemima u ponašanju, teškoćama u razvoju, žrtvama nasilja u obitelji ili trgovanja ljudima i bez pratnje te odraslih osoba – trudnica ili roditelja s djetetom do godine dana života, beskućnika, žrtava nasilja u obitelji ili trgovanja ljudi i ovisnika u sustavu socijalne skrbi](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-covid-19-za-pru%C5%BEatelje-usluge-smje%C5%A1taja-djece.pdf) (26/07/2021)
* [Upute za sprječavanje i suzbijanje epidemije covid-19 za pružatelje usluge smještaja djece – bez odgovarajuće roditeljske skrbi, s problemima u ponašanju, teškoćama u razvoju, žrtvama nasilja u obitelji ili trgovanja ljudima i bez pratnje te odraslih osoba – trudnica ili roditelja s djetetom do godine dana života, beskućnika, žrtava nasilja u obitelji ili trgovanja ljudi i ovisnika u sustavu socijalne skrbi](https://www.hzjz.hr/wp-content/uploads/2020/03/Upute-smje%C5%A1taj-ostale-korisni%C4%8Dke-skupine-pro%C4%8Di%C5%A1%C4%87eni-tekst.pdf) (30/03/2021))
* [Izmjene i dopune uputa za sprječavanje i suzbijanje epidemije bolesti COVID-19 za pružatelje socijalnih usluga u sustavu socijalne skrbi – ver. 8/2](https://www.hzjz.hr/wp-content/uploads/2020/03/Izmjene_i_dopune_socijalne_usluge_domovi_30_07_20.pdf) (30/07/2020)
* [Izmjene i dopune Uputa za sprječavanje i suzbijanje epidemije bolesti COVID-19 za pružatelje socijalnih usluga u sustavu socijalne skrbi – ver. 8/1](https://www.hzjz.hr/wp-content/uploads/2020/03/Preporuke-domovi-posjeti-potrepstine-i-dodatne-usluge.pdf) (17/07/2020)
* [Upute za sprječavanje i suzbijanje epidemije COVID-19 za pružatelje socijalnih usluga u sustavu socijalne skrbi – ver. 8](https://www.hzjz.hr/wp-content/uploads/2020/03/HZJZ_Preporuke_domovi_02_07.pdf) (02/07/2020)
* [Upute za sprječavanje i suzbijanje epidemije COVID-19 za pružatelje izvan-institucijskih socijalnih usluga u sustavu socijalne skrbi](https://www.hzjz.hr/wp-content/uploads/2020/03/Izvaninstitcionalni_smjestaj_29_05.pdf) (29/05/2020)
* [Upute za sprječavanje i suzbijanje epidemije COVID-19 za pružatelje usluge smještaja u sustavu socijalne skrbi](https://www.hzjz.hr/wp-content/uploads/2020/03/Smjestaj_29_05.pdf)(29/05/2020)
* [Upute za sprječavanje i suzbijanje epidemije koronavirusa (COVID-19) za centre za socijalnu skrb i Centar za posebno skrbništvo](https://www.hzjz.hr/wp-content/uploads/2020/03/Centri-soc-skrb-i-posebno-skrbnistvo_08-05.pdf) (08/05/2020)

Posebna je pažnja posvećena dostupnosti dobrovoljnog cijepljenja djece protiv COVID-19, uključujući posebnu skrb o cijepljenju djece s teškoćama i težim zdravstvenim smetanjima:

* [Cijepljenje odraslih i djece u dobi 5 i više godina na punktu Rockefellerova 4](https://www.hzjz.hr/priopcenja-mediji/od-danas-je-omoguceno-cijepljenje-djece-od-5-i-vise-godina-na-punktu-rockefellerova-4/) (15/12/2021)
* [Dobrovoljno cijepljenje djece protiv COVID-19 u dobi od 5 i više godina](https://www.hzjz.hr/wp-content/uploads/2021/11/Dobrovoljno-cijepljenje-djece-protiv-COVID-19-u-dobi-od-5-i-vi%C5%A1e-godina.pdf) (6/12/2021)
* [Primjena treće (dodatne) booster doze](https://www.hzjz.hr/wp-content/uploads/2021/11/Primjena-tre%C4%87e-dodatne-booster-doze.pdf) (25/11/2021)
* [Privremene preporuke za cijepljenje protiv bolesti COVID-19 – dopunjene i objedinjene](https://www.hzjz.hr/wp-content/uploads/2021/11/Privremene-preporuke-za-cijepljenje-protiv-bolesti-COVID-19-dopunjene-i-objedinjene.pdf) (10/11/2021)
* [Preporuke za primjenu treće doze u imuno-kompromitiranih osoba i docjepljivanje protiv bolesti COVID-19](https://www.hzjz.hr/wp-content/uploads/2020/03/Preporuke-za-primjenu-tre%C4%87e-doze-u-imunokompromitiranih-osoba-i-docjepljivanje-protiv-bolesti-COVID-19.pdf) (12/10/2021)
* [Upute u vezi EU digitalne COVID potvrde ili predočenje odgovarajućeg drugog dokaza o cijepljenju, preboljenju odnosno testiranju u sustavu zdravstva za pacijente](https://www.hzjz.hr/wp-content/uploads/2020/03/Upute-u-vezi-EU-digitalne-COVID-potvrde-ili-predo%C4%8Denje-odgovaraju%C4%87eg-drugog-dokaza-o-cijepljenju-preboljenju-odnosno-testiranju-u-sustavu-zdravstva-za-pacijente-3.pdf) (7/10/2021)
* [Postupanje s oboljelima, bliskim kontaktima oboljelih i prekid izolacije i karantene](https://www.hzjz.hr/wp-content/uploads/2020/03/Postupanje-s-oboljelima-bliskim-kontaktima-oboljelih-i-prekid-izolacije-i-karantene-8.pdf) (01/10/2021)
* [Upute u vezi EU digitalne COVID potvrde ili predočenje odgovarajućeg drugog dokaza o cijepljenju, preboljenju odnosno testiranju u sustavu zdravstva za pacijente](https://www.hzjz.hr/wp-content/uploads/2020/03/Upute-u-vezi-EU-digitalne-COVID-potvrde-ili-predo%C4%8Denje-odgovaraju%C4%87eg-drugog-dokaza-o-cijepljenju-preboljenju-odnosno-testiranju-u-sustavu-zdravstva-za-pacijente.pdf) (29/09/2021)
* [Uputa u vezi primjene EU digitalne COVID potvrde ili predočenja odgovarajućeg drugog dokaza o cijepljenju, preboljenju odnosno testiranju za zaposlenike u sustavu zdravstva](https://www.hzjz.hr/wp-content/uploads/2020/03/Uputa-u-vezi-primjene-EU-digitalne-COVID-potvrde-ili-predo%C4%8Denja-odgovaraju%C4%87eg-drugog-dokaza-o-cijepljenju-preboljenju-odnosno-testiranju-za-zaposlenike-u-sustavu-zdravstva.pdf) (29/09/2021)
* [Preporuke za sprječavanje zaraze bolešću COVID-19 tijekom održavanja izbornih skupova](https://www.hzjz.hr/wp-content/uploads/2020/03/Preporuke-za-sprje%C4%8Davanje-zaraze-bole%C5%A1%C4%87u-COVID-19-tijekom-odr%C5%BEavanja-izbornih-skupova-1.pdf) (02/09/2021)
* [Preporuke za sprječavanje zaraze COVID-19 tijekom održavanja stručnih skupova i poslovnih događanja](https://www.hzjz.hr/wp-content/uploads/2020/03/Preporuke-za-sprje%C4%8Davanje-zaraze-COVID-19-tijekom-odr%C5%BEavanja-stru%C4%8Dnih-skupova-i-poslovnih-doga%C4%91anja.pdf) (01/09/2021)
* [Termini i lokacije punktova za cijepljenje u RH](https://www.hzjz.hr/priopcenja-mediji/termini-i-lokacije-punktova-za-cijepljenje-tijekom-rujna-2021/) (28/08/2021)
* [Termini i lokacije punktova za cijepljenje tijekom kolovoza (21/08/2021)](https://www.hzjz.hr/priopcenja-mediji/informacije-o-organizaciji-punktova-za-cijepljenje-bez-najavljivanja/)
* [Osiguranje epidemioloških mjera u izbornom procesu – rad izbornih tijela](https://www.hzjz.hr/wp-content/uploads/2020/03/Osiguranje-epidemiolo%C5%A1kih-mjera-u-izbornom-procesu-rad-izbornih-tijela-1.pdf) (17/08/2021)
* [Osiguranje epidemioloških mjera u izbornom procesu – prikupljanje potpisa birača](https://www.hzjz.hr/wp-content/uploads/2020/03/Osiguranje-epidemiolo%C5%A1kih-mjera-u-izbornom-procesu-prikupljanje-potpisa-bira%C4%8Da-1.pdf) (17/08/2021)
* [Popis država za koje se pri dolasku u Republiku Hrvatsku primjenjuju posebne epidemiološke mjere prilikom prelaska granice](https://www.hzjz.hr/wp-content/uploads/2020/03/Popis-dr%C5%BEava-za-koje-se-pri-dolasku-u-Republiku-Hrvatsku-primjenjuju-posebne-epidemiolo%C5%A1ke-mjere-prilikom-prelaska-granice-1.pdf) (26/07/2021)
* [Procedures for travellers crossing the borders of the Republic of Croatia – health monitoring of travellers](https://www.hzjz.hr/wp-content/uploads/2020/03/Procedures-for-travellers-crossing-the-borders-of-the-Republic-of-Croatia-%E2%80%93-health-monitoring-of-travellers.pdf) (26/07/2021)
* [Postupanje s osobama koje prelaze granične prijelaze Republike Hrvatske – zdravstveni nadzor nad putnicima](https://www.hzjz.hr/wp-content/uploads/2020/03/Postupanje-s-osobama-koje-prelaze-grani%C4%8Dne-prijelaze-Republike-Hrvatske-%E2%80%93-zdravstveni-nadzor-nad-putnicima-9.pdf) (26/07/2021)
* [Važna obavijest za građane vezano uz cijepljenje bez naručivanja](https://www.hzjz.hr/priopcenja-mediji/vazna-obavijest-za-gradane-vezano-uz-cijepljenje-bez-narucivanja/) (19/07/2021)
* [Poznate osobe u kampanji za cijepljenje](https://www.hzjz.hr/priopcenja-mediji/poznate-osobe-u-kampanji-za-cijepljenje/) (19/07/2021)
* [Postupanje s oboljelima, bliskim kontaktima oboljelih i prekid izolacije i karantene](https://www.hzjz.hr/wp-content/uploads/2020/03/Postupanje-s-oboljelima-bliskim-kontaktima-oboljelih-i-prekid-izolacije-i-karantene-5.pdf) (15/07/2021)
* [Privremena dopuna preporukama o cijepljenju protiv bolesti COVID-19](https://www.hzjz.hr/wp-content/uploads/2020/03/Privremena-dopuna-preporukama-o-cijepljenju-protiv-bolesti-COVID-19-3.pdf) (06/07/2021)
* [Dodatne informacije i privremene preporuke za cijepljenje protiv bolesti COVID-19](https://www.hzjz.hr/wp-content/uploads/2020/03/Dodatne-informacije-i-privremene-preporuke-za-cijepljenje-protiv-bolesti-COVID-19-1.pdf) (25/06/2021)
* [Prioritetno cijepljenje djece u dobi od 12 i više godina koja boluju od bolesti koje uvećavaju rizik za teže oblike bolesti COVID-19 cjepivom Pfizer](https://www.hzjz.hr/wp-content/uploads/2020/03/Prioritetno-cijepljenje-djece-u-dobi-od-12-i-vi%C5%A1e-godina-koja-boluju-od-bolesti-koje-uve%C4%87avaju-rizik-za-te%C5%BEe-oblike-bolesti-COVID-19-cjepivom-Pfizer-1.pdf) (31/05/2021)
* [Cijepljenje nepokretnih i teže pokretnih osoba te ostalih izrazito vulnerabilnih skupina bolesnika uključujući osobe s invaliditetom koji uvećava rizik za razvoj težih oblika bolesti COVID-19](https://www.hzjz.hr/wp-content/uploads/2020/03/Cijepljenje-nepokretnih-i-te%C5%BEe-pokretnih-osoba-te-ostalih-izrazito-vulnerabilnih-skupina-bolesnika-uklju%C4%8Duju%C4%87i-osobe-s-invaliditetom-koji-uve%C4%87ava-rizik-za-razvoj-te%C5%BEih-oblika-bolesti-COVID-19-1.pdf) (01/03/2021)

**Prilog 1. YP-CORE upitnik**

Ponekad se učenice i učenici osjećaju potišteno, nesretno ili su zabrinuti pa im razgovor s liječnikom može pomoći. Ovaj upitnik će tvom školskom liječniku pomoći utvrditi kako se osjećaš.

Ovdje je 10 tvrdnji koje opisuju kako si se mogao/la osjećati u POSLJEDNJIH TJEDAN DANA. Molimo pažljivo pročitaj svaku tvrdnju i procijeni koliko si se često u posljednjih sedam dana tako osjećao/la. Svoju procjenu označi zaokruživanjem odgovarajućeg broja. U svakom trenutku možeš odustati od ispunjavanja upitnika.

|  |  |  |  |  |  |
| --- | --- | --- | --- | --- | --- |
|  | Nikada | Vrlo rijetko | Ponekad | Često | Gotovo uvijek |
| Bio/la sam živčan/a ili nervozan/na | 0 | 1 | 2 | 3 | 4 |
| Osjećao/la sam da mi nije do razgovora | 0 | 1 | 2 | 3 | 4 |
| Mogao sam se nositi s problemima | 4 | 3 | 2 | 1 | 0 |
| Palo mi je napamet da si naudim | 0 | 1 | 2 | 3 | 4 |
| Osjećao/la sam da imam koga pitati za pomoć | 4 | 3 | 2 | 1 | 0 |
| Moje misli i osjećaju su me uznemiravali | 0 | 1 | 2 | 3 | 4 |
| Osjećao/la sam se bespomoćno u vezi sa svojim problemima | 0 | 1 | 2 | 3 | 4 |
| Imao/la sam problema sa spavanjem | 0 | 1 | 2 | 3 | 4 |
| Bio/la sam tužan/na ili nesretan/na | 0 | 1 | 2 | 3 | 4 |
| Napravio/la sam sve što sam želio/željela | 4 | 3 | 2 | 1 | 0 |
| Ukupno (zbroj): |  | | | | |

**Interpretacija YP-CORE upitnika za školske liječnike:**

|  |  |  |
| --- | --- | --- |
| 1. razred srednje škole | Učenici (M) | Učenice (Ž) |
| Rizik nije utvrđen | ≤16 i 0 na 4. čestici (Nikada mi nije padalo na napamet da si naudim) | ≤19 i 0 na 4. čestici (Nikada mi nije padalo na napamet da si naudim) |
| Rizik je utvrđen | ≥17 ili 1-4 na 4. čestici (Padalo mi je napamet da si naudim)\* | ≥20 ili 1-4 na 4. čestici (Padalo mi je napamet da si naudim)\* |
|  | Napomena: Odgovor 3 i 4 na 4. čestici zahtjeva hitnost u postupanju. | |

**Prilog 2. Klinička procjena zadovoljstva (alat za pomoć u kliničkoj procjeni i savjetovališnom radu):**

Kod utvrđenog rizika na YP-CORE upitniku, radi utvrđivanja je li učenika/učenicu potrebno dalje pozvati u svoje savjetovalište zajedno s roditeljem odnosno je li potrebna intervencija ili nije, školski liječnik učeniku na istom sistematskom pregledu usmeno postavlja pitanja o rizičnim ponašanjima (pušenje, pijenje alkohola, droge i spolno ponašanje) i školskom uspjehu što je sastavni dio sistematskog pregleda. Osim navedenog usmeno postavlja ova pitanja, a odgovore bilježi u zdravstvenom kartonu učenika**:**

**Koliko si zadovoljan/na sobom kao učenikom/com?**

a) Zadovoljan/na sam, trebam samo tako nastaviti.

b) Zadovoljan/na sam, no mogao/la bih biti bolji/a.

c) Nezadovoljan/na sam, trebao/la bih se više potruditi.\*

d) Nezadovoljan/na sam, ali nemam volje više se potruditi.\*

**Što misliš koliko su tobom kao učenikom/com zadovoljni tvoji roditelji?**

a) Jako su zadovoljni, stalno me hvale.

b) Zadovoljni su, no stalno govore da se trebam još potruditi.

c) Ne znam jesu li zadovoljni.\*

d) Nezadovoljni su, stalno me kritiziraju.\*

**Kako se osjećaš u svom razredu?**

a) Izvrsno, imam dobro društvo u razredu.

b) Imam malo prijatelja u razredu.\*

c) Nemam baš prijatelja u razredu, ali imam izvan razreda (iz drugih razreda ili izvan škole).\*

d) Uopće nemam prijatelja, ali bih volio/voljela imati.\*

e) Nemam prijatelja niti bih ih želio/željela imati.\*

\*indikativan rezultat koji ukazuje na možebitnu potrebu za intervencijom; 20% djece daje indikativne odgovore koji su povezani s suicidalnim ideacijama i povišenjem depresivnosti

**Prilog 3. Alat za kliničku procjenu i savjetovanje kod samog školskog liječnika - traganje za izvorom problema**

Svatko od nas ima nekih problema sa školom, roditeljima, učenjem i slično. Molimo te da za sebe označiš koliko si problema imao sa školom, prijateljima, roditeljima, braćom ili sestrama te izgledom u zadnjih mjesec dana. Kako bi ti bilo lakše to procijeniti ponudili smo ti smajliće da ti pomognu oko toga koliko ti je nešto problem. Ako ti nešto predstavlja veliki problem onda ćeš zaokružiti broj koji označava neki od tužnih smajlića (4 ili 5). Ukoliko postoji još neki izvor problema, napiši ga i označi pod nešto drugo.

**POTREBNO JE PORAZGOVARATI S DJECOM O PODRUČJIMA NA KOJIMA SU ODGOVORI 4 ILI 5!**



**Shematski prikaz:**

|  |  |  |  |  |
| --- | --- | --- | --- | --- |
| **Rizik na YP-CORE upitniku (prilog 1.)** | | | | |
| **NE** |  |  |  | **DA** |
|  |  | **Ima li na zadovoljstvu indikativne rezultate (prilog 2.), zabrinjavajuća rizična ponašanja ili pogoršanje školskog uspjeha?** | | |
| **Nastaviti sa sistemskim pregledom** |  | **NE** |  | **DA**  **Intervencija (kontrolni pregled i savjetovanje u školskoj medicini, sa stručnim suradnikom škole ili upućivanje dalje, str 2.)** |

**Prilog 4: Monitoring i evaluacija**

**Izvješće za voditelje službi: voditelj službe izvještava za cijelu županiju i dostavlja HZJZ-u na** [**skolska.medicina@hzjz.hr**](mailto:skolska.medicina@hzjz.hr) **do 15.07.2020.** **godine**

|  |  |
| --- | --- |
| Županija: | |
| Ukupan broj učenika 1. razreda srednje škole kod kojih ste primijenili probir | Broj učenika: Broj učenica: |
| Ukupan broj učenika kod kojih je utvrđen rizik u YP-CORE upitniku | Broj učenika: Broj učenica: |
| Ukupan broj učenika kod kojih je učinjena intervencija (savjetovanje u školskoj medicini, sa stručnim suradnikom škole ili upućivanje dalje) | Broj učenika: Broj učenica: |
| Kako općenito ocjenjujete ovaj probir na skali od 1 (uopće nije dobar) do 5 (izvrstan) |  |
| Kako općenito ocjenjujete ovaj protokol na skali od 1 (uopće nije dobar) do 5 (izvrstan) |  |
| Što bi unaprijedili u protokolu? |  |
| Na kakve prepreke ste naišli prilikom provođenja probira? |  |
| Što bi posebno istaknuli kao pozitivno? |  |
| Što bi posebno istaknuli kao negativno? |  |
| Što bi trebalo promijeniti u probiru? |  |
| Preporučate li nastaviti provoditi ovaj probir? ocijenite molimo ocjenom od 1-5; 1 (nikako ne preporučujem nastaviti) do 5 (svakako nastaviti)? |  |

Prilog 5.

|  |  |
| --- | --- |
| ZAVOD ZA JAVNO ZDRAVSTVO\_\_\_\_\_\_\_\_\_\_\_\_\_\_\_\_\_\_\_\_\_\_ | Ambulanta (zemaljska i e-adresa, telefon): |
| POZIV I OBAVIJEST ZA RODITELJE/SKRBNIKE – redoviti sistematski pregled 1. razreda srednje škole  *(ovaj dokument nije potrebno vratiti liječniku)* | |
| Ime učenika/ce:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Mjesto održavanja:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Škola: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Vrijeme održavanja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Svrha sistematskog pregleda je utvrđivanje zdravstvenog stanja i prilagodbe na školu. Pregled uključuje uzimanje osobne i obiteljske anamneze, uvid u medicinsku dokumentaciju, cjelovit somatski pregled i ispitivanje rizika u mentalnom zdravlju. Emocionalne i psihološke teškoće česte su u dobi intenzivnog rasta i razvoja djece. Ove školske godine školski liječnici rizik u mentalnom zdravlju osim uobičajenim stručnim razgovorom procjenjuju pomoću međunarodnog standardiziranog upitnika YP-CORE. Upitnik svaki učenik/učenica ispunjava na sistematskom pregledu uz neophodnu razinu diskrecije. Ispunjen upitnik postaje sastavni dio zdravstvenog kartona. Ako bude potrebno, školski liječnik će Vas obavijestiti o rezultatima te u dogovoru s Vama razmotriti daljnje postupanje. O probiru na rizik u mentalnom zdravlju više možete saznati upitom na [skolska.medicina@hzjz.hr](mailto:skolska.medicina@hzjz.hr) | |
| Molimo da učenik/učenica sa sobom ponese:  - zdravstvenu iskaznicu  - iskaznicu o cijepljenju  - medicinsku dokumentaciju ako boluje od kakvih bolesti, uzima lijekove ili je bio/bila na operativnom zahvatu. | Eventualne dodatne napomene i pojašnjenja liječniku možete napisati na poleđini poziva. Dodatne informacije o sistematskom pregledu možete dobiti u navedenoj ambulanti pa molimo da se što prije javite ako je dijete propustilo pregled radi ugovaranja novog termina. |

**d) Navedite informacije o poduzetim mjerama kako bi se osiguralo da državna dodjela sredstava privatnom obrazovanju ne utječe negativno na pravo sve djece na pristup besplatnom, kvalitetnom javnom obrazovanju (na temelju Izjave o tumačenju iz Zaključaka 2019.)**

Planiranjem razvoja sustava obrazovanja Republika Hrvatska usmjerava kvalitetu obrazovanja koja se odnosi jednako na privatne i javne škole te učilišta a svi navedeni jednako podliježu kontroli propisanih standarda.

Nadalje, u okviru javnog visokog obrazovanja javna sveučilišta, veleučilišta i visoke škole financiraju se iz Državnog proračuna Republike Hrvatske, proračuna županija, gradova i općina, školarina, prihoda od znanstvenih, istraživačkih, umjetničkih i stručnih projekata, znanstvenih i stručnih elaborata i ekspertiza, zaklada, donacija i pomoći, prihoda od nakladničke djelatnosti, prihoda ostvarenih na tržištu, prihoda od imovine, udjela u trgovačkim društvima, kao i prihoda od ulaganja fizičkih i pravnih osoba te ostalih izvora.

Dominantno je financiranje iz državnog proračuna, uzimajući pritom u obzir kriterije kao što su kapacitet pojedinog visokog učilišta, cijena pojedinih studija te ocjena o njihovoj kvaliteti na temelju provedenih postupaka vrednovanja. Pritom se sveučilišta, veleučilišta i visoke škole mogu financirati samo iz onih izvora koji ne utječu na njihovu neovisnost i dostojanstvo. U sklopu ovoga sustava financiranja, prijedlog proračunskih sredstava za znanost i visoko obrazovanje izrađuje ministar poštujući kriterije za raspodjelu sredstava koje utvrđuje Nacionalno vijeće za znanost, visoko obrazovanje i tehnološki razvoj na temelju prijedloga Savjeta za financiranje znanstvene djelatnosti i visokog obrazovanja i na temelju prijedloga proračuna sveučilišta, veleučilišta i visokih škola. Sredstva iz državnoga proračuna Republike Hrvatske namijenjena sveučilištima, veleučilištima i visokim školama doznačuju se korisnicima proračuna u ukupnome iznosu, a u državnome proračunu planirana su po vrsti troška, poput rashoda za zaposlene, materijalnih rashoda i slično te ih korisnici svojim proračunom raspoređuju za pojedine namjene, sukladno statutu i drugim općim aktima.

S druge strane, privatno visoko obrazovanje podrazumijeva sva privatna visoka učilišta koja su u privatnom vlasništvu odnosno vlasništvu privatnih organizacija. Financiraju se dominantno ili isključivo iz školarina, a izvori sredstava mogu biti i razne donacije, sredstva osnivača ili trećih osoba. Privatna visoka učilišta mogu se iznimno financirati i iz državnog proračuna, na temelju prethodno sklopljenog ugovora, pod uvjetom da: a) obavljaju djelatnost u kojoj društvene potrebe nadilaze raspoložive mogućnosti javnih visokih učilišta ili je njihova djelatnost od posebnoga državnog interesa, b) ispunjavaju uvjete propisane Zakonom o znanstvenoj djelatnosti i visokom obrazovanju („Narodne novine“, broj 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15 i 131/17), c) udovoljavaju kriterijima i prioritetima koje utvrđuje Nacionalno vijeće, uzimajući u obzir raspoloživa sredstva i kvalitetu tih učilišta.

1. The Alliance for Child Protection in Humanitarian Action: 'Technical note: Protection of Children during the Coronavirus Pandemic', <https://www.unicef.org/media/65991/file/Technical%20note:%20Protection%20of%20children%20during%20the%20coronavirus%20disease%202019%20(COVID-19)%20pandemic.pdf> ; prijevod UNICEF-a: Savez za zaštitu djece u humanitarnim akcijama 'Zaštita djece tijekom pandemije Covid-19 virusa', <https://www.unicef.org/croatia/media/3296/file/Za%C5%A1tita%20djece%20tijekom%20pandemije%20COVID-19%20.pdf> [↑](#footnote-ref-1)
2. Ivandić Zimić, J. (2019). Istraživanje „Zlouporaba sredstava ovisnosti kod romskih zajednica u Međimurskoj županiji“. Završno izvješće. Zagreb, HZJZ) [↑](#footnote-ref-2)